
CAPITOLUL 1

CONSIDERAŢII REFERITOARE LA REFORMA SISTEMULUI JUDICIAR

1.1. Consideraţii generale

Realizarea unui sistem judiciar independent, imparţial şi eficient reprezintă condiţia esenţială pentru asigurarea respectării supremaţiei Constituţiei şi a legilor ţării, precum şi a afirmării principiilor statului de drept. Funcţionarea principiului separaţiei şi echilibrului puterilor în stat este de neconceput fără reforma sistemului judiciar, a cărei finalitate o constituie realizarea, consolidarea şi garantarea independenţei justiţiei. 

Este unanim recunoscut şi acceptat rolul justiţiei ca factor generator de echilibru şi stabilitate socială în statul de drept. În realizarea deplină a acestui rol, reforma unui sistem fundamental al societăţii, cum este cel judiciar, implică nu numai restructurarea instituţională propriu-zisă, ci şi reformarea mentalităţilor care stau la baza sistemului, precum şi costuri pe care societatea trebuie să şi le asume. 

1.2. Reforma sistemului judiciar în România şi mecanisme de realizare

1.2.1. Reforma sistemului judiciar după începerea negocierilor de aderare a României la Uniunea Europeana

Reforma sistemului judiciar a fost considerată ca o necesitate de la începutul anilor 90, astfel că prin adoptarea Legii nr.92/1992, a fost reorganizat întregul sistem al instanţelor judecătoreşti şi al parchetelor de pe lângă acestea; prin lege s-au înfiinţat curţile de apel şi parchetele corespunzătoare, precum şi noi judecătorii şi parchetele de pe lângă acestea. 

Corespunzător noii organizări judiciare au fost modificate şi completate normele procedurale, prin introducerea apelului, cale ordinară devolutivă de atac, corelativ cu stabilirea competenţelor instanţelor şi parchetelor. 
Prin acelaşi act normativ a fost reglementat statutul judecătorilor şi consacrate principiile independenţei, inamovibilităţii şi supunerii numai legii, precum şi cele specifice statutului procurorilor - legalitatea, stabilitatea şi imparţialitatea. 
Reforma sistemului judiciar a devenit o prioritate efectivă în contextul accentuării şi accelerării procesului de integrare europeană, care a impus o abordare unitară şi coerentă a reformei justiţiei în toate componentele sale, corelată cu reformele celorlalte domenii sociale, în acord cu aquis-ul comunitar. 

După cum se cunoaşte, România a depus cererea de aderare la Uniunea Europeana în cursul anului 1995, iar negocierile propriu-zise de aderare au fost deschise în luna februarie 2000.

De la depunerea cererii de aderare, Comisia Europeană a monitorizat România sub aspectul îndeplinirii criteriilor şi condiţiilor  de aderare. Anual rezultatele monitorizării au fost cuprinse în Raportul de monitorizare. 

Încă din anul 1998, Comisia a apreciat preocupările României pentru asigurarea funcţionării sistemului judiciar, dar a formulat şi o serie de cerinţe privind: întărirea independenţei sistemului judiciar şi protejarea acestuia împotriva corupţiei; scurtarea procedurilor judiciare; îmbunătăţirea statutului şi remunerării judecătorilor şi procurorilor, precum şi necesitatea îmbunătăţiri formării profesionale a acestora.

La nivelul anului 1999, în pofida măsurilor întreprinse, sistemul judiciar din România a fost caracterizat ca fiind deficitar sub aspectul cunoaşterii dreptului comunitar, financiar, fiscal şi bancar, al crimei organizate şi spălării banilor. Corupţia rămânea o problemă larg răspândită la nivel central şi local.

Apreciind unele progrese realizate în îmbunătăţirea procesului de reformă a sistemului judiciar în anul 2000, Comisia Europeană a constatat puţine progrese în combaterea corupţiei. Totuşi, a fost apreciată Legea nr. 78/2000 pentru pedepsirea, descoperirea şi sancţionarea faptelor de corupţie.

În anul 2001 a continuat reforma procedurilor judiciare, iar implementarea noii legislaţii privind achiziţiile publice a fost apreciată pozitiv de Comisie, fiind considerată ca un mijloc important de luptă împotriva corupţiei. Comisia a recomandat luarea unor măsuri eficiente pentru garantarea independenţei judecătorilor.

În anul 2002, reforma în domeniul judiciar a fost afectată de lipsa resurselor necesare. Comisia a recomandat ca reforma sistemului judiciar să devină o prioritate publică, bazată pe o strategie cuprinzătoare. În cadrul strategiei, independenţa sistemului judiciar trebuia să constituie obiectivul determinant.

În acest cadru, Strategia de reformă a sistemului judiciar 2003 - 2007
 a fost urmată de evoluţii importante în realizarea unui sistem judiciar independent, ceea ce a permis încheierea negocierilor de aderare a României la Uniunea Europeană în luna decembrie 2004. O contribuţie semnificativă la încheierea Capitolului 24 de negocieri a avut-o adoptarea, în luna septembrie 2004, a pachetului legislativ privind statutul magistraţilor, organizarea judiciară şi organizarea şi funcţionarea Consiliului Superior al Magistraturii, completat cu adoptarea Legii nr.567/2004 privind statutul personalului auxiliar de specialitate de la instanţele judecătoreşti şi de la parchetele de pe lângă acestea, care se înscrie pe aceleaşi coordonate. 

Prin adoptarea pachetului de legi, Consiliul Superior al Magistraturii a dobândit competenţe exclusive în ceea ce priveşte propunerile de numire, promovarea, transferul şi sancţionarea judecătorilor şi procurorilor, precum şi toate celelalte prerogative care reveneau Ministerului Justiţiei în domeniul recrutării şi carierei magistraţilor. 

A fost generalizat concursul sau examenul pentru numirea şi promovarea magistraţilor, au fost prevăzute condiţiile de promovare şi de desfăşurare a concursurilor sau examenelor. 

Totodată, au fost prevăzute norme referitoare la formarea iniţială şi pregătirea continuă a magistraţilor, precum şi la pregătirea şi perfecţionarea personalului auxiliar. 

De asemenea, a fost reconsiderat rolul parchetelor şi al procurorului în vederea asigurării independenţei acestuia şi creşterii performanţelor în activitatea de urmărire penală. 

Aşa-zisele imunităţi ale magistraţilor, percheziţia, reţinerea sau arestarea preventivă a acestora se pot face numai cu încuviinţarea Consiliului Superior al Magistraturii, ministrul justiţiei fiind lipsit de această prerogativă. 

Competenţe sporite revin Consiliului Superior al Magistraturii în coordonarea Institutului Naţional al Magistraturii şi a Şcolii Naţionale de Grefieri, instituţii menite să contribuie la formarea iniţială şi formarea continuă a pregătirii şi perfecţionării profesionale a judecătorilor, procurorilor, precum şi a personalului auxiliar de specialitate de la instanţele judecătoreşti şi de la parchetele de pe lângă acestea. 

Noile obiective ale strategiei de reformă a sistemului judiciar au fost iniţiate ca urmare a legii de revizuire a Constituţiei din 18 septembrie 2003, care a consacrat principiul separaţiei şi echilibrului puterilor în stat, între care şi puterea judecătorească, şi a consfinţit rolul Consiliului Superior al Magistraturii de garant al independenţei justiţiei. 

1.2.2. Strategia de reformă a sistemului judiciar pentru perioada 2005 - 2007

Un pas important pentru realizarea unui sistem judiciar independent, imparţial, profesionist şi eficient l-a constituit adoptarea, în luna martie 2005, a Strategiei de reformă a sistemului judiciar pe perioada 2005 - 2007 şi a Planului de acţiune pentru implementarea Strategiei de reformă
. 

Planul de acţiune este în curs de implementare, conform calendarului, sarcina monitorizării realizării obiectivelor şi măsurilor stabilite revenind Comisiei de monitorizare interinstituţională, alcătuită din: preşedintele Consiliului Superior al Magistraturii, ministrul justiţiei, preşedintele Înaltei Curţi de Casaţie şi Justiţie, procurorul general al Parchetului de pe lângă Înalta Curte de Casaţie şi Justiţie, directorii Institutului Naţional al Magistraturii şi Şcolii Naţionale de Grefieri, precum şi reprezentanţi ai celorlalte profesii juridice (avocaţi, notari, executori judecătoreşti), un reprezentant al asociaţiilor magistraţilor şi un reprezentant al Ministerului Finanţelor Publice.
De asemenea, la nivelul Consiliului Superior al Magistraturii a fost constituit Comitetul de monitorizare a îndeplinirii obiectivelor şi măsurilor din competenţă, prevăzute în Planul de acţiune pentru implementarea Strategiei de reformă a sistemului judiciar 2005 - 2007, precum şi comitete locale de monitorizare constituite la fiecare instanţă de judecată şi la fiecare parchet. 

Tot astfel, pentru monitorizarea implementării angajamentelor asumate de România prin Documentul de Poziţie Comună (EUCP), preluate şi detaliate ulterior în Strategia de reformă a sistemului judiciar 2005 - 2007 şi în Planul de acţiune pentru implementarea acesteia, au fost constituite şase grupuri de lucru în cadrul Consiliului Superior al Magistraturii, care funcţionează sub coordonarea nemijlocită a preşedintelui, vicepreşedintelui şi membrilor Consiliului Superior al Magistraturii
.  

Crearea acestor mecanisme interne de monitorizare contribuie la realizarea integrală, conform calendarului, a obiectivelor şi măsurilor de competenţa Consiliului Superior al Magistraturii şi, pe un plan mai larg, prin monitorizarea la nivelul structurii interinstituţionale, s-a asigurat îndeplinirea angajamentelor asumate şi o cunoaştere aprofundată şi obiectivă a stadiului reformei sistemului judiciar din România de către Comisia Europeană, materializată în Raportul de Monitorizare 2005. 

1.3. Strategia Naţională Anticorupţie, parte integrală a reformei sistemului judiciar

1.3.1. Începuturile Strategiei Naţionale Anticorupţie

Strategia Naţională Anticorupţie este parte integrantă a reformei sistemului judiciar. 

Recrudescenţa faptelor de corupţie a impus crearea unui sistem eficient de prevenire a acestora, prin aplicarea unor reforme structurale, instituţionale şi legislative adecvate.

De altfel, după deschiderea, în luna februarie 2000, a negocierilor de aderare a României la Uniunea Europeană, corupţia a constituit principala vulnerabilitate în realizarea reformei sistemului judiciar. Lupta împotriva corupţiei trebuia continuată şi întărită.

Ca recomandare generală a Comisiei Europene, trebuia extins cadrul legal pentru combaterea corupţiei, concomitent cu identificarea structurilor şi  funcţiilor instituţionale cu competenţe în materie.

Toate acestea au fost incluse în Programul Naţional de Prevenire a Corupţiei adoptat în anul 2001, care a fost conceput ca primă strategie de combatere a corupţiei la nivel naţional, general şi multidisciplinar (SNA)
. 

În aplicarea Programului Naţional de Prevenire a Corupţiei, a fost adoptat, prin H.G. nr.1065/2001, Planul Naţional de Acţiune împotriva Corupţiei care cuprindea obiective specifice, acţiuni, măsuri şi responsabilităţi. Începând din luna septembrie 2003, Ministerul Justiţiei a fost desemnat să monitorizeze punerea în aplicare a Strategiei Naţionale Anticorupţie. 

De asemenea, Planul Naţional de Acţiune împotriva Corupţiei prevedea adoptarea unor planuri de acţiune sectoriale pentru fiecare domeniu vulnerabil la corupţie, între care justiţia, administraţia publică, finanţele publice, care să includă obiective, măsuri instituţionale şi legislative, precum şi alte măsuri pentru prevenirea corupţiei în sectoarele respective.

În cadrul unui studiu efectuat de Ministerul Justiţiei în perioada ianuarie - martie 2005, au fost identificate 13 planuri de acţiune ale diferitelor instituţii centrale şi a putut fi urmărită în detaliu transpunerea în realitate a planurilor cheie de acţiune din domeniul judiciar, al poliţiei, administraţiei publice şi autorităţilor vamale. Concluziile au fost încurajatoare. 

1.3.2. Strategia Naţională Anticorupţie 2005 - 2007

Deşi în cadrul Strategiei Naţionale Anticorupţie 2001 - 2004 au fost create o multitudine de instrumente legale pentru combaterea corupţiei, studiile şi evaluările întreprinse în ultimii ani de Comisia Europeană, Banca Mondială, Transparency Internaţional România şi Ministerul Justiţiei au identificat o serie de obstacole în calea eficienţei luptei împotriva corupţiei. Aceste obstacole se referă la: 

· implementarea deficitară a legislaţiei anticorupţie; 

· folosirea restrânsă a instrumentelor administrative de combatere a corupţiei; 

· coordonarea insuficientă între structurile de control şi organele de anchetă penală în domeniul corupţiei; 

· inflaţia legislativă şi instituţională în domeniu; 

· insuficienţa şi ineficienţa reglementărilor privind declaraţiile de avere şi declaraţiile de interese, precum şi regimul incompatibilităţilor. 

În acest context, Strategia Naţională Anticorupţie 2005 - 2007
 reflectă angajamentul necondiţionat al României pentru prevenirea şi combaterea corupţiei prin perfecţionarea şi aplicarea riguroasă a cadrului normativ existent, precum şi consolidarea instituţională a organismelor cu atribuţii în domeniu. 

Pentru monitorizarea implementării Strategiei Naţionale Anticorupţie 2005 - 2007 a fost înfiinţat Consiliul pentru coordonarea implementării Strategiei Naţionale Anticorupţie 2005- 2007 sub autoritatea primului ministru şi în coordonarea ministrului justiţiei. Evaluarea progreselor în implementarea Strategiei 2005 - 2007 se realizează anual, pe baza îndeplinirii indicatorilor prevăzuţi în Planul de acţiune pentru implementarea acesteia. 

Între obiectivele stabilite pentru combaterea corupţiei, creşterea integrităţii şi a rezistenţei la corupţie a sistemului judiciar şi întărirea capacităţii instituţionale a Departamentului Naţional Anticorupţie constituie priorităţi ale Strategiei de reformă a sistemului judiciar pentru perioada 2005 - 2007 şi, implicit, a Strategiei Naţionale Anticorupţie. 

1.3.3. Măsuri pentru asigurarea integrităţii sistemului judiciar şi întăririi capacităţii instituţionale de luptă împotriva corupţiei

Integritatea sistemului judiciar constituie unul din factorii determinanţi pentru reuşita luptei împotriva corupţiei. În acest cadru, independenţa sistemului judiciar joacă un rol crucial. Rapoartele de evaluare interne şi internaţionale remarcă progresele României în realizarea unui sistem judiciar independent, imparţial şi eficient, dar atrag atenţia, în egală măsură, asupra necesităţii consolidării rezultatelor pozitive obţinute, în vederea atingerii unor standarde înalte de performanţă şi integritate a judecătorilor şi procurorilor.

Planurile de acţiune pentru implementarea Strategiei de reformă a sistemului judiciar 2005- 2007 şi, respectiv, a Strategiei Naţionale Anticorupţie 2005- 2007 cuprind o serie de măsuri, menite să asigure integritatea sistemului judiciar şi întăririi capacităţii instituţionale de luptă anticorupţie. 

Pentru asigurarea integrităţii sistemului judiciar au fost prevăzute următoarele măsuri: 

· repartizarea aleatorie a cauzelor la instanţele judecătoreşti; 

· repartizarea iniţială a cauzelor la parchete pe baza unor criterii obiective; 

· asigurarea continuităţii completelor de judecată şi restricţionarea posibilităţilor de redistribuire a dosarelor la parchete; 

· introducerea controlului instanţei cu privire la actele de infirmare ale procurorului care efectuează urmărirea penală; 

· creşterea operativităţii şi eficienţei în soluţionarea cauzelor; 

· perfecţionarea legislaţiei în materie de incompatibilităţi şi conflicte de interese ale membrilor Consiliului Superior al Magistraturii, precum şi ale judecătorilor şi procurorilor;

· instituirea de indicatori obiectivi de evaluare a magistraţilor şi transparentizarea acestui proces. 

Pentru întărirea capacităţii instituţionale a Departamentului Naţional Anticorupţie, în planurile de acţiune au fost prevăzute măsuri referitoare la: 

· consolidarea independenţei şi reorganizarea Parchetului Naţional Anticorupţie; 

· analizarea periodică a activităţii Parchetului Naţional Anticorupţie şi a activităţii procurorului general al Parchetului Naţional Anticorupţie, sub aspectul performanţelor în administrarea instituţiei şi al rezultatelor concrete, urmărindu-se responsabilizarea acestuia pentru performanţele Parchetului Naţional Anticorupţie; 

· stabilirea unor proceduri clare şi eficiente de colaborare între Parchetul Naţional Anticorupţie şi celelalte structuri cu competenţe în lupta anticorupţie; 

· selectarea procurorilor Parchetului Naţional Anticorupţie pe baza performanţelor profesionale ale acestora; 

· asigurarea resurselor de personal şi financiare, potrivit evaluărilor efectuate;

· îmbunătăţirea sistemului informatic care să permită dezvoltarea bazei de date necesare în activitate; 

· pregătirea profesională specializată a personalului. 

Pornind de la Raportul de Monitorizare 2005, corupţia rămâne o problemă serioasă şi larg răspândită, iar lupta împotriva acestui flagel trebuie să fie prioritară. 

1.3.4. Crearea structurilor specializate de combatere a corupţiei

Prin Legea nr.78/2000 pentru prevenirea, descoperirea şi sancţionarea faptelor de corupţie, cunoscută sub denumirea de „Legea anticorupţiei”, a fost înfiinţat primul organism specializat în lupta împotriva infracţiunilor de corupţie: Secţia de combatere a corupţiei şi criminalităţii organizate care funcţiona în cadrul Parchetului de pe lângă Înalta Curte de Casaţie şi Justiţie. Această structură avea în subordine servicii teritoriale în cadrul parchetelor de pe lângă curţile de apel şi birouri teritoriale în cadrul parchetelor de pe lângă tribunale. 

Urmare a necesităţii întăririi şi eficientizării luptei împotriva corupţiei, prin O.U.G. nr.43/20026, a fost înfiinţat Parchetul Naţional Anticorupţie, căruia i s-au acordat prin acte normative succesive autonomie financiară, personal propriu (procurori, ofiţeri de poliţie judiciară, specialişti şi personal auxiliar) şi independenţă totală în activitate
. 

După înfiinţarea Parchetului Naţional Anticorupţie, Secţia de combatere a corupţiei şi criminalităţii organizate a fost transformată în Secţia de combatere a criminalităţii organizate  şi antidrog în cadrul Parchetului de pe lângă Înalta Curte de Casaţie şi Justiţie, iar la nivelul teritorial au fost înfiinţate servicii la Parchetele de pe lângă curţile de apel şi birouri la parchetele de pe lângă tribunale.

Prin Legea nr. 508/2004 a fost înfiinţată Direcţia de Investigare a Infracţiunilor de Criminalitate Organizată şi Terorism prin reorganizarea Secţiei de combatere a criminalităţii organizate şi antidrog.

În vederea îndeplinirii atribuţiilor şi asigurării eficienţei luptei împotriva corupţiei, reprezentanţilor instituţiilor cu atribuţii în domeniul prevenirii şi combaterii corupţiei le-a fost creat un statut special, după cum urmează: 

· procurorul are acces la toate informaţiile necesare anchetei pentru săvârşirea faptelor de corupţie, inclusiv la cele deţinute de structurile informative şi de investigaţie; 

· subordonarea poliţiei judiciare Ministerului Public; 

· dezvoltarea mijloacelor de protecţie a magistratului, poliţistului, ofiţerului de informaţii, agentului sub acoperire şi informatorului; 

· asigurarea unui nivel de salarizare a judecătorilor şi procurorilor care soluţionează cauze de corupţie superior celorlalţi magistraţi; 

· efectuarea de stagii de pregătire şi cursuri de perfecţionare profesională pentru personalul propriu; 

· crearea unor modalităţi efective de cooperare internaţională între specialiştii din domeniu; 

· asigurarea mijloacelor tehnice necesare în activitatea de descoperire şi investigare a faptelor de corupţie; 

· asigurarea protecţiei martorilor. 

Întrucât Parchetul Naţional Anticorupţie nu avea competenţă legală să soluţioneze dosare privind faptele de corupţie săvârşite de senatori şi deputaţi, acesta a fost reorganizat, prin OUG nr.134/2005, în Departamentul Naţional Anticorupţie în cadrul Parchetului de pe lângă Înalta Curte de Casaţie şi Justiţie. 

Pentru asigurarea mijloacelor tehnice necesare activităţii de descoperire şi investigare a faptelor de corupţie, prin intermediul programului PHARE 1999 (ACOS – RO9910.05 de întărire a capacităţii instituţionale a României în lupta împotriva corupţiei), Departamentul Naţional Anticorupţie a fost dotat cu un program software de management al dosarelor şi integrare a bazelor de date ale instituţiilor cu competenţă în lupta împotriva corupţiei (Ministerul Justiţiei, Corpul de Control al Guvernului, Ministerul Administraţiei şi Internelor şi Direcţia Generală a Vămilor). Programul ACOS a fost implementat şi cuprinde o bază de date interinstituţională funcţionabilă.

Programul PHARE 2003 – „Continuarea întăririi Capacităţii instituţionale de luptă împotriva corupţiei” este prevăzut a se derula în perioada 01 septembrie 2005 – 30 octombrie 2006, cu un buget de 1,27 milioane Euro, din care finanţare din partea Uniunii Europene de 800.000 Euro şi cofinanţare 470.000 Euro. Programul are ca obiective dezvoltarea unui sistem informatic integrat la sediul central la Departamentului Naţional Anticorupţie şi realizarea unui sistem securizat de comunicaţii cu serviciile teritoriale.

Programul PHARE RO 2004, cu derulare începând cu 01 ianuarie 2007, urmează să implementeze CMDS-ECRIS în sistemul Departamentului Naţional Anticorupţie.

1.4. Stadiul realizării obiectivelor şi măsurilor cuprinse în planurile de acţiune pentru implementarea Strategiei de Reformă a sistemului judiciar 2005- 2007 şi, respectiv, a Strategiei Naţionale Anticorupţie, precum şi a angajamentelor asumate prin Documentul de Poziţie Comună pentru aderarea României la Uniunea Europeană

1.4.1. Obiective şi măsuri implementate

1.4.1.1. Aprecieri generale 

Aşa cum se apreciază în Raportul de Monitorizare 2005, România continuă să îndeplinească criteriile politice pentru a deveni stat membru al Uniunii Europene. În domeniul reformei sistemului judiciar au fost făcuţi paşi importanţi pentru a-i asigura independenţă, imparţialitate şi eficienţă.

Strategia de Reformă a sistemului judiciar 2005- 2007 şi Planul de acţiune pentru implementarea acesteia au fost apreciate ca fiind un pas înainte în acţiunile întreprinse pentru crearea unui sistem judiciar independent, profesionist şi eficient. 

1.4.1.2. Implementarea obiectivelor şi măsurilor stabilite

1. Pentru garantarea efectivă a independenţei justiţiei au fost îndeplinite următoarele măsuri: 

· Consiliul Superior al Magistraturii, în calitate de garant al independenţei justiţiei, a dobândit competenţe exclusive privind cariera magistraţilor şi organizarea instanţelor şi parchetelor; 

· implicarea efectivă a Consiliului Superior al Magistraturii în realizarea măsurilor care-i revin în competenţă rezultate din planurile de acţiune pentru implementarea Strategiei de reformă şi, respectiv, Strategiei Naţionale Anticorupţie; 

· implementarea unor practici manageriale obiective şi transparente la nivelul întregului sistem judiciar;

· introducerea sistemului de repartizare aleatorie a cauzelor; 
· aplicarea principiului continuităţii completelor de judecată şi stabilirea criteriilor obiective de schimbare a membrilor acestora; 

· componenţa completelor de judecată este stabilită de colegiile de conducere ale instanţelor şi nu de preşedinţii acestora; 

· au fost stabilite, ca excepţie, cazurile în care şeful parchetului poate redistribui dosarele repartizate iniţial; 

· reglementarea controlului instanţei de judecată cu privire la actele de infirmare ale procurorului care efectuează urmărirea penală; 

· adoptarea şi implementarea Codului deontologic al judecătorilor şi procurorilor; 

· apărarea reputaţiei profesionale a judecătorilor şi procurorilor la solicitarea acestora. 

2. Pentru sporirea eficienţei şi responsabilizării sistemului judiciar au fost realizate următoarele măsuri: 

a) În domeniul managementului resurselor umane ale instanţelor şi parchetelor: 

· cuantificarea volumului de activitate al fiecărei instanţe şi parchet şi a dinamicii resurselor umane pe termen scurt şi mediu; 

· constituirea unui sistem unitar de date statistice care să furnizeze informaţii necesare stabilirii şi implementării unei politici a resurselor umane şi monitorizării sistemului judiciar, prin: stabilirea, uniformizarea şi actualizarea indicatorilor statistici, asigurarea pregătirii de specialitate a grefierilor statisticieni; achiziţionarea şi conectarea în reţea a echipamentelor IT pentru gestionarea datelor statistice şi pregătirea personalului de specialitate pentru utilizarea echipamentului;  

· elaborarea actelor normative secundare, pe baza cărora au fost organizate concursurile pentru ocuparea funcţiilor de conducere şi a funcţiilor de execuţie de la instanţe şi parchete; 

· adoptarea Regulamentului privind evaluarea activităţii profesionale a judecătorilor şi procurorilor; 

· stabilirea unui calendar şi a unui plan al desfăşurării concursurilor pentru ocuparea posturilor vacante în anul 2006
; 

· stabilirea necesarului de grefieri la instanţele judecătoreşti şi la parchetele de pe lângă acestea, suplimentarea numărului de posturi de personal auxiliar şi ocuparea posturilor alocate suplimentar; 

· transferul unor sarcini administrative de la magistraţi la grefieri.           
          

b) Referitor la organizarea instanţelor şi parchetelor: 

· înfiinţarea unui tribunal specializat pentru minori şi familie şi a trei tribunale comerciale;

· înfiinţarea de secţii specializate la curţile de apel (71 secţii), la tribunale (121 secţii) şi la judecătorii (12 secţii); 

· la instanţele la care nu au fost înfiinţate secţii specializate datorită numărului redus de cauze, precum şi la instanţele în care funcţionează secţii mixte, au fost constituite complete specializate; 

· au fost înfiinţate complete specializate pentru cauze cu minori şi de familie la 149 instanţe de judecată, complete specializate pentru judecarea proceselor funciare la 143 instanţe şi complete specializate pentru soluţionarea cauzelor de tutelă, protecţie specială şi adopţie la tribunale şi curţile de apel. 

c) Pentru reducerea numărului de dosare la instanţele de judecată şi la parchetele de pe lângă acestea, Consiliul Superior al Magistraturii, pe baza datelor oferite de statistica judiciară, examinează necesitatea restructurării acelor instanţe şi parchete cu un volum redus de activitate şi cu încărcătură minimă pe judecător/ procuror, inclusiv posibilitatea redistribuirii resurselor umane la instanţele cu deficit de personal şi încărcătura mare pe judecător. 

În acelaşi scop, a fost elaborat proiectul Legii privind medierea, care instituţionalizează noi mijloace alternative de soluţionare a litigiilor, a continuat activitatea în cadrul Centrului de mediere de pe lângă Tribunalul Dolj şi Judecătoria Craiova şi au fost luate măsuri pentru pregătirea unui corp de formatori în domeniu. 

d) Continuarea procesului de informatizare a sistemului judiciar:

· dotarea sistemului judiciar cu aparatură informatică şi obţinerea licenţelor software necesare; 

· dezvoltarea infrastructurii de comunicaţi în cadrul sistemului judiciar; 

· extinderea implementării sistemului ECRIS (CDM & LLDS); 

· asigurarea resurselor umane şi pregătirii acestora. 

e) Pentru consolidarea capacităţii administrative a instanţelor judecătoreşti şi a parchetelor de pe lângă acestea: 

· introducerea instituţiei managerului economic la instanţele de judecată şi parchetele de pe lângă acestea; 

· evaluarea conformităţii sediilor existente cu standardele de funcţionare optimă, în scopul stabilirii priorităţilor şi acoperirii necesităţilor pe termen mediu/ lung; 

· finalizarea lucrărilor de investiţii pentru sediile de instanţă, prevăzute în Planul de Acţiune pentru implementarea Strategiei de Reformă a Sistemului Judiciar; 

· executarea lucrărilor de reparaţii capitale şi de restaurare a Palatului de Justiţie din Bucureşti, conform graficelor; 

· dotarea sediilor instanţelor de judecată şi a parchetelor de pe lângă acestea cu mobilier şi alte utilităţi; 

· dotarea instanţelor de judecată cu echipament pentru înregistrarea şedinţelor de judecată, instalaţii de distorsionare a vocii şi birotica necesară. 

3. În vederea îmbunătăţirii calităţii actului de justiţie au fost realizate următoarele măsuri:  

a) Referitor la crearea unui cadru legislativ coerent: 

· au fost modificate şi completate legile privind statutul magistraţilor, organizarea judiciară şi Consiliul Superior al Magistraturii, fiind prevăzute noi norme pentru asigurarea unui cadru legal necesar creşterii calităţii actului de justiţie; 

· a fost modificat şi completat Codul de procedură civilă, în sensul redistribuirii dosarelor în cadrul exercitării căilor de atac, degrevării Înaltei Curţi de Casaţie şi Justiţie de dosarele aflate în recurs, scurtării procedurilor judiciare, revederii instituţiilor abţinerii, recuzării şi strămutării cauzelor ş.a.; 

· a fost modificat şi completat Codul de procedură penală în acord cu prevederile constituţionale, noul Cod penal şi jurisprudenţa C.E.D.O.; 

· a fost creat unui nou cadru privind protecţia dreptului de proprietate, cu privire specială asupra proprietăţii intelectuale, restituirii imobilelor trecute abuziv în proprietatea statului şi proprietăţii funciare. 

b) Cu privire la unificarea practicii judiciare: 

· conturarea unui cadru mai lesnicios de exercitare a recursului în interesul legii; 
· iniţierea unui proiect de act normativ care să identifice noi mecanisme pentru unificarea practicii judiciare, pe baza examinării mecanismelor uzitate de Curtea de Justiţie a Comunităţilor Europene; 
· elaborarea, trimestrială, de către Consiliul Superior al Magistraturii a unor studii privind problemele de drept care au primit o interpretare neunitară şi, pe această bază, promovarea unor recursuri în interesul legii, conform competenţelor; 

· asigurarea accesului magistraţilor la legislaţie şi jurisprudenţă, inclusiv la jurisprudenţa C.E.D.O. şi jurisprudenţa comunitară; 

· instituirea obligaţiilor preşedinţilor instanţelor judecătoreşti şi procurorilor generali / prim-procurorilor ai parchetelor de pe lângă acestea de a pune, zilnic, la dispoziţia fiecărui judecător şi procuror lista actelor normative publicate în Monitorul Oficial; 

· accesul la varianta electronică a Monitorului Oficial a fost instalat la nivelul Înaltei Curţi de Casaţie şi Justiţie şi al Parchetului de pe lângă Înalta Curte de Casaţie şi Justiţie, precum şi la unele curţi de apel; 

c) Referitor la pregătirea judecătorilor şi procurorilor: 

· au fost implementate programe de formare iniţială şi formare continuă a magistraţilor şi de pregătire specifică a judecătorilor din cadrul secţiilor şi completelor specializate; 

· au fost extinse şi diversificate tematicile de pregătire a judecătorilor şi procurorilor, precum şi formele de realizare (seminarii, simpozioane, mese rotunde, schimburi de experienţă s.a.); 
· au fost instituite noi proceduri de promovare în funcţii de execuţie a judecătorilor şi procurorilor, pe bază de concurs sau examen; 

· s-au stabilit disciplinele de concurs (examen) care acoperă domeniile de bază ale activităţii magistraţilor; 

· numirile în funcţii de conducere se bazează pe criterii de competenţă, inclusiv managerială, performanţe şi asumarea responsabilităţii; 

· au fost elaborate criterii de promovare a judecătorilor la Înalta Curte de Casaţie şi Justiţie; 
· a fost consolidat rolul de formator al Institutului Naţional al Magistraturii; 

· a fost reconsiderat şi îmbunătăţit sistemul de selecţie a magistraţilor. 

4. Pentru asigurarea transparenţei actului de justiţie au fost realizate următoarele măsuri: 

a) Referitor la îmbunătăţirea comunicării între cetăţeni şi justiţie: 

· înfiinţarea unor compartimente de informaţii şi relaţii cu publicul la instanţele

· judecătoreşti şi la parchetele de pe lângă acestea; 

· dotarea cu echipamente de comunicaţii (fax, copiator, conexiune Internet) a compartimentelor de informaţii şi relaţii publice din cadrul curţilor de apel, tribunalelor şi judecătoriilor cu volum mare de activitate; 

· pregătirea personalului compartimentelor de informaţii şi relaţii publice; 

· furnizarea informaţiilor de interes public şi actualizarea acestora pe site-ul Consiliului Superior al Magistraturii, Ministerului Justiţiei, Înaltei Curţi de Casaţie şi Justiţie, Parchetului de pe lângă Înalta Curte de Casaţie şi Justiţie, curţilor de apel, Institutului Naţional al Magistraturii, Şcolii Naţionale de Grefieri, etc.; 

· realizarea şi distribuirea unor ghiduri de orientare pentru justiţiabili; 

· organizarea manifestărilor de tipul „uşilor deschise”, prin invitarea unor grupuri ţintă (elevi, studenţi, diverse categorii profesionale) la sediul instanţelor. 

b) Asigurarea accesului la informaţiile de interes public din sistemul judiciar, cu respectarea normelor privind protecţia datelor personale: 

· asigurarea furnizării informaţiilor de interes public şi actualizarea acestora pe site-ul propriu, conform legii; 

· evaluarea modului de îndeplinire a obligaţiilor stabilite de lege în domeniul protecţiei datelor personale. 

5. Pentru garantarea accesului liber al cetăţenilor la justiţie au fost realizate următoarele măsuri:

· a fost elaborat un studiu de fezabilitate privind impactul socio-economic şi financiar, instituţional şi statistic generat de asigurarea asistenţei juridice gratuite;
· a fost iniţiat un proiect de act normativ pentru reglementarea sistemului de asistenţă juridică; 

· se află în curs de elaborare un proiect de act normativ referitor la modificarea cadrului legislativ privind cuantumul, mecanismul de calculare a taxelor de timbru, scutiri, amânări, eşalonări; 
· a fost iniţiată o campanie de informare a cetăţenilor cu privire la formele şi condiţiile de obţinere a asistenţei juridice gratuite;

· au fost întocmite materiale documentare referitoare la acordarea asistenţei juridice;

· s-a asigurat folosirea interpreţilor pentru persoanele care nu cunosc limba română;
· s-a constituit o bază de date statistice privind cauzele în care au fost folosiţi interpreţi. 
6. În vederea eficientizării justiţiei pentru minori au fost realizate următoarele măsuri:

· a fost evaluat sistemul justiţiei pentru minori sub aspectul nevoilor de personal de specialitate în vederea asigurării condiţiilor necesare judecării minorilor, precum si pentru executarea măsurilor educative sau a pedepselor aplicate;

· au fost specializaţi magistraţi şi alte categorii de personal din sistemul judiciar pentru minori;

·  au fost create servicii educative specializate pentru minori;

· s-au înfiinţat un tribunal special pentru minori şi familie, secţii şi complete specializate pentru minori;

· a fost înfiinţat un centru de documentare şi informare accesibil profesioniştilor din domeniu;

· au fost dotate spaţiile destinate audierii şi judecării cauzelor cu minori cu mobilier şi aparatura adecvată.

1.4.1.2. Asigurarea mijloacelor financiare necesare implementării Strategiei de Reformă a sistemului judiciar 2005 – 2007 şi a strategiei Naţionale Anticorupţie 2005 – 2007

Reforma sistemului judiciar necesită costuri pe care societatea trebuie să şi le asume la nivel de politică publică prioritara.

În cursul anului 2005 au fost asigurate mijloacele financiare necesare implementării celor două planuri de acţiune privind  Strategia de reformă a sistemului judiciar pe perioada 2005-2007 şi, respectiv Strategia Naţională Anticorupţie, conform calendarului.

Pentru anul 2006 sunt asigurate, din punct de vedere financiar, printr-un contract de leasing în valoare de 22 mil. Euro dotarea cu echipamente IT în proporţie de 100% pentru Ministerul Public şi de cca. 80% pentru Ministerul Justiţiei şi instanţele judecătoreşti.

De asemenea, va fi dezvoltat Programul ECRIS 3.0, prin introducerea unor modificări importante referitoare la utilizarea nomenclatoarelor de cauze, număr unic de dosar la nivel naţional ş.a.

Totodată, va continua acţiunea de dotare a curţilor de apel cu echipamente de videoconferinţe şi audierea martorilor sub acoperire (acest obiectiv a fost realizat deja la Curtea de Apel Bucureşti).

Tot astfel, se va asigura derularea procedurii de achiziţie a două echipamente de stocare de tip SAN printr-o finanţare a Băncii Mondiale, care vor fi instalate la sediile Ministerului Justiţiei şi Consiliului Superior al Magistraturii, precum şi realizarea cablărilor structurale de tip LAN la toate instanţele.

CAPITOLUL 2

Analiză de sistem

2.1. Structura autorităţii judecătoreşti                      
2.1.1. Principiile, structura şi modul de organizare a sistemului judiciar român sunt consacrate în Constituţia României şi Legea nr. 304/2004, republicată, privind organizarea judiciară, republicată.  

Justiţia se realizează în România prin instanţele judecătoreşti, organizate într-o structură piramidală.

La baza sistemului judiciar se află judecătoriile, cu competenţă generală de soluţionare a litigiilor.

Judecătoriile sunt organizate în judeţe şi în sectoarele municipiului Bucureşti, iar localităţile care fac parte din circumscripţia judecătoriilor sunt stabilite prin Hotărârea Guvernului nr. 337/1993, cu modificările şi completările ulterioare.

În prezent sunt înfiinţate, prin lege, 188 de judecătorii.

Dintre acestea, un număr de 11 judecătorii nu funcţionează, respectiv: Bocşa, Cernavodă, Băneasa, Bechet, Comana, Cornetu, Sângeorgiu de Pădure, Scorniceşti, Urlaţi, Jibou, Jimbolia.

Judecătoriile din fiecare judeţ sau, după caz,  din municipiul Bucureşti sunt cuprinse în circumscripţia tribunalelor .

2.1.2. Tribunalele constituie a doua verigă din sistemul instanţelor judecătoreşti, fiind organizate la nivelul fiecărui judeţ şi al municipiului Bucureşti.

Dintre cele 42 de tribunale, un singur tribunal, respectiv, Tribunalul Ilfov nu funcţionează în prezent.

Tot la nivelul judeţelor, legea reglementează posibilitatea organizării de tribunale specializate.

În prezent, funcţionează 4 asemenea tribunale specializate, unul pentru minori şi familie la Braşov şi 3 în materie comercială (Argeş, Cluj şi Mureş).

2.1.3. Al treilea nivel al sistemului judiciar  este asigurat de curţile de apel, instanţe în circumscripţia cărora funcţionează  mai multe tribunale şi tribunale specializate.

Curţile de apel  sunt în număr de 16, în care este inclus şi Curtea Militară de Apel, iar circumscripţiile şi localităţile de reşedinţă ale curţilor de apel  sunt stabilite în Anexa 1 la Legea nr. 304/2004, republicată.

2.1.4. La vârful structurii piramidale se află Înalta Curte de Casaţie şi Justiţie.

Cu excepţia judecătoriilor şi tribunalelor specializate, toate celelalte instanţe judecătoreşti au personalitate juridică.

Referitor la instanţele  care nu funcţionează trebuie menţionat că în cursul anului 2005 a fost demarată procedura pentru punerea în funcţiune a Tribunalului Ilfov, având în vedere  volumul de activitate ce urmează a fi preluat, populaţia arondată şi existenţa, în mare parte, a infrastructurii.

În privinţa judecătoriilor care nu funcţionează, o analiză din punct de vedere al eficienţei a condus la concluzia că menţinerea şi punerea în funcţiune a acestor instanţe nu răspunde nevoii de eficientizare a sistemului judiciar în ansamblu şi de îmbunătăţire a calităţii actului de justiţie.

În acest context, una din direcţiile de acţiune vizează, în mod necesar,  restructurarea cadrului  organizatoric existent, întrucât studiile şi evaluările efectuate au relevat constant deficienţe legate de repartiţia volumului de cauze între instanţe şi de alocare a resurselor umane, în primul rând la nivelul judecătoriilor, ca structuri  de bază ale sistemului judiciar. 

Restructurarea sistemului instanţelor judecătoreşti urmăreşte să asigure îmbunătăţirea calităţii actului de justiţie, printr-o specializare reală şi efectivă a judecătorilor, creşterea eficienţei, asigurarea repartizării aleatorii a cauzelor, atenuarea dezechilibrelor existente între diferite instanţe în privinţa volumului de cauze şi a încărcăturii pe judecător, asigurarea unui climat mai bun de muncă.

De altfel, raţionalizarea instanţelor şi parchetelor constituie unul din obiectivele prevăzute în Planul de Acţiune pentru implementarea Strategiei de reformă a sistemului judiciar  2005 – 2007.

În realizarea acestui obiectiv, la nivelul Consiliului Superior al Magistraturii se află în curs de evaluare un studiu privind raţionalizarea activităţii instanţelor de fond (judecătoriile), care a valorificat concluziile unui studiu similar iniţiat de Ministerul Justiţiei în anul 2003 şi recomandările Băncii Mondiale făcute în urma realizării unei expertize în domeniu.

Există tendinţa la nivel european de micşorare a numărului de instanţe şi jurisdicţii în vedere creării unor unităţi jurisdicţionale mai extinse, deoarece instanţele mai mari sunt percepute ca fiind capabile să se administreze mai bine din punct de vedere profesional, al eficienţei şi al calităţii, fiind mai puţin vulnerabile la generarea de locuri vacante şi a schimbărilor bruşte a volumului de muncă.

2.2. Problematica instanţelor, secţiilor şi completelor specializate

Modificările legislative intervenite în cursul anului 2005 s-au reflectat şi în privinţa modalităţii de înfiinţare şi funcţionare a instanţelor specializate.  

Legea nr. 304/2004, în forma anterioară modificării şi completării ei prin Legea nr. 247/2005, stabilea obligativitatea înfiinţării a patru tipuri de tribunale specializate (pentru minori şi familie, de muncă şi asigurări sociale, comerciale,  administrativ-fiscale,) care urmau să fie puse în funcţiune, în mod eşalonat, până cel mai târziu la data de 1 ianuarie 2008.

Sub imperiul acestui cadru normativ au fost înfiinţate 4 tribunale specializate , care funcţionează şi în prezent, respectiv: Tribunalul pentru Minori şi Familie Braşov, Tribunalul Comercial Cluj, Tribunalul Comercial Mureş şi Tribunalul Comercial Argeş.

Activitatea acestor instanţe specializate s-a desfăşurat în condiţiile unei specializări reale şi efective a judecătorilor, ceea ce a condus la creşterea calităţii actului de justiţie, prin operativitatea soluţionării cauzelor şi calitatea hotărârilor pronunţate.

Astfel, ponderea  schimbării hotărârilor a fost la Tribunalul Comercial Cluj de 8,64%, la Tribunalul Comercial Mureş de 8,3%, la Tribunale pentru Minori şi Familie Braşov de 2,3%.

Analiza datelor statistice evidenţiază că pe rolul Tribunalului de Minori şi Familie Braşov în anul 2005 au fost înregistrate un număr de 1279 cauze din care au fost soluţionate 1065, pe rolul Tribunalului Comercial Argeş s-au înregistrat 1707 cauze din care au fost soluţionate 1086, pe rolul Tribunalului Comercial Cluj s-au înregistrat 2690 cauze fiind soluţionate 2089, iar pe rolul Tribunalului Comercial Mureş s-au înregistrat 1545 din care au fost soluţionate 891.

O evaluare a necesităţii înfiinţării instanţelor specializate, pe baza analizei volumului de dosare rulate şi a situaţiei personalului în cadrul celor 41 de tribunale, a avut loc odată cu adoptarea Strategiei de reformă a sistemului judiciar pentru perioada 2005-2007, apreciindu-se că înfiinţarea  unor tribunale specializate nu poate fi susţinută cu actualele resurse umane şi materiale.

În acest cadru, prin Legea nr. 247/2005, s-a renunţat la obligativitatea înfiinţării instanţelor specializate în favoarea  secţiilor şi completelor specializate. Totuşi, înfiinţarea de instanţe specializate nu a fost total exclusă, fiind lăsată posibilitatea organizării unor astfel de instanţe.

În conformitate cu procedura reglementată de Legea privind organizarea judiciară, secţiile şi completele specializate ale curţilor de apel  şi ale instanţelor din circumscripţia acestora se înfiinţează la propunerea colegiilor de conducere ale fiecărei instanţe prin hotărâre a Consiliului Superior al Magistraturii, iar componenţa completelor specializate se stabileşte de colegiul de conducere al instanţei  în raport cu volumul de activitate şi specializarea judecătorilor.

La nivelul curţilor de apel  şi al tribunalelor funcţionează secţii specializate pentru judecarea următoarelor tipuri de cauze: civile, penale, comerciale, minori şi familie, contencios administrativ şi fiscal, conflicte de muncă şi asigurări sociale, la Curţile de Apel Constanţa şi Galaţi şi la Tribunalele Constanţa şi Galaţi funcţionează secţii maritime şi fluviale.

La nivelul judecătoriilor, există 10 instanţe (Craiova, Iaşi, Cluj-Napoca, Râmnicu Vâlcea, Piteşti, Constanţa, Bistriţa, Ploieşti, Arad, Buzău) în cadrul cărora au fost înfiinţate  câte două secţii specializate, respectiv o secţie pentru cauze civile şi o secţie pentru cauze penale.

Cu excepţia secţiei civile a Judecătoriei Craiova, toate secţiile specializate din cadrul judecătoriilor au fost înfiinţate în cursul anului 2005, prin hotărâri ale Consiliului Superior al Magistraturii.

La instanţele la care nu sunt înfiinţate secţii specializate , datorită numărului redus de cauze, precum şi la instanţe în care funcţionează secţii mixte, activitatea de judecată este asigurată prin complete specializate, urmărindu-se, astfel, eficientizarea şi îmbunătăţirea actului de justiţie.

După intrarea în vigoare a Legii nr.247/2005, care a modificat procedura de înfiinţare a completelor specializate, Consiliul Superior al Magistraturii  - Secţia pentru judecători a aprobat înfiinţarea de complete specializate pentru cauze cu minori şi de familie la un număr de 149 de instanţe (judecătorii, tribunale, curţi de apel), complete specializate pentru judecarea proceselor funciare la un număr de 143 de instanţe (judecătorii, tribunale) şi complete specializate pentru soluţionarea cauzelor de tutelă, protecţie specială şi adopţie (tribunale, curţi de apel).

În cadrul procesului de înfiinţare a completelor specializate au rezultat dificultăţi în constituirea completelor specializate la instanţe cu un grad redus de ocupare a posturilor (spre exemplu, Judecătoria Beclean, Judecătoria Topliţa, Judecătoria Târgu Lăpuş, Judecătoria Târgu Bujor), ceea ce determină, încă o dată, necesitatea optimizării tuturor instanţelor judecătoreşti, prin redimensionarea şi reorganizarea lor.

Având în vedere că protecţia drepturilor de proprietate intelectuală reprezintă un domeniu de interes major în procesul aderării României la Uniunea Europeană şi faţă de adoptarea O.U.G. nr. 190/2005, a fost demarată procedura de evaluare pentru înfiinţarea unor complete specializate în soluţionarea infracţiunilor care aduc atingere drepturilor de proprietate intelectuală şi industrială, în cadrul secţiilor penale ale tribunalelor şi curţilor de apel.

Nevoile de specializare în sistemul judiciar vor fi asigurate, în continuare, prin extinderea  secţiilor şi a completelor specializate deja existente, astfel încât cunoştinţele în materia justiţiei pentru minori, muncă şi asigurări sociale, comercial, administrativ şi fiscal  să fie disponibile la fiecare grad de jurisdicţie.

La 31 decembrie 2005, funcţionau  72 secţii specializate la curţile de apel, 121 secţii specializate la tribunale şi 20 secţii specializate la judecătorii.

Instanţele militare sunt organizate în tribunale militare, Tribunalul Militar Teritorial Bucureşti şi Curtea Militară de Apel.  

Tribunalele militare funcţionează în municipiile Bucureşti, Cluj-Napoca, Iaşi şi Timişoara, iar Tribunalul Militar Teritorial şi Curtea Militară de Apel, în municipiul Bucureşti.  

2.3. Sinteza statistică privind activitatea pe anul 2005.

2.3.1. Prezentarea generală a datelor statistice.

2.3.1.1. Volumul total de activitate

Volumul total al litigiilor aflate pe rolul instanţelor judecătoreşti a fost de 1.908.047 cauze, înregistrându-se o creştere faţă de anul precedent cu 137.717 cauze.

În totalul cauzelor deduse judecăţii în anul 2005, un număr de 1.597.433 au fost cauze nou intrate, iar diferenţa de 310.614 cauze reprezintă stocul la 31 decembrie 2004.

Faţă de anul 2004, când totalul cauzelor nou intrate a fost de 1.520.140, se remarcă o creştere cu 77.293 dosare, ceea ce reprezintă o creştere procentuală de 5%.

Numărul total al cauzelor soluţionate a fost de 1.547.655 în anul 2005 şi de 1.460.357 în anul 2004. Rezultă că, faţă de anul precedent, s-au soluţionat cu 87.298 dosare mai mult, ceea ce înseamnă o creştere procentuală de 6 %.

2.3.1.2. Volumul de activitate pe instanţe

2.3.1.2.1. Activitatea la nivelul judecătoriilor
 La nivelul celor 177 judecătorii care funcţionează în prezent, s-a înregistrat în cursul anului 2005 un volum total de 1.255.671 cauze, reprezentând stocul existent şi cauzele nou intrate, raportat la un număr de 1773 judecători care îşi desfăşoară activitatea la aceste  instanţe.

Volumul de activitate în perioada analizată a crescut, faţă de anul 2004, cu un număr de 79.950 cauze, înregistrându-se totodată şi o creştere a numărului de judecători de la 1703 la 1773.

În funcţie de volumul de activitate, judecătoriile pot fi grupate astfel:

- instanţe cu volum cuprins sub 1.000 cauze - 2

- instanţe cu volum cuprins între 1.000 – 3.000 cauze – 65;

- instanţe cu volum cuprins între 3.000 – 5.000 cauze – 42;

- instanţe cu volum cuprins între 5.000 – 10.000 cauze – 27;

- instanţe cu volum cuprins între 10.000 – 15.000 cauze – 16;

- instanţe cu volum cuprins între 15.000 – 20.000 cauze – 10;

- instanţe cu volum cuprins între 20.000 – 30.000 cauze - 10

- instanţe cu un volum de peste 30.000 – 5;

Volumul de activitate al judecătoriilor.

Se observă, în raport de situaţia existentă în cursul anului 2004, creşterea numărului instanţelor al căror volum de activitate a depăşit 30.000 cauze. Astfel, dacă în anul 2004 doar două judecătorii, respectiv Iaşi şi Craiova, se aflau în această situaţie, în anul 2005, acestor instanţe li s-au alăturat şi Judecătoria Constanţa, Judecătoria Timişoara şi Judecătoria Sectorului 1 Bucureşti.

Totodată, s-a redus şi numărul judecătoriilor care au înregistrat un volum de activitate situat sub 3.000 cauze, de la 74 în cursul anului 2004 la 67 în cursul anului 2005.

Se menţine o situaţie deosebită în cazul Judecătoriei Agnita şi Judecătoriei Şomcuţa Mare care au înregistrat în cursul anului 2005 un număr de 878 şi respectiv 766 cauze.

2.3.1.2.2. Activitatea la nivelul tribunalelor.

La nivelul celor 41 de tribunale a fost înregistrat un număr de 438.439 cauze, acestea fiind repartizate unui număr total de 1.272 judecători(media judecătorilor în cursul anului 2005) care îşi desfăşoară activitatea la aceste instanţe, faţă de 417.338 dosare, câte au fost înregistrate în cursul anului 2004, repartizate unui număr de 1.337 de judecători.

Raportat la volumul de activitate al tribunalelor, acestea pot fi grupate astfel:

- instanţe cu un volum cuprins între 3.000 - 5.000 cauze – 6;

- instanţe cu un volum cuprins între 5.000 - 10.000 cauze – 20;

- instanţe cu un volum cuprins între 10.000 - 20.000 cauze – 13;

- instanţe cu un volum de peste 20.000 cauze – 2.

Volumul de activitate al tribunalelor.

Se evidenţiază 2 tribunale cu un volum foarte mare de activitate faţă de celelalte şi anume Tribunalul Bucureşti, cu un număr de 64.910 cauze şi Tribunalul Dolj cu 31.749 cauze.

Dintre instanţele cu volum redus de activitate, exemplificăm Tribunalul Sălaj – 3.388 cauze, Tribunalul Covasna – 3.654 cauze şi Tribunalul Călăraşi – 3.845 cauze.

2.3.1.2.3. Activitatea la nivelul curţilor de apel 

În cursul anului 2005, volumul de activitate al curţilor de apel, cu excepţia Curţii Militare de Apel, a fost de 213.937 cauze, cuprinzând fonduri, apeluri şi recursuri, cauze ce au fost repartizate unui număr de 643 judecători, care îşi desfăşoară activitatea  în  aceste instanţe, faţă de 177.271 cauze înregistrate  în cursul anului 2004, raportate la un număr de 698 judecători.

Raportat la volumul de activitate al curţilor de apel, acestea  pot fi grupate astfel:

· instanţe cu un volum cuprins între 5.000 – 10.000 cauze – 7;

· instanţe cu un volum mai mare de 10.000 cauze – 8;

Volumul de activitate al curţilor de apel.

Se evidenţiază trei curţi de apel cu un volum foarte mare de activitate faţă de celelalte, şi anume Curtea de Apel  Bucureşti cu 50.182 cauze, Curtea de Apel Cluj cu 21.406 cauze şi Curtea de Apel  Craiova cu 22.732 cauze. 

La polul opus se află Curtea de Apel Târgu Mureş care a înregistrat, la nivelul anului 2005, cel mai mic volum de activitate, respectiv 6.903 cauze, situaţie neschimbată faţă de anul 2004, când a avut de asemenea, cel mai mic volum de activitate, respectiv 5.361 cauze.

2.3.1.3. Volumul de activitate în materie civilă şi penală

În ansamblul cauzelor deduse judecăţii, în anul 2005, 432.793 dosare sunt în materie penală, faţă de 416.581 în anul 2004. În raport cu anul 2004, creşterea este de  3,9%, corespunzător unui număr de 16.212 cauze. 

2.3.1.3.1. În materie civilă, numărul cauzelor deduse judecăţii a fost, în anul 2005, de 1.475.254, faţă de 1.353.749 în anul 2004, înregistrându-se o creştere de 8,9%, corespunzător unui număr de 121.505 cauze. 

Pe principalele domenii, distribuirea cauzelor civile în anul 2005 se prezintă astfel: 

a) numărul total al litigiilor izvorând din raporturi juridice civile a fost de 270.994 cauze, din care 255.759 la judecătorii şi 15.235 la tribunale. Din aceste litigii, 156.991 reprezintă acţiuni patrimoniale (61,3%) şi 69.247 cauze privind dreptul de proprietate şi alte drepturi reale (27,0%); 

b) numărul litigiilor comerciale a fost de 193.554 cauze (13,1%) din totalul cauzelor civile, din care 121.685 la judecătorii şi 71.869 la tribunale (la tribunale sunt incluse şi 22.189 litigii în baza Legii nr.64/1995 privind procedura falimentului); 

c) în materiile privind dreptul familiei şi al persoanei, numărul cauzelor este de 174.099 (11,8% din totalul cauzelor civile), din care 155.351 la judecătorii şi 18.748 la tribunale; 

d) în materia dreptului muncii şi asigurărilor sociale, numărul cauzelor a fost de 58.843 (4% din totalul cauzelor civile), din care 13.045 sunt litigii în temeiul Legii nr.19/2000 privind pensiile de asigurări sociale. Competenţa soluţionării acestor cauze este exclusivă a tribunalelor; 

e) numărul plângerilor, sesizărilor şi contestaţiilor a fost de 123.798 cauze, ceea ce reprezintă 13% din totalul acţiunilor în materie civilă la judecătorii (963.696). 

2.3.1.3.2. Criminalitatea în date statistice

a) Date generale

În anul 2005 au fost condamnate definitiv 65.682 persoane, cu 3715 persoane mai mult faţă de anul precedent (5,4%). Din totalul condamnaţilor, 64.185 au fost condamnaţi ca autori, 57- instigatori şi 1440 complici ai săvârşirii unor infracţiuni. 

Dacă urmărim evoluţia criminalităţii exprimată prin acest indicator, se poate spune că fenomenul se menţine la un nivel ridicat, în notă constantă, începând cu anul 1990, cu menţiunea că în ultimii 3 ani, numărul persoanelor condamnate a fost în continuă scădere. 

Indicele de criminalitate la suta de mii de locuitori a fost în medie de 303. Cel mai mic indice de criminalitate – 137 - a fost înregistrat în judeţul Giurgiu şi cel mai mare – 574 - în judeţul Bihor. 

b) Criminalitatea în teritoriu

Indicele de criminalitate variază de la un judeţ la altul. Există judeţe cu un indice de criminalitate mult superior mediei pe ţară, cum sunt: Bihor - cu 574 persoane la 100.000 mii de locuitori; Mehedinţi - cu 486 persoane; Botoşani - cu 433 persoane; Vaslui - cu 421 persoane; Călăraşi - cu 409 persoane; Hunedoara - cu 406 persoane; Gorj - cu 403 şi Harghita - cu 400. 

În alte judeţe, indicele de criminalitate este mai mic decât media pe ţară; astfel, în judeţul Giurgiu au fost condamnate 137 persoane la 100.000 locuitori şi în judeţul Braşov 171 persoane. 

În municipiul Bucureşti, la o populaţie de peste 2.280.000 de locuitori şi indicele de criminalitate este de 241 persoane. 

Situaţia indicelui de criminalitate se prezintă în anexă. 
c) Criminalitatea în funcţie de criterii privind persoana condamnată

În funcţie de sex şi vârstă

Din totalul de 65.682 persoane condamnate definitiv, 59.767 sunt bărbaţi şi 5.915 femei. Numărul persoanelor majore condamnate a fost de 58.886, din care 6040 tineri între 18-20 ani. Numărul minorilor condamnaţi definitiv este de 6796. 

În funcţie de locul unde a fost săvârşită infracţiunea

Un număr de 35.536 persoane condamnate definitiv au săvârşit infracţiunile în municipii şi oraşe, reprezentând 54,1%. 
În funcţie de antecedentele penale

Din totalul persoanelor condamnate definitiv în anul 2005, 8781 condamnaţi au fost recidivişti şi 4715 au avut antecedente penale. 

În funcţie de studii

Din totalul de 65.682 persoane condamnate în anul 2005, 8196 (12,5%) au fost fără studii, 11.236 au avut studii primare, 24.091 - studii gimnaziale, 20.686 - studii liceale şi profesionale şi 1473 - studii superioare. 

În funcţie de ocupaţie

Din totalul condamnaţilor definitiv în anul 2005, 41.078 persoane nu aveau ocupaţie (62,5%), 511 deţineau funcţii de conducere, 970 erau funcţionari, 838 lucrători în comerţ, 6130 agricultori, 6979 muncitori, meseriaşi, 1580 întreprinzători şi 7596 alte ocupaţii. 

Alte date statistice referitoare la condamnaţi

Din totalul condamnaţilor definitiv în anul 2005, 572 au fost străini, care au comis 49 infracţiuni contra persoanei, 81 contra patrimoniului, 83 infracţiuni de fals, 352 infracţiuni prevăzute în legi speciale, din care evaziune fiscală 21 şi infracţiuni la Codul vamal 9. 

În perioada de referinţă, 14.276 condamnaţi au comis mai multe infracţiuni.     

d) Criminalitatea pe categorii de infracţiuni

Infracţiuni contra persoanei

În anul 2005 au fost condamnate definitiv pentru astfel de infracţiuni 17.411 persoane, cu 656 mai puţine decât în anul 2004, când au fost condamnate definitiv 18.047 persoane. 

Raportat la anul 2004, în anul 2005 se constată o scădere a numărului de condamnaţi pentru infracţiuni contra persoanei, astfel: condamnaţi pentru omor - 1058 în anul 2005, faţă de 1216 în anul 2004; condamnaţi pentru ucidere din culpă - 570 în anul 2005, faţă de 679 în anul 2004; condamnaţi pentru lovituri cauzatoare de moarte - 108 în anul 2005, faţă de 107 în anul 2004; condamnaţi pentru viol - 451 în anul 2005, faţă de 572 în anul 2004; condamnaţi pentru vătămare corporală - 1672 în anul 2005, faţă de 1858 în anul 2004; condamnaţi pentru insultă - 1000 în anul 2005, faţă de 1135 în anul 2004, din care 5 ziarişti şi condamnaţi pentru calomnie - 195 în anul 2005, faţă de 230 în anul 2004, din care 14 ziarişti în anul 2005 şi 12 în anul 2004. 

Infracţiuni contra patrimoniului

În acest grup de infracţiuni se au în vedere furtul, tâlhăria, înşelăciunea împotriva avutului privat şi avutului public, delapidarea şi tăinuirea. 

În perioada analizată au fost condamnate definitiv 29.074 persoane, cu 2057 mai puţine decât în anul 2004, când au fost condamnate 31.131 persoane. 

Pe infracţiuni, situaţia se prezintă astfel: furt - 22.482 persoane condamnate în anul 2005, faţă de 24.314 în anul 2004; tâlhărie - 2731 în anul 2005, faţă de 2432 în anul 2004; înşelăciune - 1489 în anul 2005, faţă de 1855 în anul 2004; delapidare - 660 în anul 2005, faţă de 801 în anul 2004 şi tăinuire - 202 în anul 2005, faţă de 230 în anul 2004. 

Infracţiuni contra autorităţii

Numărul condamnaţilor definitiv pentru astfel de infracţiuni a fost de 351 persoane, faţă de 396 în anul 2004, din care: condamnaţi pentru ultraj - 299 în anul 2005, faţă de 340 în anul 2004 şi 2 condamnaţi pentru ofensă adusă autorităţii în anul 2005. 

Infracţiuni care aduc atingere unor activităţi de interes public sau altor activităţi reglementate de lege

În anul 2005 au fost condamnate 795 persoane pentru comiterea unor astfel de infracţiuni, faţă de 1091 în anul 2004, din care: 79 condamnaţi pentru luare de mită în anul 2005, faţă de 139 în anul 2004; 76 condamnaţi pentru dare de mită în anul 2005, faţă de 72 în anul 2004; 98 condamnaţi pentru trafic de influenţă în anul 2005, faţă de 120 în anul 2004; 1 condamnat pentru primire de foloase necuvenite în anul 2005, faţă de 3 în anul 2004; 114 condamnaţi pentru mărturie mincinoasă în anul 2005, faţă de 147 în anul 2004 şi 170 condamnaţi pentru nerespectarea hotărârilor judecătoreşti în anul 2005, faţă de 216 în anul 2004. 

Infracţiuni de fals

În anul 2005 au fost condamnate 973 persoane pentru săvârşirea unor astfel de infracţiuni, faţă de 1091 în anul 2004, din care: 691 condamnaţi pentru fals în înscrisuri în anul 2005, faţă de 1082 în anul 2004; 68 condamnaţi pentru fals intelectual în anul 2005, faţă de 90 în anul 2004. 

Infracţiuni la regimul stabilit pentru anumite activităţi economice

În anul 2005 au fost condamnate 4 persoane pentru săvârşirea unor infracţiuni la regimul stabilit pentru anumite activităţi economice, faţă de 21 condamnate în anul 2004. 

Infracţiuni care aduc atingere unor relaţii privind convieţuirea socială

Numărul condamnaţilor definitiv, în anul 2005, pentru săvârşirea unor astfel de infracţiuni a fost de 2535, faţă de 2799 în anul 2004, din care: 1390 condamnaţi pentru abandon de familie în anul 2005, faţă de 1550 în anul 2004; 615 condamnaţi pentru ultraj în anul 2005, faţă de 580 în anul 2004; 177 condamnaţi pentru prostituţie în anul 2005, faţă de 171 în anul 2004 şi 130 condamnaţi pentru proxenetism, în anul 2005, faţă de 181 în anul 2004. 

Alte infracţiuni prevăzute de Codul penal şi alte legi speciale

În anul 2005 au fost condamnate 13.539 persoane pentru astfel de infracţiuni, faţă de 14.535 în anul 2004, din care: 2902 condamnaţi pentru infracţiuni prevăzute în Codul silvic în anul 2005, faţă de 3270 în anul 2004; 8197 condamnaţi pentru infracţiuni privind siguranţa circulaţiei pe drumurile publice în anul 2005, faţă de 7498 în anul 2004; 405 condamnaţi pentru evaziune fiscală, în anul 2005, faţă de 426 în anul 2004; 38 condamnaţi în anul 2005 pentru săvârşirea unor infracţiuni prevăzute în Legea nr.78/2000 pentru prevenirea, descoperirea şi sancţionarea faptelor de corupţie, faţă de 18 în anul 2004; 632 condamnaţi pentru săvârşirea unor infracţiuni prevăzute în Legea nr.143/2000 privind combaterea traficului şi consumului ilicit de droguri, în anul 2005, faţă de 509 în anul 2004; 146 condamnaţi pentru infracţiuni prevăzute în Legea nr.678/2001 privind prevenirea şi combaterea traficului de persoane în anul 2005, faţă de 100 în anul 2004; 755 condamnaţi pentru săvârşirea unor infracţiuni prevăzute în O.U.G. nr.105/2001 privind frontiera de stat a României, în anul 2005, faţă de 947 în anul 2004; 13 condamnaţi pentru săvârşirea unor infracţiuni prevăzute în Legea nr.656/2002 pentru prevenirea şi sancţionarea spălării banilor, în anul 2005, faţă de 1 în anul 2004. 
e) Structura pedepselor

Din interpretarea datelor statisticii judiciare referitoare la structura pedepselor aplicate de către instanţele judecătoreşti în anul 2005, rezultă că din totalul de 65.682 condamnaţi definitiv, pentru 22.658 inculpaţi s-a pronunţat condamnarea la pedeapsa închisorii cu executarea în penitenciar, ceea ce reprezintă 34,5%. Pentru 27.470 condamnaţi la pedeapsa închisorii, instanţele au dispus suspendarea condiţionată a executării pedepsei, ceea ce reprezintă 41,8% din numărul total al condamnaţilor. De asemenea, pentru 2252 persoane s-a dispus suspendarea pedepsei sub supraveghere. Au fost condamnate la pedeapsa închisorii cu executare la locul de muncă 56 persoane. 

În raport cu durata pedepsei cu închisoarea, predominantă este pedeapsa închisorii pe o durată între 1-5 ani- 12.982 persoane, ceea ce reprezintă 57,3% din condamnaţii la pedeapsa închisorii. 

Un număr de 3 făptuitori au fost condamnaţi la detenţiune pe viaţă, iar 276 inculpaţi la pedepse de peste 15 ani închisoare. 

În 11.751 cazuri, pedeapsa aplicată a constituit-o amenda. 

În anul 2005 au fost condamnaţi definitiv 6796 minori, din care 1860 la pedeapsa închisorii şi 237 la amendă. Instanţele au dispus suspendarea condiţionată a executării pedepsei cu închisoarea faţă de 2610 minori şi suspendarea pedepsei sub supraveghere în 594 cazuri. 

În 1495 cazuri au fost dispuse măsuri educative, din care: la 491 minori delincvenţi a fost aplicată măsura educativă a mustrării, la 702 a liberării supravegheate, 298 minori au fost internaţi în centre de reeducare şi 4 internaţi într-un centru medical.    

2.3.1.4. Operativitatea la nivelul instanţelor

Numărul cauzelor soluţionate în anul 2005 este de 1.547.655, ceea ce reprezintă o creştere faţă de anul 2004, când numărul total al dosarelor soluţionate a fost de 1.460.357. În procente, operativitatea  a fost de 84,7% în anul 2005, faţă de 86% în anul 2004.

Numărul dosarelor nesoluţionate rămase în stoc la sfârşitul anului 2005 a fost de 360.492 faţă de 310.614 la sfârşitul anului 2004.
Operativitatea soluţionării cauzelor la instanţe

[image: image29.emf]0 200.000 400.000 600.000 800.000 1.000.0001.200.0001.400.0001.600.0001.800.0002.000.000

Total cauze /

instante

Solutionare cauze

Stoc pt 2006

Total cauze la instante Judecatorii Tribunale Curti de apel


2.3.1.4.1. Operativitatea la judecătorii

Din cele 1.255.671 cauze rulate în cursul anului 2005 a fost soluţionat un număr total  de 1.028.315 cauze, rămânând deci un stoc de 227.356 cauze, stoc care include şi cauzele suspendate în număr de  50.107.

În procente, operativitatea a fost de 85,3% în anul 2005, 105 judecătorii situându-se peste media pe ţară. 

Procentual, se constată că majoritatea instanţelor (68%) au înregistrat, la finalul anului 2005, un număr de cauze rămase nesoluţionate situat  sub 1.000, 20 % dintre ele au avut un stoc cuprins între 1.000 – 3.000 cauze, 7% dintre judecătorii au avut un stoc cuprins între 5.000 – 10.000 cauze şi doar 4,5% dintre ele au avut un stoc cuprins între 5.000 – 10.000 cauze.

Instanţele care au înregistrat un stoc de dosare ridicat, la finalul anului 2005, au avut o încărcătură de cauze pe judecător peste media pe ţară şi au funcţionat cu o schemă de judecători incompletă.

2.3.1.4.2. Operativitatea la tribunale

Din cele 438.439 cauze rulate în cursul anului 2005 a fost soluţionat un număr de 340.003 cauze, rămânând un stoc de 98.436 cauze, care include însă şi cauzele suspendate, în număr de 23.189. 

În procente, operativitatea a fost de 81,9%, în anul 2005, 22 tribunale situându-se peste acest procent. 
Pe plan naţional, la nivelul tuturor instanţelor de acest grad, există o schemă de 1.405 judecători, fiind ocupate, în cursul anului 2005, un număr de aproximativ 1.255 posturi, ceea ce  a determinat  un grad de ocupare a posturilor de aproximativ 89,3%.

Din totalul celor 41 de tribunale, doar 4 instanţe au schema complet ocupată, acestea reprezentând 10% din totalul instanţelor.

2.3.1.4.3. Operativitatea la curţile de apel 

Din cele 213.937 cauze înregistrate pe rolul curţilor de apel în 2005, au fost soluţionate 179.337 cauze, rămânând un stoc de 34.600 cauze, stoc ce include însă şi cauzele suspendate, în număr de 17.893 cauze, la data de 31.12.2005.

În procente, operativitatea a fost de 87% în anul 2005, 13 curţi de apel situându-se peste acest procent. 
2.3.1.5. Încărcătura/judecător  

2.3.1.5.1. Încărcătura /judecător la judecătorii

Încărcătura medie pe ţară a fost de 708 dosare pe judecător, ceea ce reprezintă o creştere faţă de anul 2004  cu 3%. În acelaşi timp, trebuie reţinut şi numărul cauzelor nou intrate în cursul anului 2005, care a crescut cu 4%, faţă de anul precedent.

Faţă de încărcătura medie pe ţară se constată că 78 de judecătorii au înregistrat o încărcătură/judecător mai mare, iar 99 de instanţe o încărcătură/judecător sub media pe ţară.

La nivelul celor 4 tribunale militare (Timişoara, Cluj, Iaşi şi Bucureşti) a fost înregistrat în cursul anului 2005 un volum de 455 cauze, repartizate unui număr de 17 judecători.

Din totalul cauzelor rulate, au fost soluţionate 385 cauze.

2.3.1.5.2. Încărcătura /judecător la tribunale

Încărcătura medie naţională de dosare/judecător a fost de 597 dosare, crescând faţă de anul  2004 cu 83 dosare, respectiv cu aproximativ 16,1%.

Faţă de încărcătura medie pe ţară se constată că 14 tribunale au înregistrat o încărcătură/judecător mai mare, iar 27 de instanţe o încărcătură/judecător sub media pe ţară.

Tribunalul Militar Teritorial a funcţionat în cursul anului 2005 cu o schemă completă de judecători şi a avut, în perioada de referinţă, un volum de activitate de 502 cauze (301 în fond, 123 în apel şi 78 în recurs), din care au fost soluţionate 298 cauze (183 în fond, 67 în apel şi 48 în recurs). 
La stabilirea încărcăturii medii/ judecător a fost avut în vedere faptul că aceste instanţe judecă, pe lângă litigiile de fond, şi în apel şi recurs, unde completele de judecată sunt compuse din 2 şi, respectiv, 3 judecători. 
2.3.1.5.3. Încărcătura / judecător la curţile de apel

Încărcătura medie naţională de dosare/judecător a fost la nivelul curţilor de apel de 844 dosare, crescând faţă de anul 2004 cu 36,8%, când încărcătura medie/judecător a fost de 617 dosare.

Faţă de încărcătura medie pe ţară se constată că 6  curţi de apel au înregistrat o încărcătură/judecător mai mare, iar 9 instanţe o încărcătură/judecător sub media pe ţară.

Se evidenţiază Curtea de Apel Cluj, care a avut o încărcătură/judecător de 1481 dosare, deci cu 80%  mai mult decât media pe ţară.

În perioada de referinţă, Curtea Militară de Apel a funcţionat cu un număr de 4 judecători, dintr-o schemă  prevăzută de 7 posturi şi a avut un volum de activitate de 194 cauze (41 în fond, 47 în apel şi 106 în recurs), din care au fost soluţionate 178 cauze.

La stabilirea încărcăturii medii/ judecător a fost avut în vedere faptul că aceste instanţe judecă, pe lângă litigiile de fond, şi în apel şi recurs, unde completele de judecată sunt compuse din 2 şi, respectiv, 3 judecători. 
Evoluţia numărului de cauze soluţionate, în medie, de un judecător

2.4. Înalta Curte de Casaţie şi Justiţie

2.4.1. Structura şi atribuţiile

Potrivit legii, în România funcţionează Înalta Curte de Casaţie şi Justiţie, instanţă cu personalitate juridică şi sediul în capitala ţării.

Înalta Curte de Casaţie şi Justiţie este organizată în 4 secţii - Secţia civilă şi de proprietate intelectuală, Secţia penală, Secţia comercială, Secţia de contencios administrativ şi fiscal.

În raport cu competenţa şi atribuţiile ce-i revin potrivit Constituţiei şi
Legii pentru organizarea judiciară, Înalta Curte de Casaţie şi Justiţie asigură
interpretarea şi aplicarea unitară a legilor de către celelalte instanţe
judecătoreşti.

Secţiile Înaltei Curţi de Casaţie şi Justiţie judecă, în raport cu
competenţa fiecăreia, recursurile împotriva hotărârilor curţilor de apel şi a
altor hotărâri, şi soluţionează recursurile declarate împotriva hotărârilor nedefinitive sau a actelor judecătoreşti de orice natură, care nu pot fi atacate pe nici o altă cale, în cazurile în care cursul justiţiei a fost întrerupt în faţa curţilor de apel.
În cadrul Secţiei civile şi de proprietate intelectuală funcţionează 2 complete specializate, iar în cadrul Secţiei penale funcţionează, de asemenea, 2 complete specializate. Se examinează posibilitatea înfiinţării şi altor complete specializate.  
De asemenea, secţiile soluţionează, în raport cu competenţele fiecăreia, cererile de strămutare, conflictele de competenţă şi alte cereri, în cazurile prevăzute de lege.

Secţia penală  judecă procesele şi cererile date prin lege în competenţa sa de primă instanţă, între care cele privind infracţiunile săvârşite de demnitari, de generali şi chestori, de membrii înaltului Cler având cel puţin rangul de arhiereu şi de anumite categorii de magistraţi.

Constituită în complet format din 9 judecători, instanţa supremă  judecă recursurile împotriva hotărârilor pronunţate de secţii în primă instanţă, unele recursuri în anulare rămase nesoluţionate din anii precedenţi, precum şi recursurile formulate de magistraţi împotriva hotărârilor pronunţate de Consiliul Superior al Magistraturii în materie disciplinară.

În Secţii Unite, Înalta Curte de Casaţie şi Justiţie judecă recursurile în interesul legii, soluţionează sesizările privind schimbarea jurisprudenţei proprii şi hotărăsc cu privire la sesizarea Curţii Constituţionale privind controlul constituţionalităţii legilor înainte de promulgare.
2.4.2. Volum de activitate

În cursul anului 2005 s-au aflat pe rolul Înaltei Curţi de Casaţie şi Justiţie un număr de 55.959 dosare din care 29.602 ale Secţiei civile şi de proprietate intelectuală, 9.669 ale Secţiei penale, 8.369 ale Secţiei comerciale, 7.741 ale Secţiei de contencios administrativ şi fiscal, iar 572 ale Secţiilor unite şi completului de 9 judecători.
Volumul de activitate al Înaltei Curţi de Casaţie şi Justiţie

Media de dosare pe judecător a fost de aproximativ de 1.500 de cauze, din care au fost soluţionate aproximativ 900 de cauze de către fiecare judecător.

Din totalul cauzelor aflate pe rolul Înaltei Curţi de Casaţie şi Justiţie, au fost soluţionate 43.124, au fost admise căi de atac şi respectiv alte cereri în 7.204 dosare (16,5%), în 18.628 (43%) s-au pronunţat soluţii de respingere în 785 (1,5%) s-a luat act de retragerea căilor de atac, în 6.334 (14,5%) au fost pronunţate alte soluţii, iar 10.174 dosare (24,5%) au fost transmise pe cale administrativă la instanţele devenite competente conform Legii nr.219/2005, privind aprobarea OUG nr.138/2000 pentru modificarea şi completarea Codului de procedură civilă.

De asemenea, au fost pronunţate 24 de decizii de admitere a recursurilor declarate în interesul legii şi se află în curs de soluţionare 9.

Este semnificativ că, în urma adoptării Legii nr.219 din 6 iulie 2005, privind aprobarea Ordonanţei de urgenţă a Guvernului nr. 138/2000, a fost modificată competenţa de judecată a celor trei secţii civile ale instanţei supreme, mai ales a celei civile şi de proprietate intelectuală, ceea ce a permis trimiterea la alte instanţe a unui număr mare de cauze venite în recurs, având drept consecinţă reducerea substanţială a volumului dosarelor aflate pe rol, cu consecinţa apariţiei perspectivei de a se putea face fată activităţii în condiţii normale.

Se impune să se sublinieze că, în raport cu competenţa de judecată reglementată pentru anul 2005, instanţa supremă a fost confruntată cu un număr sporit de procese complexe.

În materie penală, asemenea procese au privit infracţiuni grave, îndreptate împotriva vieţii, integrităţii corporale, libertăţii, demnităţii şi avutului persoanelor fizice, împotriva patrimoniului public sau al unor societăţi comerciale, acte de corupţie, de trafic de droguri.

În materie civilă, o pondere tot mai mare o au cauzele cu grad ridicat de complexitate, privind, îndeosebi, revendicări de proprietăţi imobiliare, dar şi succesiuni, cu inerente complicaţii determinate de natura speţelor, de conflicte de legi aplicabile în timp sau în spaţiu, ca şi de dificultatea administrării şi aprecierii probelor.

Tot astfel, a crescut ponderea dosarelor dificile, uneori cu multe părţi, care au fost soluţionate în materie comercială şi de contencios administrativ şi fiscal.

2.5. Structura parchetelor

Parchetele funcţionează pe lângă instanţele de judecată, conduc şi supraghevează activitatea de cercetare penală a poliţiei judiciare, în condiţiile legii.

În cadrul Ministerului Public funcţionează Parchetul de pe lângă Înalta Curte de Casaţie şi Justiţie, parchetele de pe lângă curţile de apel, tribunale, tribunale pentru minori şi familie şi judecătorii, precum şi parchetele militare.

Parchetul de pe lângă Înalta Curte de Casaţie şi Justiţie coordonează activitatea  parchetelor din subordine, are personalitate juridică şi este condus de un procuror general, ajutat de un prim-adjunct, un adjunct şi trei consilieri.

Parchetul de pe lângă Înalta Curte de Casaţie şi Justiţie are în structură  nouă secţii, două servicii independente şi două birouri independente, care sunt conduse de procurori şefi. Secţiile, serviciile şi birourile sunt organizate ierarhic, însă serviciile şi birourile independente sunt în coordonarea directă a procurorului general.

În cadrul Parchetului de pe lângă Înalta Curte de Casaţie şi Justiţie a fost înfiinţat şi Departamentul Naţional Anticorupţie, ca structură autonomă, cu personalitate juridică proprie, specializat în combaterea infracţiunilor de corupţie. 

În  cadrul  Parchetului de pe lângă Înalta Curte de Casaţie şi Justiţie funcţionează şi Direcţia de Investigare a Infracţiunilor de Criminalitate Organizată şi Terorism, ca structură specializată în combaterea criminalităţii organizate şi terorismului, condusă de un procuror-şef şi coordonată de procurorul general al Parchetului de pe lângă Înalta Curte de Casaţie şi Justiţie (art.1 alin.(3) din Legea nr.508/2004). 

Parchetele au sediul în localităţile în care îşi au sediul instanţele pe lângă care funcţionează şi au aceeaşi circumscripţie cu acestea. Parchetele de pe lângă curţile de apel şi parchetele de pe lângă tribunale au personalitate juridică.

Parchetele de pe lângă curţile de apel sunt conduse de procurori generali iar parchetele de pe lângă tribunale, tribunale pentru minori şi familie şi judecătorii sunt conduse de prim-procurori.

În prezent, la nivelul întregii ţări există 15 parchete pe lângă curţi de apel, care au în subordine 41 parchete de pe lângă tribunale, la care se adaugă Parchetul de pe lângă Curtea Militară de Apel şi Parchetul Militar de pe lângă Tribunalul Militar Teritorial, prevăzute prin lege, iar începând cu data de 01.02.2005, prin Ordinul nr. 83/C/2005 al Ministrului Justiţiei s-a înfiinţat Parchetul de pe lângă Tribunalul pentru Minori şi Familie cu sediul în Braşov.

Din cele 42 parchete de pe lângă tribunale înfiinţate prin Legea nr.304/2004 republicată, un singur parchet nu funcţionează, respectiv Parchetul de pe lângă Tribunalul Ilfov.

Dintre cele 188 parchete de pe lângă judecătorii prevăzute de Legea nr.304/2004, republicată, 11 nu funcţionează, şi anume, parchetele de pe lângă judecătoriile Bocşa, Cernavodă, Băneasa, Bechet, Comana, Cornetu, Sângeorgiu de  Pădure, Scorniceşti, Urlaţi, Jibou şi Jimbolia.

Astfel, prin Hotărârea nr. 496 din 26 octombrie 2005, Plenul Consiliului Superior al Magistraturii, în temeiul dispoziţiilor art. 135 alin. (1) din Legea nr. 304/2004 privind  organizarea judiciară, republicată, a avizat conform schema de încadrare cu personal (procurori, personal auxiliar de specialitate, funcţionari publici şi personal contractual), în vederea punerii în funcţiune a Parchetului de pe lângă Tribunalul Ilfov.

Faţă de dispoziţiile art. 89 din Legea nr.304/2004 republicată, care prevăd că pe lângă fiecare judecătorie funcţionează un parchet, în măsura în care potrivit studiului privind reorganizarea instanţelor de judecată din România, 10 judecătorii din cele 11 care nu funcţionează (fără Judecătoria Cornetu) sunt  propuse spre a fi desfiinţate, şi parchetele aferente vor fi desfiinţate.  

2.5.1. Probleme specifice de organizare pe compartimente la parchetele de pe lângă judecătorii, tribunale şi curţi de apel
Potrivit Regulamentului de ordine interioară a parchetelor aprobat prin Ordinul ministrului justiţiei nr. 2850/C din 25 octombrie 2004, parchetele de pe lângă curţile de apel au în structură o secţie de urmărire penală, o secţie judiciară , o secţie pentru minori şi familie, secţia pentru procurorii inspectori fiind desfiinţată urmare modificărilor aduse în luna iulie 2005 Legii nr. 304/2004.

La Parchetul de pe lângă Curtea de Apel Bucureşti funcţionează şi o secţie de supraveghere a urmăririi penale, iar la Parchetul de pe lângă Curţile de Apel Constanţa şi Galaţi câte o secţie maritimă şi fluvială.


Din datele furnizate de parchetele de pe lângă curţile de apel a rezultat că  nu au fost înfiinţate secţii pentru minori şi familie, datorită numărului insuficient de procurori, însă există procurori desemnaţi prin ordin să instrumenteze cauze cu minori  sau să participe la judecarea unor astfel de cauze.

În cadrul parchetelor de pe lângă tribunale funcţionează o  secţie  de urmărire penală, o secţie judiciară, la parchetul de pe lângă Tribunalul Bucureşti o secţie de supraveghere a urmăririi penale, iar la Parchetele de pe lângă Tribunalele Constanţa şi Galaţi, câte o secţie maritimă şi fluvială.

La parchetele de pe lângă judecătorii, în raport cu natura şi numărul cauzelor, pot funcţiona secţii maritime şi fluviale, asemenea secţii fiind prevăzute prin Regulamentul de ordine interioară a parchetelor la parchetele de pe lângă judecătoriile Constanţa şi Galaţi. 

Datorită faptului că la finele anului 2005 parchetele de pe lângă curţile de apel, tribunale şi judecătorii au înregistrat un deficit de personal, doar 22 parchete de pe lângă judecătorii aveau schema completă (funcţii de conducere şi de execuţie), repartizarea unui număr corespunzător de procurori pe secţii a fost practic imposibilă. 

La nivelul parchetelor de pe lângă judecătorii, care se confruntă cu cele mai multe posturi vacante (16 parchete de pe lângă judecătorii funcţionând doar cu un singur procuror) nu a fost posibilă specializarea procurorilor pe activitate de urmărire penală şi judiciară, supravegherea cercetărilor la organele de poliţie desfăşurându-se cu dificultate.

În aceste situaţii, întrucât activitatea judiciară presupune planificarea procurorilor în şedinţele  de judecată programate  de instanţe, procurorii participă la judecarea cauzelor de instanţele de judecată, dar soluţionează şi dosare de supraveghere a urmăririi penale.

În acest context, nici dispoziţiile art. 95 din Legea nr.304/2004 republicată, potrivit căruia conducătorul fiecărui parchet repartizează procurorii pe secţii, servicii şi birouri, în funcţie de pregătirea, specializarea şi aptitudinile acestora şi repartizează dosarele procurorilor, ţinând cont de specializarea lor, nu pot fi întotdeauna aplicate.

Disfuncţii semnificative în compartimentul activităţii de urmărire penală au fost generate şi de statutul incert al poliţiei judiciare care, cu excepţia Departamentului Naţional Anticorupţie şi Direcţiei de Investigare a Infracţiunilor de Criminalitate şi Terorism, nu este integrată in cadrul parchetelor şi nu se află efectiv sub controlul procurorului.

Analizând cele prezentate, putem concluziona că, în principal, problemele de organizare pe compartimente la parchete sunt create de lipsa de personal, continuarea procesului de ocupare a posturilor vacante de procuror rămânând o prioritate pentru Consiliul Superior al Magistraturii şi în anul 2006. 
2.5.2.  Activitatea la nivelul parchetelor.

În cursul anului 2005, la nivelul parchetelor de pe lângă cele 15 curţi de apel s-a înregistrat un volum de 731.421 cauze, din care 7.643 dosare reprezintă activitatea proprie, iar 723.778 cauze - activitatea tuturor parchetelor de pe lângă tribunale şi judecătorii.

Comparativ cu anul 2004, când la nivelul parchetelor de pe lângă cele 15 curţi de apel s-a înregistrat un volum de 659.834 cauze,  volumul de activitate a crescut cu aproximativ 10%.

Se evidenţiază Parchetul de pe lângă Curtea de Apel Bucureşti care, în perioada de referinţă, a avut cel mai mare volum de activitate proprie, respectiv 3.419 cauze. Volumul de activitate al acestuia este în scădere cu 23 % faţă de anul precedent însă o creştere semnificativă au înregistrat parchetele tribunalelor şi judecătoriilor aflate în subordinea Parchetului de pe lângă Curtea de Apel Bucureşti, volumul de activitate crescând cu 13% în comparaţie cu anul 2004 (191.404 cauze în 2005 faţă de 169.373 cauze în 2004).

Astfel, activitatea acestor unităţi reprezintă 26,4% din activitatea înregistrată la nivelul parchetelor de pe lângă tribunale şi judecătorii din cadrul celor 15  parchete de pe lângă curţile de apel.

La polul opus s-au situat parchetele tribunalelor şi judecătoriilor aflate în subordinea Parchetului de pe lângă Curtea de Apel Târgu Mureş, care au înregistrat un volum de 16.661 cauze, ceea ce reprezintă doar 2,3% din totalul activităţii parchetelor de la acest nivel. 

În cursul anului 2005, din totalul de 731.421 cauze rulate, au fost soluţionate la nivelul parchetelor de pe lângă curţile de apel un număr de 342.706 cauze, din care-3.504 cauze reprezentând activitatea proprie, 31.785 dosare soluţionate la parchetele de pe lângă tribunale iar 307.417 - cauze soluţionate la nivelul parchetelor de pe lângă judecătorii. 

În perioada de referinţă, se constată o creştere a numărului cauzelor soluţionate (cu aproximativ 4 %) faţă de anul 2004, când au fost înregistrate 328.552 dosare, din care 4.070 - la nivelul parchetelor de pe lângă curţile de apel, iar 324.482 - la nivelul parchetelor de pe lângă tribunale şi judecătorii.

La finele anului 2005, au rămas nesoluţionate un număr total de 178.543 cauze, reprezentând 24% din volumul cauzelor înregistrate, din care 1651 la nivelul parchetelor de pe lângă curţile de apel, iar 176.892 în unităţile subordonate. 

În ceea ce priveşte activitatea judiciară, în cursul anului 2005, procurorii din cadrul parchetelor de pe lângă curţile de apel au participat în 43.266 cauze şi au verificat un număr de 48.450 hotărâri judecătoreşti în vederea exercitării căilor de atac. Au fost declarate 506 apeluri şi recursuri, 443 dintre acestea în cauze penale şi 63 în cauze civile.

La nivelul parchetelor de pe lângă tribunale s-au înregistrat 124.875 de cauze judecate cu participarea procurorului şi au fost verificate în vederea exercitării căilor de atac 112.594 cauze. Au fost declarate 3181 apeluri şi recursuri, 3031 dintre acestea în cauze penale şi 150 in materie civilă.

In anul 2005  procurorii din cadrul parchetelor de pe lângă judecătorii  au pus concluzii în 253.656 de cauze şi au verificat în vederea exercitării căilor de atac 243.516 hotărâri judecătoreşti. De asemenea au declarat 7848 apeluri şi recursuri in materie penala şi 120 apeluri şi recursuri în materie civilă.

2.6. Parchetele militare

2.6.1. Organizarea parchetelor militare

Conform Legii nr. 304/2004, republicată, pe lângă fiecare tribunal militar funcţionează un parchet militar. Pe lângă Tribunalul Militar Teritorial funcţionează Parchetul Militar de pe lângă Tribunalul Militar Teritorial, iar pe lângă Curtea Militară de Apel funcţionează Parchetul Militar de pe lângă Curtea Militară de Apel.

Instanţele militare şi parchetele militare au, fiecare, statut de unitate militară, cu indicativ propriu. Parchetele militare sunt conduse de un prim-procuror militar ajutat de un prim-procuror militar adjunct. Parchetul Militar  de pe lângă Curtea de Apel Bucureşti este condus de un procuror general militar, ajutat de un procuror general militar adjunct. 

În prezent, potrivit dispoziţiilor Codului de procedură penală, de competenţa parchetelor militare sunt faptele comise de militari până la gradul de colonel inclusiv, săvârşite  în legătură cu îndatoririle de serviciu, şi faptele comise de civili împotriva capacităţii de apărare a ţării.

În cadrul Parchetului de pe lângă Înalta Curte de Casaţie şi Justiţie funcţionează o secţie militară care efectuează, potrivit Codului de procedură penală, urmărirea penală în cauzele privind infracţiuni săvârşite de mareşali, amirali şi generali, a căror competenţă de judecată revine Secţiei penale a Înaltei Curţi de Casaţie şi Justiţie.

În perspectivă, rolul de structură specializată al justiţiei militare trebuie accentuat, în contextul reglementărilor militare aplicabile Armatei Române în relaţiile cu celelalte state membre N.A.T.O.

Legea nr. 304/2004, republicată, cuprinde reglementări specifice pentru instanţele şi parchetele militare, referitoare la implicarea în cercetarea şi judecarea faptelor penale comise de militari români dislocaţi pe teritoriul altor state, în cadrul unor forţe multinaţionale, în condiţiile în care, potrivit unei convenţii internaţionale, pe teritoriul statului primitor poate fi exercitată jurisdicţia română.

De asemenea, se prevede organizarea şi desfăşurarea de către parchetele militare de activităţi de control, în comun cu organele de control din cadrul Ministerului Apărării Naţionale, Ministerul Administraţiei şi Internelor şi din cadrul altor structuri militare, pentru prevenirea şi combaterea criminalităţii şi stabilirea cauzelor care generează sau favorizează criminalitatea în rândul militarilor. Sunt reglementări noi, pentru a căror aplicare se acţionează în vederea obţinerii de rezultate într-o perspectivă apropiată.

2.6.2.  Activitatea la nivelul parchetelor militare.

În anul de referinţă, Parchetul Militar de pe lângă Curtea Militară de Apel şi parchetele din circumscripţie au avut un volum de activitate de 1.417 cauze, din care au fost soluţionate 760 dosare (20 la nivelul Parchetului Militar de pe lângă Curtea Militară de Apel şi 740 la nivelul unităţilor din subordine). Au rămas nesoluţionate 657 dosare. 
Totodată, procurorii militari din cadrul Parchetului Militar de pe lângă Curtea Militară de Apel au participat în 419 cauze şi au verificat 142 hotărâri in care au declarat 3 recursuri.

La nivelul parchetelor militare din subordine au fost verificate 966 de cauze fiind declarate 36 de apeluri ( 20 admise şi 9 respinse) şi 17 recursuri( 1 admis şi 12 respinse)

2.7. Resurse umane - magistraţi

2.7.1. Situaţia la începutul anului 2005

La începutul anului 2005, la instanţele judecătoreşti erau vacante 565 de posturi de judecător (4 la Înalta Curte de Casaţie şi Justiţie, 33 la curţile de apel, 32 la tribunale şi 496 la judecătorii), iar la parchete erau vacante un număr de 595 de posturi de procuror (103 la Parchetul de pe lângă Înalta Curte de Casaţie şi Justiţie, 49 la parchetele de pe lângă curţile de apel, 104 la parchetele de pe lângă tribunale şi 319 la parchetele de pe lângă judecătorii).

2.7.2. Situaţia la sfârşitul anului 2005 

La sfârşitul anului 2005 erau neocupate 514 posturi de judecători (120 la curţile de apel, 97 la tribunale şi tribunale specializate şi 297 la judecătorii) şi 684 posturi de procurori (66 la Parchetul de pe lângă Înalta Curte de Casaţie şi Justiţie, 49 la Direcţia de Investigare a Infracţiunilor de Criminalitate Organizată şi Terorism, 22 la Departamentul Naţional Anticorupţie, 60 la parchetele de pe lângă curţi de apel, 124 la parchetele de pe lângă tribunale şi de pe lângă tribunalele specializate şi 363 la parchetele de pe lângă judecătorii).

Comparativ situaţia numărului de judecători se prezintă astfel:

2.7.3. Ocuparea posturilor de execuţie vacante
2.7.3.1. Ocuparea posturilor vacante la judecătorii şi parchetele de pe lângă acestea (recrutarea)

Pe parcursul anului 2005, ocuparea progresivă a posturilor de judecător şi procuror vacante s-a realizat prin repartizarea absolvenţilor Institutului Naţional al Magistraturii, promoţia 2005, prin organizarea de concursuri de admitere în magistratură, prin numirea în magistratură fără concurs, prin organizarea de concursuri pentru numirea în funcţii de conducere la instanţe şi parchete, prin organizarea unui concurs de promovare a judecătorilor şi procurorilor şi prin numirea judecătorilor la Înalta Curte de Casaţie şi Justiţie, fiind astfel valorificate toate modalităţile de recrutare şi promovare prevăzute de Legea nr. 303/2004 privind statutul judecătorilor şi procurorilor, republicată.

2.7.3.2. Repartizarea auditorilor de justiţie, absolvenţi ai Institutului Naţional al Magistraturii, promoţia 2005 şi asigurarea selecţiei viitorilor judecători şi  procurori prin intermediul Institutului Naţional al Magistraturii

În luna iulie 2005 au fost numiţi în funcţie 116 auditori de justiţie, care au absolvit cursurile Institutului Naţional al Magistraturii în anul 2005, dintre care 86 în funcţia de judecător stagiar şi 30 în funcţia de procuror stagiar.
Apreciind că admiterea în magistratură prin Institutul Naţional al Magistraturii trebuie să reprezinte principala modalitate de recrutare a judecătorilor şi procurorilor, în anul 2005 au fost scoase la concursul de admitere la Institutul Naţional al Magistraturii 180 de locuri, pentru care au concurat un număr de 2874 de candidaţi din care au fost selectaţi un număr de 119  candidaţi.

În anul 2005, Consiliul Superior al Magistraturii a urmărit accentuarea componentei formative şi de selecţie a Institutului Naţional al Magistraturii pentru viitorii judecători şi procurori. În acest sens, a modificat Regulamentul de organizare a concursului de admitere la Institutul Naţional al Magistraturii şi a examenului de absolvire a Institutului Naţional al Magistraturii, examenul fiind orientat spre testarea capacităţii de interpretare şi aplicare a legii şi verificarea raţionamentului logic. Ca elemente de noutate, concursul organizat în anul 2005 a constat şi în susţinerea unui test de logică, precum şi a unui interviu, având drept scop identificarea aptitudinilor, motivaţiilor şi elementelor de etică specifice profesiei.

2.7.3.3. Organizarea de concursuri pentru admiterea directă în magistratură

Pe parcursul anului 2005, Consiliul Superior al Magistraturii a organizat 3 concursuri pentru admiterea în magistratură a juriştilor cu 5 ani vechime în profesie, în urma cărora au fost declaraţi admişi 222 de candidaţi, dintre care 152 pentru posturi de judecător şi 70 pentru posturi de procuror.

Astfel, la concursul de admitere în magistratură organizat la data de 19 martie 2005 au fost scoase la concurs un număr de 370 de posturi de judecător şi 244 de posturi de procuror pentru care au concurat 1186 de candidaţi (744 pentru funcţia de judecător şi 442 pentru funcţia de procuror), dintre care au fost admişi 14 pentru funcţia de judecător şi 2 pentru funcţia de procuror.

La concursul de admitere în magistratură organizat la data de 25 iunie 2005 au fost scoase la concurs un număr de 258 de posturi de judecător şi 40 de posturi de procuror; din cei 594 de candidaţi (524 pentru funcţia de judecător şi 70 pentru funcţia de procuror) au fost declaraţi admişi 68 candidaţi pentru funcţia de judecător şi 6 candidaţi pentru funcţia de procuror.

Un nou concurs de admitere în magistratură a fost organizat la data de 17 decembrie 2005, pentru un număr de 70 posturi de judecător şi 150 de posturi de procuror. S-au înscris 458 de candidaţi (295 pentru funcţia de judecător şi 163 pentru funcţia de procuror), dintre care au fost declaraţi admişi 70 candidaţi pentru funcţia de judecător şi 42 candidaţi pentru funcţia de procuror. Alte 20 de posturi de procuror urmează a fi ocupate potrivit opţiunilor exprimate de candidaţii care au obţinut media peste 7 şi care au candidat pentru un post de judecător, potrivit Hotărârii nr. 4/04.01.2006 a Plenului Consiliului Superior al Magistraturii.

Din analiza datelor de mai sus, este de remarcat creşterea progresivă a numărului candidaţilor declaraţi admişi la concursurile de admitere în magistratură.

2.7.3.4. Numirea fără concurs în funcţiile de judecător şi procuror

Anterior modificării şi completării Legii nr. 303/2004 prin Legea nr. 247/2005, au fost numiţi fără concurs un număr de 6 judecători şi 10 procurori.

Ulterior modificării Legii nr. 303/2004, Consiliul Superior al Magistraturii a aprobat prin Hotărârea nr. 428 din 04 octombrie 2005 procedura de ocupare a posturilor de judecător, prin numire fără concurs, în conformitate cu dispoziţiile art. 33 alin. 5-10 din Legea nr. 303/2004, republicată, stabilind totodată ca această procedură să fie folosită, în principal, pentru ocuparea posturilor vacante la instanţele şi parchetele cu deficit de personal.

În luna octombrie 2005 a fost demarată procedura de ocupare a unui număr de 150 posturi de judecător şi 50 posturi de procuror la instanţele şi parchetele mai puţin atractive, pentru care au fost formulate aproximativ 250 de cereri, aflate în curs de soluţionare. Din cererile deja examinate, au fost soluţionate favorabil un număr de 42 de cereri pentru funcţia de judecător şi 50 pentru funcţia de procuror.

Avându-se în vedere că prin revizuirea Constituţiei au fost eliminate atribuţiile jurisdicţionale din competenţa Curţii de Conturi a României, în temeiul dispoziţiilor art.1 al.1 din O.U.G. nr. 53/2005 precum şi ale art. 5 al.1 şi 2 din O.U.G. nr. 117/2003, aprobată prin Legea nr. 49/2004, au fost numiţi în funcţia de procuror 92 de procurori financiari din cadrul Curţii de Conturi. 

Modalităţi de ocupare a posturilor de judecător şi procuror în cursul anului 2005 

2.7.3.5. Numirea judecătorilor  la Înalta Curte de Casaţie şi Justiţie
Potrivit reglementărilor în vigoare, promovarea în funcţia de judecător la Înalta Curte de Casaţie şi Justiţie se face de către Consiliul Superior al Magistraturii, dintre persoanele care au îndeplinit funcţia de judecător în ultimii 2 ani la tribunale sau curţi de apel, au obţinut calificativul “foarte bine” la ultima evaluare, nu au fost sancţionaţi disciplinar, s-au remarcat în activitatea profesională şi au o vechime efectivă în funcţia de judecător sau procuror de  cel puţin 12 ani  (art. 52 din Legea nr. 303/2004, republicată).

Prin Hotărârea C.S.M. nr. 482/19 octombrie 2005, a fost aprobat Ghidul de interviu pentru evaluarea candidaţilor la funcţia de judecător la Înalta Curte de Casaţie şi Justiţie. Acesta conţine întrebări standard care se pot adresa candidatului grupate pe componentele socio-profesionale care alcătuiesc profilul magistratului.

Este important de adăugat că, prin Hotărârea C.S.M. nr. 492/26 octombrie 2005, au fost aprobate criteriile orientative pentru interpretarea noţiunii „remarcarea în activitatea profesională”, condiţie prevăzută de lege pentru numirea în funcţie a judecătorilor la instanţa supremă, cu următorul conţinut: specializarea într-un anumit domeniu al dreptului, în funcţie de secţia la care există post vacant; calitatea redactării hotărârilor pronunţate, reflectată în aprecierile de la ultimele 2 evaluări; numărul redus de hotărâri casate imputabile în ultimi 2 ani, în raport cu media pe ţară şi instanţa unde îşi desfăşoară activitatea candidatul; volumul de activitate al candidatului, dedus din raportul de cauze pe rol/cauze soluţionate, precum şi din alte activităţi desfăşurate decât activitatea de judecată; cursurile de pregătire profesională (masterat, cursuri postuniversitare, doctorat etc.) şi alte forme de pregătire (conferinţe, simpozioane, mese rotunde etc.); activitatea publicistică în domeniul dreptului (articole, note, cărţi etc.); cunoaşterea jurisprudenţei CEDO.

În cursul anului 2005, în şedinţele din 26 aprilie, 6 iulie, 21 septembrie şi 7 decembrie, Plenul Consiliului Superior al Magistraturii a asigurat selecţia - din 161 de candidaţi - a 23 de judecători şi procurori care au fost promovaţi la Înalta Curte de Casaţie şi Justiţie.

Ca element de noutate, Consiliul Superior al Magistraturii a beneficiat de consultanţa unui psiholog, în vederea evaluării sub aspect psihologic, a aptitudinilor candidaţilor la Înalta Curte de Casaţie şi Justiţie, procedură care s-a desfăşurat în acest mod în şedinţa din 7 decembrie 2005 .

Din cele 121 posturi de judecător prevăzute în statul de funcţii, au fost ocupate 106, restul fiind vacante. 

Au mai funcţionat, în cadrul instanţei supreme, 66 magistraţi asistenţi (faţă de 79 prevăzuţi în statul de funcţii), precum şi 141 grefieri şi alt personal auxiliar de specialitate. 

Pentru a se face faţă volumului mare de activitate şi cerinţelor crescânde de îmbunătăţire a calităţii acesteia, se impune să fie ocupate, cu urgenţa necesară, atât cele 15 posturi vacante de judecători, cât şi cele 13 posturi vacante de magistrat- asistent.  

2.7.3.6. Promovarea în funcţii de execuţie

În prezent, promovarea judecătorilor şi a procurorilor se realizează numai prin concurs organizat la nivel naţional, ţinându-se seama de vechimea în funcţiile de judecător şi/sau procuror şi de activitatea profesională a acestora, precum şi de posturile vacante existente la tribunale şi curţi de apel sau, după caz, la parchetele de pe lângă acestea. 

Concursul pentru promovarea judecătorilor şi procurorilor în funcţii de execuţie se organizează, anual sau ori de câte ori este nevoie, de către Consiliul Superior al Magistraturii, prin Institutul Naţional al Magistraturii în temeiul  Hotărârii Consiliului Superior al Magistraturii (art. 43 din Legea nr. 303/2004). Desfăşurarea concursurilor s-a realizat în conformitate cu Regulamentul privind organizarea şi desfăşurarea concursului de  promovare a magistraţilor
. Modificările aduse prin Legea nr. 247/2005 au impus modificarea acestui Regulament privind organizarea şi desfăşurarea concursului de promovare a judecătorilor şi procurorilor, noul Regulament fiind adoptat prin Hotărârea C.S.M. nr. 323/2005

Consiliul Superior al Magistraturii a organizat un concurs pentru promovarea în funcţii de execuţie a judecătorilor şi procurorilor în perioada 12 - 21 noiembrie 2005, pentru 90 de posturi de judecători la tribunale şi curţi de apel şi 90 de posturi de procuror la parchetele de pe lângă tribunale şi curţi de apel, precum şi la Parchetul de pe lângă Înalta Curte de Casaţie şi Justiţie. S-au înscris la concurs 307 judecători si 148 procurori şi, prin Hotărârea nr.104/08.02.2006 a Consiliului Superior al Magistraturii, au fost promovaţi 96 de judecători şi 42 de procurori.

Totodată, în raport de dispoziţiile art. 75 al. 2-4 şi art. 80 al. 2, respectiv art. 87 al. 1,2 din Legea nr. 304/2004, republicată, prin Hotărârile nr. 97/2005 şi nr. 114/2005 ale Secţiei pentru procurori a Consiliului Superior al Magistraturii s-au avizat numirile în funcţii de execuţie a 75 procurori la Direcţia de Investigare a Infracţiunilor de Criminalitate Organizată şi Terorism şi a 15 procurori la Departamentul Naţional Anticorupţie.

2.7.3.7.Ocuparea funcţiilor de conducere vacante
În acord cu modificările operate prin Legea nr. 247/2005, numirea în funcţiile de preşedinte şi vicepreşedinte la judecătorii, tribunale, tribunale specializate şi curţi de apel, respectiv de procuror general al parchetului de pe lângă curtea de apel, prim-procuror al parchetului de pe lângă tribunal, prim-procuror al parchetului de pe lângă tribunalul pentru minori şi familie sau prim-procuror al parchetului de pe lângă judecătorie şi de adjuncţi ai acestora se face numai prin concurs sau examen organizat, ori de câte ori este necesar, de Consiliul Superior al Magistraturii, prin Institutul Naţional al Magistraturii, pentru o perioadă de 3 ani, cu posibilitatea reinvestirii, o singură dată, de asemenea, prin concurs (art. 48 – 49 din Legea nr. 303/2004, republicată).

În conformitate cu dispoziţiile Legii nr. 303/2004, republicată, numirea în celelalte funcţii de conducere la instanţele judecătoreşti şi parchete se face pe o perioadă de 3 ani, cu posibilitatea reinvestirii, o singură dată, de Consiliul Superior al Magistraturii, la propunerea preşedintelui instanţei, respectiv a Procurorului General al Parchetului de pe lângă Înalta Curte de Casaţie şi Justiţie (art. 48 alin.9 şi art. 49 alin.9 din Legea nr. 303/2004, republicată).

Numirea în funcţii de conducere se face în termen de cel mult 6 luni de la data la care acestea devin vacante.

Procedura prevăzută de Legea nr. 303/2004, în forma iniţială a acestui act normativ, a fost aplicată în mod corespunzător de către Consiliul Superior al Magistraturii, până la intrarea în vigoare a Legii nr. 247/2005, principalele etape în promovarea în funcţii de conducere fiind respectate. Astfel, Consiliul Superior al Magistraturii a numit, începând cu 12 ianuarie 2005 până la data de 20 iunie 2005, un număr de 35 de judecători în funcţii de conducere, din care 7 preşedinţi de instanţe. Au fost delegaţi un număr de 18 judecători în funcţii de conducere, din care 12 preşedinţi de instanţe si un număr de 81 de procurori, din care 49 prim-procurori/procurori generali.

În raport cu noile modificări aduse Legii nr. 303/2004, au fost stabilite  principalele faze ale procedurii de numire, pe bază de concurs (examen), în funcţiile de conducere de preşedinte şi vicepreşedinte de instanţă sau de procuror general, prim-procuror sau adjunct al acestora. Pe baza acestei proceduri, în perioada 24 septembrie – 20 octombrie 2005 – a fost organizat  concurs (examen) pentru numirea în funcţii de conducere la tribunale, tribunale specializate şi curţi de apel, precum şi la parchetele de pe lângă acestea (31 posturi la instanţe, 35 posturi la parchete) iar în perioada 22 octombrie – 10 noiembrie 2005 -  concurs (examen) pentru numirea în funcţii de conducere la judecătorii, precum şi la parchetele de pe lângă judecătorii (42 posturi la instanţe, 70 posturi la parchete). Pe baza rezultatelor obţinute la respectivele concursuri (examene) au fost numiţi în funcţii de conducere 35 de judecători şi 65 de procurori.

Pentru numirea în funcţiile de conducere care nu necesită concurs sau examen (preşedinţi de secţie sau procurori şefi de secţie), etapele de parcurs sunt cele stabilite prin Hotărârea Plenului Consiliului Superior al Magistraturii  nr. 350/2005 şi prin Hotărârea nr. 93/2005 a Secţiei pentru procurori.  

În conformitate cu dispoziţiile art. 54 alin.(1) din Legea nr. 303/2004, republicată, Consiliul Superior al Magistraturii avizează propunerile ministrului justiţiei de numire a procurorului general al Parchetului de pe lângă Înalta Curte de Casaţie şi Justiţie, prim-adjunctului şi adjunctului acestuia, a procurorului şef al Departamentului Naţional Anticorupţie, adjuncţilor acestuia, procurorilor şefi de secţie ai acestor parchete, precum şi a procurorului şef al Direcţiei de Investigare a Infracţiunilor de Criminalitate Organizată şi Terorism şi adjuncţilor acestuia. Astfel, în baza prevederilor sus menţionate, prin Hotărârile nr. 59/10 august 2005 şi nr. 66/21 septembrie 2005, Secţia pentru procurori a Consiliului Superior al Magistraturii a avizat propunerile ministrului justiţiei de numire în funcţii de conducere la Departamentul Naţional Anticorupţie.  

2.7.3.8. Unele consideraţii referitoare la ocuparea funcţiilor de judecător şi procuror

Modalitatea principală de ocupare a funcţiilor de execuţie şi a celor de conducere pentru judecători şi procurori a fost, în anul 2005, examenul/concursul. În organizarea examenelor/concursurilor au existat şi unele disfuncţionalităţi determinate de termenele scurte în care s-a impus organizarea acestora, numărul mare al candidaţilor, componenţa şi numărul mare al comisiilor de examinare, care însă nu au afectat finalitatea lor.

Analiza modului de organizare şi desfăşurarea celor 9 examene/concursuri, precum şi a rezultatelor obţinute de candidaţi, arătă că se impune a fi operate modificări esenţiale cu privire la:

· tematica de concurs/examen;

· condiţiile cerute pentru înscrierea la concursuri/examene;

· modalităţile de examinare;

· componenţa comisiilor de examinare;

· stabilirea subiectelor de examen şi a baremului de corectare.

Totodată, având în vedere dificultăţile întâmpinate în anul precedent, precum şi numeroasele nemulţumiri exprimate de candidaţi, credem că este necesară  utilizarea unor teste mai complete decât cele utilizate în testările psiho-profesionale efectuate până în prezent, care să întrunească o serie de condiţii solicitate de către persoanele examinate (un timp de aplicare mai redus, o validitate sporită şi o capacitate de surprindere sintetică a trăsăturilor de personalitate); desigur, aceasta în condiţiile în care nu vor fi abrogate normele privind testarea psihologică a judecătorilor şi procurorilor.

În cursul anului 2005, prin procedurile prezentate mai sus au fost ocupate 286 posturi de judecător şi 133 posturi de procuror. Menţionăm că ocuparea progresivă a posturilor vacante de magistraţi constituie un angajament asumat de România în cadrul negocierilor cu Uniunea Europeană, în vederea aderării la 1 ianuarie 2007, preluat şi concretizat în Planul de acţiune pentru implementarea strategiei de reformă, Consiliului Superior al Magistraturii revenindu-i sarcina ca până la 31 decembrie 2005 să ocupe 250 posturi de judecător şi 100 posturi de procuror, sarcina care a fost realizată.

Pe parcursul anului 2005 s-au vacantat un număr de 173 posturi de judecător şi un număr de 133 posturi de procuror.  Principala cauză de vacantare a posturilor a fost pensionarea, afectate fiind in principal sub acest aspect curţile de apel, tribunalele, parchetele de pe lângă curţile de apel şi parchetele de pe lângă tribunale.

Procesul de ocupare a posturilor vacante, pe parcursul anului 2005, a fost îngreunat de următoarele aspecte:

· majoritatea posturilor vacantate la nivelul anului 2005, ce au vizat curţile de apel şi tribunalele, s-au vacantat în a doua parte a anului, ceea ce a îngreunat demararea procedurii de ocupare, cu atât mai mult cu cât neorganizarea unui examen de promovare pe loc în ultimii ani nu a permis asigurarea rezervei de judecători şi procurori cu grad profesional superior la nivelul judecătoriilor şi tribunalelor, astfel încât să fi fost posibilă efectuarea unor transferuri către instanţele şi parchetele ierarhic superioare, afectate în principal printr-un număr mare de pensionări;

· neocuparea unor posturi vacante s-a datorat în egală măsură şi faptului că multe dintre aceste posturi sunt la instanţe şi parchete mai puţin atractive;

· obţinerea unor rezultate nesatisfăcătoare la concursurile de admitere în magistratură organizate în primul semestru al anului 2005.

Din cele 297 de posturi vacante la 31.12.2005 la judecătorii urmează a fi ocupate 112 posturi (70 în urma concursului de admitere în magistratură desfăşurat în luna decembrie 2005 şi 42 în urma numirii directe), rămânând aşadar neocupate un număr de 185 de posturi. Dintre acestea din urmă, 110 posturi au fost rezervate pentru repartizarea absolvenţilor Institutului Naţional al Magistraturii, promoţia 2006, iar pentru alte 75 de posturi este în curs de derulare procedura de numire directă.

Din cele 363 de posturi de procuror vacante la parchetele de pe lângă judecătorii, urmează a fi ocupat un număr de 107 posturi (din care 62 de posturi în urma concursului de admitere în magistratură şi 45 de posturi în urma numirii directe), rămânând aşadar neocupate 243 de posturi. De asemenea la parchetele de pe lângă tribunale urmează a fi ocupate 5 posturi prin procedura numirii directe.

Dat fiind faptul că din datele prezentate rezultă că la sfârşitul anului 2005 deficitul de personal s-a înregistrat mai ales la tribunale şi curţi de apel, Consiliul Superior al Magistraturii a aprobat organizarea unui concurs de promovare în funcţii de execuţie în luna mai 2006. 

În vederea asigurării bunei funcţionări a instanţelor şi parchetelor se impune atât continuarea procesului de ocupare a posturilor vacante cât şi eficientizarea modului de alocare a resurselor umane existente pe tot parcursul anului 2006.

Astfel, având în vedere datele statistice pentru anul 2005 şi previziunile de vacantare a posturilor pentru anul 2006, Consiliul Superior al Magistraturii a aprobat - în luna decembrie 2005- raportul privind ocuparea funcţiilor vacante de judecători şi procurori pe anul 2005 şi a stabilit datele orientative pentru următoarele concursuri/examene :

· Concurs sau examen pentru numirea în funcţii de conducere la instanţele judecătoreşti şi parchetele de pe lângă acestea: 15 - 28 februarie 2006;

· Concurs de admitere în magistratură pentru ocuparea posturilor de procuror vacante: 1- 15 mai 2006 

· Concurs pentru promovarea în funcţii de execuţie a judecătorilor şi procurorilor: 15 - 30 mai 2006;

· Concurs sau examen pentru numirea în funcţii de conducere la instanţele judecătoreşti şi parchetele de pe lângă acestea: 15 - 30 iunie 2006;

· Concurs de admitere la Institutul Naţional al Magistraturii: 15 - 30 august 2006;

· Concurs de admitere la Şcoala Naţională de Grefieri: 1 - 15 septembrie 2006;

· Concurs sau examen pentru numirea în funcţii de conducere la instanţele judecătoreşti şi parchetele de pe lângă acestea: 15 - 30 octombrie 2006;

· Examen de capacitate al judecătorilor stagiari şi procurorilor stagiari:  1 - 15 noiembrie 2006;

· Concurs de admitere în magistratură: 1 - 15 decembrie 2006.

Examenele propuse a fi organizate în anul 2006 sunt de natură să asigure  atingerea obiectivelor stabilite în domeniul resurselor umane pentru anul 2006, respectiv:

· ocuparea integrală a funcţiilor de conducere vacante;

· promovarea judecătorilor şi procurorilor la instanţele şi parchetele superioare;

· organizarea concursurilor de admitere în magistratură;

· asigurarea unei rezerve de personal prin realizarea unei promovări pe loc, necesare atenuării deficitului de personal generat atât prin dispunerea unor detaşări, cât şi prin eventuale eliberări din funcţie ca efect al pensionării anticipate;

· ocuparea progresivă a funcţiilor de execuţie vacante.
2.7.3.9. Institutul Naţional al Magistraturii

Institutul Naţional al Magistraturii a fost desemnat prin Legea nr. 303/2004, republicată, să asigure formarea profesională iniţială a viitorilor judecători şi procurori şi este parte a mecanismului de formare profesională continuă a acestor categorii profesionale, activitatea acestuia desfăşurându-se sub directa coordonare a Consiliului Superior al Magistraturii.

Principalele atribuţii ale Consiliului Superior al Magistraturii, în calitate de coordonator al activităţii Institutului Naţional al Magistraturii, sunt prevăzute în Regulamentul de organizare şi funcţionare al Consiliului Superior al Magistraturii, Regulamentul privind modul de desfăşurare a cursurilor de formare profesională continuă a judecătorilor şi procurorilor şi atestare a rezultatelor obţinute, precum şi în  Regulamentul privind admiterea la Institutul Naţional al Magistraturii şi examenul de absolvire al Institutului Naţional al Magistraturii.
În realizarea acestor atribuţii, Consiliul Superior al Magistraturii a desfăşurat următoarele activităţi :

· aprobarea programului de formare profesională iniţială a auditorilor de justiţie, la propunerea Consiliului ştiinţific al Institutului Naţional al Magistraturii;

· aprobarea programului de formare profesională continuă a magistraţilor, la propunerea Consiliului ştiinţific al Institutului Naţional al Magistraturii;

· desemnarea judecătorilor şi procurorilor care fac parte din Consiliul ştiinţific al Institutului Naţional al Magistraturii;

· aprobarea reţelei de formatori a Institutului Naţional al Magistraturii;

· stabilirea numărului de cursanţi ai Institutului Naţional al Magistraturii, a tematicii concursului de admitere la Institutul Naţional al Magistraturii, a datei şi locului de desfăşurare a concursului de admitere la Institutul Naţional al Magistraturii.

Programul de formare continuă pentru anul 2005 a fost realizat pornind de la obiectivele fixate prin strategia perfecţionării continue aprobate de către Consiliul Superior al Magistraturii, care au vizat, în mod special, pregătirea magistraţilor recrutaţi prin examen direct pe post, pregătirea magistraţilor în privinţa modificărilor legislative fundamentale şi pregătirea magistraţilor în domeniul dreptului comunitar.

În acord cu obiectivele stabilite prin strategia de reformă a sistemului judiciar, ce vizează actualizarea cunoştinţelor magistraţilor cu privire la noua legislaţie, dar şi cu privire la modalităţile de aplicare în practică a prevederilor legale, precum şi pregătirea specializată a judecătorilor şi procurorilor, programul de formare continuă pentru anul 2006, aprobat prin Hotărârea Plenului Consiliului Superior al Magistraturii nr.571 din 30 noiembrie 2005, are ca obiective principale următoarele:

· pregătirea magistraţilor în vederea asigurării cunoştinţelor minime necesare pentru ca sistemul judiciar românesc să fie compatibil cu sistemul judiciar al statelor europene în momentul aderării României la UE;

· creşterea calităţii actului de justiţie, în raport cu stadiul actual al practicii judiciare, precum şi în raport cu stadiul integrării României în Uniunea Europeană;

· asistenţa magistraţilor în ceea ce priveşte schimbările legislative intervenite;

· unificarea practicii judiciare;

· pregătirea magistraţilor care îşi schimbă specializarea, fie că acest lucru se face prin includerea lor în cadrul secţiilor/completelor specializate sau prin promovarea într-o funcţie de execuţie la o instanţă/parchet ierarhic superioare, prin detaşare sau transfer;
· dezvoltarea abilităţilor non-juridice specifice profesiei de magistrat prin crearea unei punţi de comunicare eficiente între magistraţi şi societate. 

2.8. Resurse umane – personal auxiliar

Schema de personal auxiliar la instanţe este de 5348 grefieri, iar la parchete de 1151 grefieri.

La data de 20 septembrie 2005, erau vacante 326 posturi de grefier, la nivelul instanţelor (fără Înalta Curte de Casaţie şi Justiţie) şi 44 posturi de grefier la parchete (fără Parchetul de pe lângă Înalta Curte de Casaţie şi Justiţie).

Recrutarea grefierilor se face, de regulă, prin Şcoala Naţională de Grefieri.
Şcoala Naţională de Grefieri, organizată potrivit Legii nr. 567/2004 privind statutul personalului auxiliar de specialitate al instanţelor judecătoreşti şi al parchetelor de pe lângă acestea şi Regulamentului de organizare şi funcţionare aprobat prin Hotărârea Plenului Consiliului Superior al Magistraturii nr. 94 din 16 martie 2005, se află în coordonarea Consiliului Superior al Magistraturii şi realizează formarea iniţială a grefierilor şi a celuilalt personal auxiliar de specialitate al instanţelor judecătoreşti şi al parchetelor de pe lângă acestea, precum şi formarea profesională continuă a acestora, în vederea îmbunătăţirii calităţii activităţii prestate, precum şi a preluării sarcinilor administrative (nonjurisdicţionale), de la judecători.
În realizarea principalelor atribuţii de coordonator al activităţii Şcolii Naţionale de Grefieri, prevăzute de Legea nr. 567/2004 şi Regulament, în cursul anului 2005 Consiliul Superior al Magistraturii a aprobat, la propunerea Consiliului de conducere al Şcolii, planul de învăţământ pentru formarea iniţială pentru anul şcolar 2005-2006 şi programul de stagiu pentru grefierii arhivari şi registratori, (prin Hotărârea Plenului nr. 316 din 24 august 2005), precum şi structura anului şcolar 2005-2006 (prin Hotărârea nr. 419 din 28 septembrie 2005).

Consiliul a aprobat statul de funcţii pentru Şcoala Naţională de Grefieri, (prin Hotărârea Plenului nr. 41 B din 09 februarie 2005), a fost numit personalul de instruire pentru formarea iniţială în anul şcolar 2005-2006, (prin Hotărârea Plenului nr. 418 din 28 septembrie 2005) şi a fost instituită reţeaua de formatori pentru pregătirea continuă pe anul 2006, (prin Hotărârea Plenului nr. 599 din 14 decembrie 2005). De asemenea, Consiliul a  iniţiat proiectul hotărârii de guvern pentru stabilirea numărului maxim de posturi la Şcoala Naţională de Grefieri, (prin Hotărârea Plenului nr. 78 din 09 martie 2005) şi a numit directorul şi directorul adjunct (prin Hotărârea Plenului nr. 241 din 24 iunie 2005).
În fine, prin Hotărârea Plenului nr. 91 din 16 martie 2005 a fost aprobat Regulamentul privind concursul de admitere la Şcoala Naţională de Grefieri, modificat şi completat prin Hotărârea nr. 248 din 24 iunie 2005, iar la data de 17 septembrie 2005 a fost organizat primul concurs de admitere la Şcoala Naţională de Grefieri, fiind admişi 120 de candidaţi. Aceştia vor absolvi SNG în luna iulie 2006.
În luna iulie 2005, au fost repartizaţi la instanţe şi parchete 100 absolvenţi ai Şcolii Naţionale de Grefieri.

În cazuri excepţionale, Consiliul Superior al Magistraturii poate decide organizarea unui concurs la nivel naţional pentru ocuparea posturilor vacante de grefieri.

În anul 2005, Consiliul Superior al Magistraturii a dispus, prin Hotărârea nr. 442/2005, organizarea concursului la nivel naţional, pentru ocuparea a 190 posturi vacante de grefier la judecătorii şi  parchetele de pe lângă acestea şi la Departamentul Naţional Anticorupţie. Data concursului a fost stabilită şi acesta s-a desfăşurat la 4 februarie 2006. în prezent se derulează procedurile de corectare a lucrărilor pentru candidaţii care au formulat contestaţii. La concurs au participat 764 de candidaţi. 

Pe de altă parte, Consiliul poate aviza numirea fără concurs în funcţia de grefier, pentru persoanele care au o vechime de 10 ani în această funcţie şi îndeplinesc condiţiile prev. de art. 33 alin. 1 lit. a-e din Legea nr. 576/2004, procedura fiind folosită în cursul anului 2005 într-un număr relativ mic de cazuri.

Din cele arătate mai sus, rezultă că atribuţiile Consiliului Superior al Magistraturii în ceea ce priveşte cariera grefierilor, în alte situaţii decât cele legate de coordonarea Şcolii Naţionale de Grefieri,  au un caracter de excepţie.

Ca regulă, grefierii sunt numiţi prin decizie de către preşedinţii curţilor de apel, sau, după caz, de procurorii generali ai parchetelor de pe lângă acestea, în a căror circumscripţie teritorială urmează să îşi desfăşoare activitatea, ori de către procurorul general al Parchetului de pe lângă Înalta Curte de Casaţie şi Justiţie şi, respectiv, de procurorul-şef al Departamentului Naţionale Anticorupţie. Tot astfel se dispune delegarea, detaşarea şi transferul grefierilor.

La nivelul acestor instanţe şi parchete se organizează şi concursul de promovare în funcţii de execuţie a grefierilor, în conformitate ce regulamentul de desfăşurare al acestuia aprobat de Consiliul Superior al Magistraturii.

Promovarea în funcţii de conducere de prim-grefier, de grefier-şef, grefier şef secţie sau de grefier informatician-şef se face prin concurs de verificare a pregătirii profesionale şi a aptitudinilor manageriale.

Pe de altă parte, statele de funcţii şi de personal ale instanţelor şi parchetelor se aprobă, prin ordin al ministrului justiţiei, cu avizul conform al Consiliului Superior al Magistraturii.

Modalitatea în care legiuitorul a înţeles să reglementeze atribuţiile privind cariera grefierilor, acestea revenind conducerii curţilor de apel şi parchetelor de pe lângă acestea, conducerii Parchetului de pe lângă Înalta Curte de Casaţie şi Justiţie şi, respectiv, Departamentului Naţional Anticorupţie, Consiliului Superior al Magistraturii şi ministrului justiţiei, este de natură a crea disfuncţionalităţi în ceea ce priveşte evidenţa posturilor, rezervarea celor vacante, pentru numirea absolvenţilor Şcolii Naţionale de Grefieri şi a candidaţilor declaraţi admişi la concursul organizat potrivit art. 36 din Legea nr. 567/2004. 

În strânsă legătură cu numărul şi modalităţile de ocupare a posturilor de grefieri trebuie analizat şi modul de transfer al atribuţiilor nonjurisdicţionale de la magistraţi către grefieri.

Regulamentul de ordine interioară a instanţelor judecătoreşti, conţine prevederi concrete referitoare la transferul unor atribuţii administrative de la judecători la grefieri (supravegherea şi controlul anumitor compartimente auxiliare ale instanţelor: arhiva, registratura, executarea de atribuţii concrete la compartimentele de  executări civile şi penale ş.a.).
În vederea asigurării  implementării obiectivului Strategiei de reformă a sistemului judiciar, Consiliul Superior al Magistraturii elaborează un studiu cu privire la atribuţiile administrative ce se vor transfera grefierilor şi cu propuneri concrete vizând necesitatea  suplimentării numărului de grefieri şi  programele de  pregătire profesională a acestora.

În urma definitivării studiului cu privire la atribuţiile administrative ce se vor transfera grefierilor, va fi regândit şi raportul optim dintre numărul de judecători, respectiv procurori şi numărul de grefieri, pornindu-se de la dezideratul degrevării judecătorilor şi procurorilor de actualele atribuţii de ordin administrativ, atribuţii ce vor fi transferate personalului auxiliar.
CAPITOLUL 3

ANALIZA CALITATIVĂ A ACTIVITĂŢII JUSTIŢIEI

3.1. Efectele modificărilor intervenite ca urmare a aplicării Legii nr.247/2005 privind reforma în domeniile proprietăţii şi justiţiei, precum şi unele măsuri adiacente asupra activităţii sistemului judiciar

3.1.1. Cu privire la statutul judecătorilor şi procurorilor
Adoptarea Legii nr.247/2005
  face parte din măsurile necesare accelerării reformei în domeniile proprietăţii şi justiţiei, a cărei finalitate o constituie garantarea dreptului de proprietate şi, respectiv, realizarea unui sistem judiciar independent, imparţial şi eficient. 

Prin modificarea şi completarea legilor privind statutul judecătorilor şi procurorilor, organizarea judiciară şi Consiliul Superior al Magistraturii au fost instituite noi reglementări vizând procedura de numire în funcţiile de conducere la instanţe şi parchete, stabilirea incompatibilităţilor între calitatea de membru C.S.M. şi funcţiile de conducere  la instanţe şi parchete, transparenţa procesului de evaluare a magistraţilor, schimbarea componenţei colegiului de conducere şi stabilirea de  către acesta a componenţei secţiilor şi completelor pe baza principiului specializării, stabilirea limitativă a cazurilor de modificare a componenţei secţiilor şi completelor, regândirea rolului inspectorilor judiciari, pregătirea iniţială şi continuă a judecătorilor şi procurorilor, precum şi alte aspecte legate de cariera magistraţilor, organizarea judiciară şi atribuţiile Consiliului Superior al Magistraturii.

Prin noua reglementare a procedurii de ocupare a funcţiilor de conducere şi a constituirii colegiilor de conducere s-a realizat asigurarea transparenţei actului decizional la nivelul conducerii instanţei, responsabilizându-se în totalitate colegiul de conducere, preşedintelui instanţei revenindu-i atribuţii de ordin executiv în asigurarea transpunerii în practică a hotărârilor colegiului de conducere.

În egală măsură, este apreciată reducerea vechimii necesare promovării în funcţii de execuţie, criteriile de vechime impuse anterior adoptării Legii nr.247/2005 constituind o posibilă cauză de vacantare şi neocupare a funcţiilor de execuţie la nivelul tribunalelor şi curţilor de apel.

Sporirea credibilităţii magistraţilor a fost realizată prin obligaţia stabilită în sarcina acestora, de a depune declaraţiile referitoare la apartenenţa sau neaparteneţa ca agent sau colaborator al organelor de securitate ca poliţie politică, apartenenţa sau neapartenenţa acestora ca lucrători operativi, informatori sau colaboratori ai serviciilor de informaţii, declaraţii privind funcţiile juridice ori de investigare sau cercetare penală exercitate de soţi şi rude sau afini, până la gradul IV inclusiv, declaraţii de interese, precum şi declaraţii de avere. 

Legea nr. 304/2004 privind organizarea judiciară a dat o nouă dimensiune, mai conturată şi mai bine structurată, specializării judecătorilor în cadrul secţiilor sau completelor specializate pe diferite materii. 

Răspunzând acestei cerinţe a legii, Institutul Naţional al Magistraturii a elaborat noi programe de pregătire şi perfecţionare a judecătorilor. 
3.1.2. Cu privire la proprietate şi alte măsuri adiacente

Prin Legea nr. 247/2005 au fost aduse schimbări şi completări în materia regimului juridic al dreptului de proprietate asupra imobilelor preluate abuziv de către stat, reglementat prin Legea nr. 10/2001, O.U.G. nr. 94/2002 aprobată prin Legea nr. 501/2002 şi O.U.G. nr. 83/1999 aprobată prin Legea nr. 66/2004 şi în materia fondului funciar, reglementări care iniţial au fost introduse prin Legea nr. 18/1991, modificată şi completată prin Legea nr. 169/1997, precum şi prin Legea nr. 1/2000, referitoare la reconstituirea dreptului de proprietate asupra terenurilor agricole şi celor forestiere, solicitate conform legilor anterior menţionate.

Totodată, au fost operate modificări ale reglementărilor în materia circulaţiei juridice a terenurilor; a rentei viagere agricole, adoptându-se norme şi în ceea ce priveşte accelerarea judecăţilor în materia restituirii proprietăţilor funciare.

 Legea în discuţie a adus modificări şi completări în domeniul fiscalităţii şi al dispoziţiilor Codului penal.

În domeniul dreptului funciar există trei modificări majore, una în ceea ce priveşte scutirea de la plata taxei judiciare de timbru a tuturor litigiilor promovate în acest domeniu, o altă reglementare în ceea ce priveşte suprimarea căii de atac a apelului împotriva hotărârilor pronunţate în prima instanţă în această materie, precum şi reglementarea unor noi termene pentru valorificarea drepturilor în legătură cu terenurile care fac obiectul legilor fondului funciar.

Scutirea de la plata taxei judiciare de timbru în cazul tuturor solicitanţilor şi indiferent de obiectul cererii de chemare în judecată reprezintă o facilitare a accesului la justiţie din partea celor care promovează cereri în materia fondului funciar. Această chestiune pune capăt, pe de altă parte, controverselor existente în materie în legătură cu necesitatea achitării timbrajului şi cu cuantumul taxelor datorate, în raport de obiectul cererii de chemare în judecată sau calitatea petentului.

Conform art. 3 din Legea nr. 1/2000 în forma modificată se prevede posibilitatea persoanelor interesate de a formula cereri de reconstituire a dreptului de proprietate pentru diferenţele de suprafaţă ce pot fi restituite în temeiul acestei legi în termen de 60 de zile de la intrarea în vigoare.

În ceea ce priveşte circulaţia juridică a terenurilor, s-a prevăzut expres dreptul cetăţenilor străini şi apatrizilor, consacrat de altfel anterior şi prin Constituţia României revizuită, de a dobândi proprietăţi asupra terenurilor în România în condiţiile legii speciale, ceea ce denotă o viziune europeană asupra valorificării terenurilor aflate pe teritoriul ţării.

În domeniul restituirii imobilelor preluate de stat în perioada 1945-1989   s-a menţinut regula restituirii în natură a acestei categorii de imobile, cu distincţia adoptată şi prin actul normativ iniţial, Legea nr.10/2001, între imobilele preluate cu titlu valabil de către stat sau alte persoane juridice şi cele preluate fără un asemenea titlu, dar fără consecinţe directe în ceea ce priveşte modalitatea de reparare în favoarea persoanei îndreptăţite.

Au fost menţinute şi măsurile reparatorii prin echivalent însă cu diferenţieri importante faţă de actul normativ iniţial. 
Astfel, în timp ce prin Legea nr. 10/2001 în forma anterioară modificării aduse prin Legea nr. 247/2005, măsurile reparatorii prin echivalent constau printre altele şi în acordarea de acţiuni la societăţile comerciale tranzacţionate pe piaţa de capital şi de titluri de valoare nominală folosite exclusiv în procesul de privatizare, în noua reglementare, au fost înlăturate aceste două modalităţi de reparare, păstrându-se doar măsurile de compensare cu alte bunuri sau servicii oferite în echivalent de entitatea învestită cu soluţionarea notificării, cu acordul persoanei îndreptăţite.

A fost menţinută ca formă de reparaţie plata despăgubirilor aferente imobilelor preluate abuziv, dar cu o distincţie importantă şi cu efecte directe asupra modalităţii de valorificare a hotărârilor obţinute în acest sens. Astfel, în timp ce prin Legea nr. 10/2001 se prevedea acordarea despăgubirilor băneşti, prin aceeaşi lege modificată se prevede plata despăgubirilor aferente imobilelor preluate în mod abuziv, care nu se reflectă însă în despăgubiri băneşti propriu – zise, respectiv în sume de bani care să poată fi încasate în baza hotărârii unităţii deţinătoare a imobilelor sau eventual a hotărârii instanţei de judecată, ci în titluri de despăgubire emise de Cancelaria Primului Ministru, prin Comisia Centrală pentru Stabilirea Despăgubirilor. 

Aceste titluri încorporează drepturile de creanţă ale deţinătorilor asupra statului român şi care, după ce sunt obţinute, urmează a fi valorificate prin conversia în acţiuni emise de Fondul „Proprietatea”, în condiţiile regimului stabilit prin titlul VII al Legii nr. 247/2005 şi ale Normelor Metodologice de aplicare a acestora, aprobate prin H.G. nr. 1095/2005.

Modificările menţionate aduc cel puţin un dublu impact direct asupra modalităţii de reparare în această formă a drepturilor avute anterior de proprietarii imobilelor preluate abuziv.

În primul rând, se conturează mai multe probleme din perspectiva demersului judiciar al părţii pentru obţinerea măsurilor reparatorii, demarat anterior intrării în vigoare a Legii nr. 247/2005. Astfel, foarte multe litigii au fost soluţionate prin hotărâri judecătoreşti pronunţate în primă instanţă sau în apel anterior intrării în vigoare a Legii nr. 247/2005 şi prin care au fost acordate către persoanele îndreptăţite măsuri reparatorii prin echivalent, constând în acordarea de acţiuni la societăţile comerciale tranzacţionate pe piaţa de capital, de titluri de valoare nominală folosite exclusiv în procesul de privatizare sau de despăgubiri băneşti care nu mai sunt prevăzute în noua lege.

Criticile formulate în apel sau recurs, indiferent de persoana care a promovat calea de atac, respectiv cel îndreptăţit la măsuri reparatorii sau unitatea deţinătoare, vizează în mod evident soluţia adoptată prin hotărârea judecătorească atacată. O asemenea soluţie priveşte strict măsurile reparatorii care puteau fi acordate sub imperiul vechii legi, excluse însă prin dispoziţiile din Legea nr. 247/2005.

Ca atare, una dintre probleme este aceea de a şti în ce măsură mai este eficientă cenzura realizată de instanţa de control judiciar asupra hotărârii atacate, atât timp cât potrivit noii legi nu mai există reglementarea măsurii reparatorii în forma menţionată în hotărâre şi, în consecinţă, persoana îndreptăţită nu le mai poate valorifica. 
În acelaşi timp, se pune problema aplicării dispoziţiilor de drept substanţial direct în căile de atac, deşi prima instanţă a pronunţat o hotărâre care nu a avut în vedere măsuri reparatorii în forma prevăzută de noua lege.

Prin modificarea adusă articolului 13 din Legea nr. 10/2001 au fost prelungite de drept contractele de locaţiune pentru imobilele restituite în natură cu destinaţia de sedii ale misiunilor diplomatice, oficiilor consulare, reprezentanţelor organizaţiilor internaţionale interguvernamentale şi cele ocupate de personalul acestora, precum şi în cazul imobilelor ocupate de sedii ale partidelor politice, cu trei, respectiv un an. În cazul acestor categorii de imobile, prin prorogările legale succesive ale duratei locaţiunii, fostul proprietar sau moştenitorii lui se află în situaţia de a fi obţinut restituirea în natură a imobilului, dar fără posibilitatea concretă de exercitare a atributelor dreptului de proprietate în legătură cu bunul retrocedat.

O modificare importantă adusă de lege se referă la cea conţinută în articolul 16, în sensul că spre deosebire de actul normativ în forma iniţială, când pentru categoriile de imobile enunţate în dispoziţia legală se prevedea doar posibilitatea acordării măsurilor reparatorii prin echivalent foştilor proprietari, în prezent aceştia au dreptul la restituirea în natură, cu obligaţia de a-i păstra afectaţiunea pe o anumită perioadă de timp prevăzută de lege şi chiar de a putea intra de îndată în posesia bunului, în condiţiile în care pune la dispoziţie un alt imobil corespunzător.

În plus, limitarea adusă exercitării atributelor concrete ale dreptului de proprietate de către persoana îndreptăţită, este stabilită la un termen de cel mult cinci ani, după care proprietarul poate intra în posesia bunului imobil restituit.

Toate aceste dispoziţii legale sus menţionate reprezintă o garanţie indubitabilă a dreptului de proprietate privată, astfel cum este stipulată şi în Constituţie.

Prin articolul 21 alin.(5) din Legea nr.10/2001, republicată, a fost introdusă în mod expres sancţiunea nulităţii absolute în cazul efectuării oricăror acte juridice în legătură cu imobile pentru care există înregistrate notificări, ceea ce reprezintă o altă garanţie în beneficiul drepturilor fostului proprietar asupra acestor categorii de bunuri.

Prin articolul 23 din Legea nr.10/2001, republicată, au fost înlăturate termenele până la care se pot depune actele doveditoare ale dreptului de proprietate sau calităţii de moştenitori de către persoanele îndreptăţite, ceea ce înlătură o puternică dispută existentă între accepţiunea unităţii deţinătoare cu privire la aceste mijloace de probă şi practica judiciară, care considera că probele respective puteau fi administrate până la terminarea procesului născut în legătură cu notificarea respectivă.

3.2. Termene de soluţionare a cauzelor

Durata rezonabilă a proceselor civile şi penale constituie una din garanţiile principale ale exerciţiului efectiv al dreptului fundamental al omului privind liberul acces la justiţie. Este în afara oricărei discuţii că dreptatea nu poate fi considerată câştigată decât în condiţiile în care acest obiectiv este atins într-un termen optim şi previzibil care să poată permite valorificarea efectivă a dreptului ce se cere apărat prin intervenţia justiţiei, înţeleasă ca serviciu public în folosul cetăţenilor. Tocmai de aceea, durata rezonabilă a unui proces, apreciată şi în funcţie de complexitatea cauzei, constituie un indicator important al calităţii actului de justiţie.

În acest context, în acord cu angajamentele asumate prin Documentul de Poziţie Comună în cadrul negocierilor de aderare la UE, Planul de acţiune pentru implementarea Strategiei de reformă pentru perioada 2005-2007, cuprinde ca măsură aplicarea riguroasă a normelor de procedură privind sancţionarea faptelor care împiedică desfăşurarea în bune condiţii a proceselor, inclusiv întârzierea nejustificată a soluţionării cauzelor datorită părţilor, apărătorilor, martorilor, experţilor sau altor persoane care contribuie la realizarea actului de justiţie.

Soluţionarea cauzelor într-un termen rezonabil este determinată în mod direct de volumul de activitate, numărul de personal, gestionarea dosarelor de către judecător, organizarea eficientă a activităţii instanţei, asigurarea resurselor materiale şi abordarea tuturor factorilor implicaţi în realizarea operativităţii.

Analiza cauzelor  care au condus la întârzierea soluţionării pricinilor plasează responsabilitatea unei atari situaţii atât în sarcina instanţelor şi parchetelor, cât şi în sarcina părţilor şi a celorlalţi participanţi la proces, inclusiv a auxiliarilor justiţiei. 

Conduita părţilor determină în numeroase cazuri tergiversarea soluţionării pricinilor într-un termen rezonabil,  lipsa de pregătire juridică a justiţiabililor, reflectată în învestirea instanţelor cu cereri confuze, informe, necesitând acordarea unor termene în vederea precizării exacte a cadrului procesual sau suspendarea judecăţii. 

Formularea de cereri cu petite subsidiare, multiplele precizări ale acţiunilor, cererile în probaţiune ambigue, exercitarea abuzivă a drepturilor procesuale (dreptul la apărare, dreptul la recuzare ori la strămutarea cauzei) sunt numai câteva exemple ale modului în care conduita apărătorilor părţilor influenţează celeritatea desfăşurării procesului.

În aceeaşi categorie de cauze pot fi incluse şi situaţiile determinate de refuzul martorilor de a se prezenta pentru a fi audiaţi, refuzul autorităţilor ori instituţiilor de a depune la dosar actele solicitate de instanţe,  îndeplinirea de către experţi a obligaţiilor dispuse de instanţă cu întârziere ori incomplet,   neîndeplinirea ori îndeplinirea defectuoasă a obligaţiilor profesionale de către agenţii procedurali şi de cazurile în care inculpatul sau partea vătămată domiciliază ori se află temporar în străinătate.

Verificările întreprinse de Consiliul Superior al Magistraturii, prin intermediul Inspecţiei Judiciare, au confirmat existenţa acestor motive de amânare, însă remedierea lor presupune recursul la amenzile judiciare, ca instrumente aflate la îndemâna organului judiciar,   or acestea nu reprezintă prin ele însele mijlocul cel mai eficient şi garanţia directă a soluţionării cauzelor într-un termen rezonabil.

Desigur, alături de sancţiunile pecuniare, organele judciare au la îndemână sancţiunile procedurale propriu-zise.  Se constată că nu întotdeauna astfel de sancţiuni sunt aplicate în practică, si aceasta fie din necunoaşterea legii, a gestionării defectuoase a dosarelor, fie din teama reformării sau casării unei hotărâri judecătoreşti. Rigiditatea normei de procedură impune rigurozitate maximă în aplicarea dispoziţiilor ce guvernează desfăşurarea procesului, însă conştientizarea consecinţelor majore pe care le poate avea pronunţarea unei soluţii îndeamnă la prudenţă.

Nu în ultimul rând, modificarea succesivă a normelor procedurale care transferă competenţe materiale între instanţe de diferite grade contribuie la perturbarea ciclului judiciar. În acest sens este de amintit  situaţia cu care s-a confruntat Înalta Curte de Casaţie şi Justiţie, prin preluarea, în baza O.U.G. nr.58/2003 privind modificarea Codului de procedură civilă, a soluţionării tuturor recursurilor. Situaţia a fost remediată prin Legea nr.219/2005.

Câteva date statistice pot oferi o imagine reală asupra duratei de soluţionare a cauzelor. 

Astfel, din cele 56.218 cauze penale în stocul şi pe rolul judecătoriilor la sfârşitul anului 2005, un număr de 10.955 au fost înregistrate anterior datei de 1 iulie 2005, iar dintre acestea un număr de 1900 au fost înregistrate anterior datei de 1 ianuarie 2005. La tribunale, din cele 12.695 de cauze penale aflate în stoc la sfârşitul anului trecut, un număr de 307 cauze au fost înregistrate anterior datei de 1 ianuarie 2005, iar la curţile de apel, dintr-un număr de 2507 cauze penale aflate în stoc la 31 decembrie 2005, doar 26 cauze au fost înregistrate în anul 2004.

În ceea ce priveşte cauzele civile, dintr-un număr de 146.112 cauze aflate în stoc la judecătorii, 85.741 aflate în stoc la tribunale şi 32.093 aflate în stoc la curţile de apel la sfârşitul anului trecut, doar 6672, 8208 şi, respectiv, 361 aveau o vechime mai mare de un an. (Graficele anexate reflectă situaţia expusă). 

3.3. Indici de calitate.

Puterea judecătorească are misiunea de a înfăptui actul de justiţie, respectiv de a asigura preponderenţa dreptului.

Calitatea actului de justiţie este influenţată de factori obiectivi sau subiectivi, sens în care amintim legislaţia „stufoasă” într-o permanentă modificare, volumul mare de activitate, insuficiente condiţii materiale necesare desfăşurării activităţii ş.a. 

În pofida tuturor greutăţilor întâmpinate, situaţiile statistice relevă faptul că în cadrul instanţelor s-au depus eforturi pentru înfăptuirea calitativă a actului de justiţie.

3.3.1. La nivelul celor 177 judecătorii care funcţionează în prezent, s-a înregistrat, în cursul anului 2005, un volum total de 1.255.671  cauze (cuprinzând cauzele rulate, adică stocul existent la 31 decembrie 2004 plus dosarele nou intrate), din care a fost soluţionat un număr total de 1.028.315 cauze.

Dintre cauzele soluţionate de judecătorii, au fost atacate cu apel sau, după caz, cu recurs la tribunal, 174.923 cauze. Rezultă că ponderea atacabilităţii hotărârilor pronunţate de judecătorii în fond a fost de 17%. Comparativ, la nivelul anului 2004, a fost soluţionat un număr de 977.588 cauze, din care 137.749 au fost atacate cu apel sau recurs la tribunal, ponderea atacabilităţii hotărârilor fiind de 14,1%.

Din totalul de 1.028.315 hotărâri pronunţate de judecătorii, au fost desfiinţate în căile de atac 48.896, ceea ce reprezintă un procent de 4,8%. Aceasta înseamnă că 95,2% din hotărâri au devenit definitive şi irevocabile. 
3.3.2. La nivelul celor 41 de tribunale, care funcţionează în România, au fost soluţionate, în cursul anului 2005, în fond şi apel, 230.170 cauze.

Din aceste cauze, un număr de 164.008 au fost atacate cu apel sau după caz cu recurs la curţile de apel, ponderea atacabilităţii hotărârilor fiind de 71,3%, mai crescută faţă de anul 2004 când s-a înregistrat un procent de atacabilitate a hotărârilor de 59,4%.

3.3.3. Din totalul apelurilor şi recursurilor soluţionate de curţile de apel în anul 2005, respectiv 166.878 cauze, un număr de 27.049 apeluri şi recursuri au fost admise. 

Raportat la numărul total de cauze soluţionate de tribunale, respectiv 230.170, rezultă un indice de desfiinţare de 11,8%. Înseamnă că 88,2% din hotărârile pronunţate au devenit definitive şi irevocabile.   
3.3.4. Referitor la activitatea parchetelor de pe lângă judecătorii, se constată că în anul 2005, dintr-un număr total de 288.953 inculpaţi, din cauzele soluţionate de aceste instanţe, au fost achitate 28.573 persoane (10%)
. La nivelul judecătoriilor din circumscripţia Tribunalului Bucureşti a fost înregistrat cel mai mare număr de inculpaţi achitaţi, respectiv 3.606 persoane. Totuşi, raportat la numărul total al persoanelor care au avut calitatea de inculpaţi în cauzele soluţionate de aceste instanţe, rezultă un procent de doar 1,46%. 

În acelaşi timp, dintr-un număr de 235.757 cauze soluţionate de judecătorii în perioada de referinţă, într-un număr de 3.456 cauze s-au pronunţat soluţii de restituire la parchet, aceste situaţii având o pondere de 1,46 %.

Se remarcă parchetele de pe lângă judecătoriile aflate în circumscripţia Tribunalului Vaslui şi Vâlcea care nu au înregistrat nici o restituire la procuror.

3.3.5. Referitor la activitatea parchetelor de pe lângă tribunale, în cauzele în care au fost sesizate aceste instanţe în cursul anului 2005, au fost achitate 259 persoane (0,79%), dintr-un număr de 32.507 persoane care au avut calitatea de inculpaţi în cauzele soluţionate. Dintr-un număr de 31.959 cauze soluţionate în fond, s-au pronunţat soluţii de restituire la procuror în 256 cauze (0,80%).
În aceeaşi perioadă de referinţă au fost soluţionate de către tribunale, în apel, 22.491 cauze, în 30 (0,13%), pronunţându-se soluţii de restituire la parchet. În recurs, tribunalele au soluţionat 40.164 dosare, în 278 cauze (0,69%), pronunţându-se soluţii de restituire la parchet.

3.3.6. La nivelul parchetelor de pe lângă curţile de apel,  în cauzele în care au fost sesizate aceste instanţe, din totalul de 2.329 inculpaţi, 23 au fost achitaţi. Totodată, 8 curţi de apel au dispus restituirea la procuror în 98 de cauze, în condiţiile în care 7 din curţile de apel nu au înregistrat nici o astfel de soluţie.

În  cursul anului 2005, curţile de apel au dispus restituirea la parchet 16 din cele 7.767 cauze soluţionate în apel. 
3.4. Problema practicii neunitare

Una din principalele cauze care afectează negativ calitatea actului de justiţie este practica neunitară, obiectivul de unificare a jurisprudenţei fiind prevăzut în Planul de acţiune pentru implementarea Strategiei de reformă a sistemului judiciar pentru perioada 2005-2007.

Mecanismele de realizare a acestui obiectiv sunt :

a) conturarea unui cadru mai lesnicios de exercitare a recursului în interesul legii, mecanism procedural cu o eficienţă deosebită pentru unificarea practicii neunitare, dat fiind caracterul obligatoriu al deciziilor pronunţate de Înalta Curte de Casaţie şi Justiţie în această materie. Prin adoptarea Legii nr.219/2005 s-a recunoscut Curţilor de Apel competenţa de a sesiza Înalta Curte de Casaţie şi Justiţie să se pronunţe asupra chestiunilor de drept care au fost soluţionate diferit de instanţele judecătoreşti.

Deciziile prin care se soluţionează sesizările se pronunţă de Secţiile Unite ale Înaltei Curţi de Casaţie şi Justiţie şi se publică în Monitorul Oficial al României, Partea I.
Soluţiile se pronunţă numai în interesul legii, nu au efect asupra hotărârilor judecătoreşti examinate şi nici cu privire la situaţia părţilor din acele procese. Dezlegarea dată problemelor de drept judecate este obligatorie pentru instanţe.
În  cursul anului 2005, au fost admise 24 de recursuri în interesul legii, din care 20 în  materie penală şi 4 în materie civilă. La sfârşitul anului 2005 se aflau pe rolul Înaltei Curţi de Casaţie şi Justiţie 9 recursuri în interesul legii, din care 4 în materie penală şi 5 în materie civilă.  

Consiliul Superior al Magistraturii, realizează trimestrial studii privind problemele de drept care au primit o interpretare neunitară, pe baza propunerilor primite de la instanţe.  Un prim studiu a fost realizat la data de 4 mai 2005, completat la data de 25 mai 2005, fiind transmis instituţiilor care au calitate procesuală să exercite recursul în interesul legii. Al doilea studiu a fost realizat la data de 3 august 2005, fiind transmis instanţelor, Ministerului Justiţiei şi Parchetului de pe lângă Înalta Curte de Casaţie şi Justiţie. Consiliul Superior al Magistraturii centralizează, începând cu luna august 2005, numărul şi materiile de drept în care instanţele promovează cereri pentru exercitarea recursului în interesul legii.
b) iniţierea unui proiect de act normativ care să identifice noi mecanisme pentru unificarea practicii judiciare, pe baza examinării mecanismelor uzitate în sistemele de drept ale ţărilor Uniunii Europene, precum şi de Curtea de Justiţie a Comunităţilor Europene;
c) alte măsuri de realizare a obiectivului unificării practicii judiciare constau în asigurarea accesului magistraţilor la legislaţie şi jurisprudenţă, cât şi aprofundarea jurisprudenţei comunitare.

Realizarea acestor măsuri a necesitat eforturile conjugate ale Consiliului Superior al Magistraturii, Ministerului Justiţiei şi ale instanţelor şi parchetelor.

Astfel, Consiliul Superior al Magistraturii a efectuat, în primul trimestru al anului 2005, o centralizare a situaţiei privind distribuirea Monitorului Oficial în formă imprimată şi a programelor legislative în format electronic la nivelul tuturor instanţelor şi parchetelor. S-a constatat că toate curţile de apel, tribunalele şi parchetele de pe lângă acestea au acces electronic la program legislativ şi abonament la Monitorul Oficial. Dintr-un număr de 169 de judecătorii care au transmis răspunsuri, 166 au abonament la Monitorul Oficial şi 163 au acces electronic la program legislativ. S-a mai constatat că dintr-un număr de 151 de parchete de pe lângă judecătorii care au transmis răspunsuri, toate au abonamente la Monitorul Oficial şi 123 au acces electronic la program legislativ.

Pe baza acestor constatări, Consiliul Superior al Magistraturii a instituit obligaţia pentru preşedinţii instanţelor judecătoreşti şi prim-procurorii/procurorii generali ai parchetelor de pe lângă acestea de a pune, zilnic, la dispoziţia fiecărui judecător şi procuror lista actelor normative publicate în Monitorul Oficial. 

În prezent, conducerile instanţelor şi parchetelor pun zilnic la dispoziţia magistraţilor lista actelor normative publicate în Monitorul Oficial şi asigură, la cerere, multiplicarea acestora. Lunar, instanţele şi parchetele semnalează, în cadrul raportărilor privind stadiul îndeplinirii măsurilor din Planul de Acţiune, eventuale dificultăţi întâmpinate în realizarea acestei obligaţii. De regulă, s-au identificat  probleme legate de lipsa mijloacelor materiale pentru multiplicarea actelor normative solicitate de judecători şi procurori. Acestea au fost raportate în cadrul Grupului Tehnic de Lucru pentru monitorizarea măsurilor din Planul de Acţiune, fiind rezolvate de Ministerul Justiţiei.

În ianuarie 2005, accesul electronic la Monitorul Oficial a fost instalat la nivelul Înaltei Curţi de Casaţie şi Justiţie şi al Parchetului de pe lângă Înalta Curte de Casaţie şi Justiţie. În prezent se fac demersuri pentru furnizarea zilnică a variantei electronice a Monitorului Oficial şi la parchetele de pe lângă curţile de apel. 

Consiliul Superior al Magistraturii a efectuat o centralizare a situaţiei privind publicarea şi distribuirea culegerilor de practică judiciară ale curţilor de apel pentru anul 2003. S-a constatat că toate curţile de apel au publicat culegerile de jurisprudenţă pe anul 2003, iar două au publicat on-line această culegere pe site-ul Ministerului Justiţiei. Culegerile au fost distribuite gratuit la instanţele din circumscripţia curţii de apel respective, precum şi altor curţi de apel.

În ceea ce priveşte situaţia publicării culegerilor de jurisprudenţă pe anul 2004, curţile de apel au publicat aceste lucrări şi sinteze de practică judiciară pe trimestrul III 2005. În prezent, Consiliul Superior al Magistraturii centralizează jurisprudenţa relevantă a curţilor de apel, fiind finalizată şi trimisă la editura „Culegerea naţională de practică judiciară a curţilor de apel pe anii 2004/2005”.

În vederea îmbunătăţirii accesului judecătorilor şi procurorilor la jurisprudenţa Înaltei Curţi de Casaţie şi Justiţie, hotărârile instanţei supreme sunt publicate pe web-site-ul Înaltei Curţi de Casaţie şi Justiţie, începând cu anul 2003. Buletinul jurisprudenţei Înaltei Curţi de Casaţie şi Justiţie pentru anul 2003 a fost publicat şi distribuit instanţelor. 

Până în prezent, au fost publicate primele 3 numere din anul 2005 ale Buletinului Casaţiei. 

Până la data de 6 iunie 2005, 35 de instanţe şi 21 de parchete aveau un număr total de 134 de abonamente la Buletinul Casaţiei, dintre care 75 de abonamente pentru instanţe şi 59 pentru parchete. La data de 2 august 2005, Ministerul Justiţiei a semnat un contract cu editura All Beck pentru distribuirea Buletinului Casaţiei către instanţe şi parchete. Potrivit contractului, Ministerul Justiţiei a achiziţionat 600 de exemplare din fiecare număr al Buletinului Casaţiei care apare în anul 2005. Toate exemplarele achiziţionate de MJ din primele două numere au fost transmise instanţelor.

În ceea ce priveşte jurisprudenţa CEDO, Institutul Naţional al Magistraturii a transmis instanţelor şi parchetelor un număr de 500 de exemplare ale publicaţiei „Jurisprudenţa CEDO”. Prin intermediul Consiliului Superior al Magistraturii, Institutul Român pentru Drepturile Omului (IRDO) a pus la dispoziţia judecătorilor şi procurorilor  un număr de 4000 de exemplare a publicaţiei „Jurisprudenţa CEDO” (2 volume), autor Vincent Berger. De asemenea, IRDO, în colaborare cu Agentul guvernamental, a elaborat Culegerea privind cazurile României la CEDO care au fost distribuite instanţelor şi parchetelor de pe lângă acestea.  
În ceea ce priveşte jurisprudenţa comunitară, Consiliul Superior al Magistraturii, Institutul Naţional al Magistraturii şi Ministerul Afacerilor Externe au încheiat un Protocol la data de 17 iunie 2005, în baza căruia judecătorii şi procurorii  primesc trimestrial Buletinul jurisprudenţei comunitare, începând cu luna iulie 2005 şi se vor organiza seminarii de pregătire a acestora cu experţi pe drept comunitar. La Ziua Justiţiei (3 iulie 2005), au fost lansate două broşuri de jurisprudenţa comunitară.

d) pregătirea specializată a magistraţilor are incidenţă directă asupra calităţii actului de justiţie, în raport de diversificarea domeniilor de drept şi necesitatea unei bune cunoaşteri a acestora. Acesta este motivul pentru care Consiliul Superior al Magistraturii are în vedere pregătirea judecătorilor din cadrul secţiilor şi completelor specializate, precum şi a procurorilor, prin programele de formare continuă elaborate de Institutul Naţional al Magistraturii, prin sesiunile de pregătire din cadrul curţilor de apel.

e) alături de măsurile prezentate, unificarea practicii judiciare se realizează, la nivelul instanţelor şi parchetelor, prin supunerea, în cadrul adunărilor generale ale judecătorilor şi, respectiv, ale procurorilor a chestiunilor de drept dezlegate diferit, în cadrul aceleiaşi instanţă sau parchet. 

3.5. Jurisprudenţa CEDO în raporturile cu România

Analiza calităţii actului de justiţie nu poate fi completă fără a ne referi la problematica României aflată în atenţia Curţii Europene a Drepturilor Omului (CEDO). 

Este de necontestat faptul că jurisprudenţa CEDO exprimă receptivitatea statelor membre ale Consiliului Europei la normele reglementate de Convenţia Europeană a Drepturilor Omului şi Libertăţilor Fundamentale şi, totodată, rezultatele implementării acesteia în legislaţiile naţionale, reflectate în jurisprudenţa proprie fiecărei ţări. 

În acest context, implementarea legislaţiei comunitare şi aprofundarea jurisprudenţei CEDO şi, în egală măsură, a jurisprudenţei comunitare, trebuie să constituie, în continuare, priorităţi ale reformei sistemului nostru judiciar. 

1. Conform statisticilor CEDO, în prezent, pe rolul acestei instanţe sunt înregistrate 9245 de cereri împotriva României, ceea ce reprezintă 18% din numărul cererilor depuse de cele 46 state membre ale Consiliului Europei. Dintre aceste cauze, 6000 au fost deja repartizate unui complet de judecată.  

Numărul cauzelor comunicate în ultimii ani de C.E.D.O. Agentului guvernamental din România este în continuă creştere: 53 de cauze în anul 2003; 70 de cauze în anul 2004 şi 137 cauze în anul 2005. 

Având în vedere că după 11 ani de la ratificarea Convenţiei Europene a Drepturilor Omului şi Libertăţilor Fundamentale „perioada de graţie” pentru România s-a încheiat şi ţinând seama de numărul mare de cereri formulate împotriva României, este de aşteptat ca numărul cauzelor comunicate Guvernului să crească şi în perioada următoare. 


2. Cazuistica recentă a României la C.E.D.O.

Din cazuistica recentă comunicată de CEDO Agentului Guvernamental rezultă că pe rolul acesteia continuă să se afle noi cauze, al căror obiect îl formează, de regulă, aceleaşi încălcări ale drepturilor omului constatate în perioadele anterioare.

Noi încălcări ale dreptului de proprietate

Curtea Europeană a Drepturilor Omului a comunicat Agentului guvernamental circa 50 de plângeri aflate pe rolul acesteia privitoare la încălcarea dreptului de proprietate. 

Prin soluţiile pronunţate deja de CEDO împotriva României, s-au constatat încălcări ale articolului 1 din Primul Protocol la Convenţia Europeană a Drepturilor Omului şi Libertăţilor Fundamentale referitoare la protecţia dreptului de proprietate, datorată neîndeplinirii de către statul român a obligaţiei pozitive de a restitui bunurile imobile intrate în posesia sa în virtutea unor acte de naţionalizare în perioada comunistă şi a obligaţiei de a recunoaşte reclamantului executarea dreptului de proprietate asupra unui bun imobil stabilit printr-o hotărâre judecătorească definitivă şi irevocabilă. 

În mod special, Curtea Europeană a criticat maniera neunitară de interpretare şi aplicare a legilor proprietăţii, schimbările imprevizibile în jurisprudenţă, divergenţa soluţiilor adoptate pe aceeaşi problematică la nivelul aceleiaşi instanţe, precum şi reacţiile întârziate ale Curţii Supreme de Justiţie la necesitatea unificării acestor practici diferite. 

De asemenea, CEDO reproşează statului român adoptarea unor acte normative în materia proprietăţii contradictorii, lipsite de claritate şi coerenţă. 

Referitor la acest din urmă aspect, trebuie menţionate modificările şi completările de substanţă aduse regimului juridic al dreptului de proprietate asupra imobilelor preluate abuziv de stat, în materia proprietăţii funciare şi în domeniul fiscalităţii prin Legea nr.247/2005, care, fără îndoială, se înscriu pe coordonatele protecţiei şi garantării dreptului de proprietate. 

Cu toate acestea, instanţele judecătoreşti semnalează încă de pe acum unele vulnerabilităţi în aplicarea acestor legi, datorate, îndeosebi, situaţiilor juridice stabilite sub imperiul mai multor acte normative adoptate anterior, cât şi numărului mare de cauze în materie care se prefigurează, a căror soluţionare este prevăzută a se face cu micşorarea termenelor judiciare. 

Neexecutarea hotărârilor judecătoreşti definitive şi irevocavile

Statul român a fost deja condamnat în cauze având ca obiect încălcarea art.6 din Convenţia Europeană a Drepturilor Omului, care se referă la dreptul la un proces echitabil, ca urmare a neexecutării unor hotărâri judecătoreşti definitive şi irevocabile privind reintegrarea în muncă sau reconstituirea dreptului de proprietate asupra terenurilor. 

Având în vedere că Agentul guvernamental a fost sesizat cu peste 40 de noi cauze având ca obiect neexecutarea unor hotărâri judecătoreşti, pentru prevenirea unor noi condamnări se impun atât intervenţii de ordin legislativ, prin modificarea Codului de procedură civilă şi a Legii nr.188/2000 privind executorii judecătoreşti, cât şi luarea unor măsuri la nivelul administraţiei publice locale care să permită punerea în drepturi a persoanelor care au obţinut astfel de titluri. 

Aplicarea unor tratamente inumane şi degradante de către reprezentanţi ai unor instituţii publice

Până în prezent CEDO a pronunţat 3 hotărâri de condamnare a statului român pentu încălcarea articolului 3 din Convenţia Europeană a Drepturilor Omului şi Libertăţilor Fundamentale, privitoare la interdicţia torturii şi a tratamentelor inumane şi degradante şi au fost comunicate Agentului guvernamental 15 cauze similare. 

Credem că prevenirea unor astfel de cazuri trebuie să constituie o preocupare permanentă a Ministerului Justiţiei, Ministerului Public şi Ministerului Administraţiei şi Internelor care, potrivit legii, asigură respectarea drepturilor şi libertăţilor fundamentale ale cetăţenilor.
Violenţe asupra minorităţii rome

Pe rolul CEDO s-au aflat şi se află în continuare cauze având ca obiect exercitarea de violenţe asupra unor comunităţi de etnie romă, statului român imputându-i-se faptul că nu a întreprins măsurile legale pentru prevenirea unor astfel de violenţe. 

În tragerea la răspundere a autorilor violenţelor asupra minorităţii romilor şi, în general, asupra oricărei persoane, rolul principal revine autorităţii judecătoreşti. De aceea, aplicarea corectă a legii în toate cazurile se impune cu necesitate. 

Pe rolul CEDO se mai află mai multe cauze care privesc: desfiinţarea prin căi extraordinare de atac a unor hotărâri definitive şi irevocabile; încălcarea libertăţii de exprimare; restituirea lăcaşurilor de cult care au aparţinut Bisericii Române Unite cu Roma; încălcarea libertăţii religioase; interzicerea discriminării, care ar putea atrage condamnarea statului român. 

Este de menţionat faptul că premisele comiterii în viitor a unor asemenea încălcări au fost eliminate prin mai multe intervenţii de ordin legislativ şi instituţional. 

Rămâne însă ca autoritatea judecătorească şi celelalte instituţii abilitate ale statului să asigure aplicarea, în toate împrejurările, a legii care, aşa cum s-a apreciat în Raportul de Monitorizare 2005, în general, corespunde aquis-ului comunitar. 

Pentru autoritatea judecătorească, cunoaşterea jurisprudenţei CEDO şi a jurisprudenţei  comunitare este obligatorie pentru funcţionarea sistemului judiciar. Toate hotărârile CEDO pronunţate împotriva statului român trebuie puse în executare, urmate de măsuri eficiente pentru prevenirea unor noi condamnări pentru încălcarea drepturilor omului şi libertăţilor fundamentale.             

3.6. Vulnerabilităţi identificate în derularea actului de justiţie

Elaborarea unui raport privind starea justiţiei nu poate omite analiza cauzelor cele mai frecvent întâlnite care constituie sau pot constitui vulnerabilităţi în derularea actului de justiţie.

Cum actul jurisdicţional nu poate fi îndeplinit decât prin aplicarea legii, în litera şi spiritul ei, este evident că instabilitatea legislativă, precum şi incoerenţa unor acte normative constituie o cauză de vulnerabilitate a sistemului judiciar.

Anul 2005 a reprezentat, ca şi anii anteriori, o perioada marcată, deopotrivă, atât de o inflaţie legislativă, cât şi de inconsecvenţa unor acte normative cu importanţă capitală în ceea ce priveşte activitatea autorităţii judecătoreşti. 

Semnificative din acest punct de vedere sunt modificările suferite de normele de competenţă, modificări care au generat nemijlocit întârzierea soluţionării cauzelor, cu consecinţe lesne de înţeles dar greu acceptabile de către justiţiabili.

Modificările   legislative  succesive în materia competenţelor instanţelor judiciare intervenite prin Legea nr.219/2005 şi Legea nr.247/2005 afectează, în acelaşi timp, şi soluţionarea cauzelor într-un termen rezonabil şi, nu în ultimul rând, credibilitatea justiţiei, întrucât consecinţa directă a acestor modificări este încălcarea termenului rezonabil de soluţionare a cauzelor; chiar dacă   această   situaţie   nu   este   imputabilă   judecătorilor, percepţia societăţii civile şi respectiv a justiţiabililor este aceea că nesoluţionarea dosarelor este determinată de ineficienta activităţii de judecată. Este suficient să exemplificăm în acest sens modificările intervenite prin Legea nr.219/2005, care, în accepţiunea noastră, aduc atingere dreptului la un proces echitabil în condiţiile în care, în baza acestor modificări, s-a ajuns la situaţia ca aceiaşi instanţă să judece atât apelurile cât şi recursurile în acelaşi dosar.

Controalele efectuate la instanţe cu referire la respectarea dispoziţiilor procedurale şi soluţionarea cauzelor într-un termen rezonabil relevă faptul că amânarea soluţionării cauzelor a fost determinată, în numeroase situaţii, de exercitarea abuzivă a drepturilor procesuale, de neefectuarea rapoartelor de expertiză, de dificultăţile întâmpinate în îndeplinirea procedurii de citare şi în transferarea inculpaţilor arestaţi. 
Un alt factor care influenţează concret calitatea actului de justiţie este legat de resursele umane şi modul de utilizare a lor.

Constant, sunt sesizate deficienţe legate de repartiţia volumului de cauze între instanţe şi parchete şi  de alocare a resurselor umane, în primul rând, la nivelul judecătoriilor şi parchetelor de pe lângă acestea, ca structuri de bază ale sistemului judiciar.

Analiza resurselor umane şi a volumului de activitate pe judecător şi procuror relevă faptul că în majoritatea instanţelor şi mai ales în cazul parchetelor numărul de personal este insuficient atât sub aspectul dimensionării schemelor de personal cât şi sub aspectul gradului de ocupare al acestora. 

Este indiscutabilă strânsa dependenţă între calitatea actului de justiţie şi volumul de activitate care grevează atât judecătorii şi procurorii cât şi personalul auxiliar. 

În atare context, eforturile Consiliului Superior al Magistraturii, începute în cursul anului 2005, în sensul ocupării progresive a posturilor vacante de magistraţi şi personal auxiliar vor continua şi în cursul anului 2006, însă pentru asigurarea unui volum optim de activitate apare necesară redimensionarea schemelor de personal.

În paralel, Consiliul Superior al Magistraturii va aprecia asupra oportunităţii reorganizării instanţelor şi parchetelor
.  

În ceea ce priveşte situaţia dotărilor materiale, numeroase instanţe şi parchete au subliniat precaritatea condiţiilor de desfăşurare a activităţii, începând cu sediile în care funcţionează şi continuând cu lipsa sau insuficienţa dotărilor cu tehnologie de calcul, a consumabilelor necesare desfăşurării activităţilor curente, deficienţe care afectează atât funcţionarea sistemului cât şi imaginea justiţiei.
3.7. Vulnerabilităţi ale sistemului judiciar, datorate încălcării legii de către magistraţi

3.7.1. Situaţia sancţiunilor disciplinare în privinţa judecătorilor şi procurorilor 

Un alt  criteriu obiectiv de apreciere a calităţii actului de justiţie îl constituie situaţia sancţiunilor disciplinare aplicate judecătorilor şi procurorilor.

Ca urmare a modificării Legii nr. 317/2004 privind Consiliul Superior al Magistraturii prin Legea nr. 247/2005 privind reforma în domeniile proprietăţii şi justiţiei, precum şi unele măsuri adiacente, Inspecţia Judiciară din cadrul Consiliului Superior al Magistraturii, a preluat atribuţiile colegiilor de conducere ale instanţelor şi parchetelor în ceea ce priveşte exerciţiul acţiunii disciplinare împotriva judecătorilor şi procurorilor.

Conform art.45 alin.(1) din Legea nr.317/2004, republicată, acţiunea disciplinară se exercită de comisiile de disciplină ale Consiliului din care fac parte un membru al Secţiei pentru judecători şi doi inspectori ai Serviciului de inspecţie judiciară pentru judecători şi, respectiv, un membru al Secţiei pentru procurori şi doi inspectori ai Serviciului de inspecţie judiciară pentru procurori. 

Conform art. 46 alin. (2) din Legea nr. 317/2004 privind modificarea prin Legea nr. 247/2005, inspectorii din cadrul celor două servicii de inspecţie au atribuţii de efectuare a cercetării prealabile la solicitarea comisiilor de disciplină, în vederea exercitării unor eventuale acţiuni disciplinare. Sub acest aspect trebuie avut în vedere că potrivit art. 46 alin.(4) din Legea nr. 317/2004 privind Consiliul Superior al Magistraturii, republicată, rezultatul cercetării prealabile se înaintează comisiei de disciplină în termen de 60 de zile de la înregistrarea sesizării la Consiliul Superior al Magistraturii. Respectarea acestui termen presupune efectuarea verificărilor iniţiale într-un timp foarte scurt de la înregistrarea sesizării la Consiliul Superior al Magistraturii, astfel încât, dacă, urmare a acestor verificări, se conturează elementele unei abateri disciplinare, Comisia de disciplină să poată dispune efectuarea cercetării prealabile în interiorul aceluiaşi termen.

De la data înfiinţării, la Comisia de disciplină pentru judecători 
s-au înregistrat 43 de sesizări şi 5 autosesizări, iar la Comisia de disciplină pentru procurori s-au înregistrat 29 sesizări şi 2 autosesizări. 

Din totalul de 48 de lucrări, Comisia de disciplină pentru judecători a dispus 35 de clasări, iar Comisia de disciplină pentru procurori a dispus 22 de clasări.

Cele mai multe sesizări au  avut ca obiect încălcarea normelor procedurale, care nu constituie abateri disciplinare. De asemenea, sesizările au avut ca obiect şi încălcarea normelor Codului deontologic al judecătorilor şi procurorilor, fapte ce nu mai pot fi sancţionate, având în vedere că, prin adoptarea Legii nr. 247/2005, au fost abrogate dispoziţiile legale ce prevedeau că sunt abateri disciplinare încălcările normelor Codului deontologic. 

Comisia de disciplină pentru judecători a promovat 4 acţiuni disciplinare dintre care una este soluţionată şi trei se află în curs de soluţionare (abaterile reţinute în sarcina judecătorilor sunt: gravă neglijenţă în efectuarea lucrărilor, intervenţii în soluţionarea unor cauze, absenţe nemotivate de la serviciu, atitudine  ireverenţioasă faţă de colegi).

De la înfiinţare, Comisia de disciplină pentru procurori nu a promovat nici o acţiune disciplinară.

În cursul anului 2005 au fost exercitate 19 acţiuni disciplinare. 

Dintre acestea, 16 au fost soluţionate prin hotărâri ale Secţiilor, din care: 9 soluţii definitive  şi irevocabile;  5 soluţii aflate în recurs la Înalta Curte de Casaţie şi Justiţie, iar 2 se află pe rolul Secţiei pentru judecători a Consiliului Superior al Magistraturii. Pe rolul Secţiei pentru procurori nu se mai află înregistrată nici o acţiune disciplinară.

În 12 cazuri, secţiile au pronunţat soluţii de admitere a acţiunii disciplinare şi au aplicat următoarele sancţiuni: în 4 cazuri „avertisment”, în 4 cazuri „diminuarea indemnizaţiei de încadrare cu 15% pe o anumită perioadă”, în 2 cazuri „mutarea disciplinară la  o altă instanţă, pentru o perioadă de 3 luni”, iar în 2 cazuri „excluderea din magistratură”.

În 4 cazuri, secţiile au pronunţat soluţii de respingere a acţiunii disciplinare (3 rămase fără obiect, prin pensionarea judecătorului sau procurorului, 1 inadmisibilă, întrucât acţiunea disciplinară era promovată de Colegiul de conducere al parchetului faţă de un judecător).

Faptele pentru care s-a dispus sancţionarea disciplinară a judecătorilor şi procurorilor în cauzele mai sus menţionate, sunt: imixtiunea în activitatea altui judecător şi procuror, refuzul judecătorului de a completa declaraţia de avere, încălcarea normelor Codului deontologic, încălcarea principiului independenţei şi imparţialităţii, a incompatibilităţii etc.

3.7.2. Situaţia judecători şi procurori condamnaţi ori aflaţi în faza de urmărire penală sau de judecată

Din datele transmise de Parchetul de pe lângă Înalta Curte de Casaţie şi Justiţie, prin structurile specializate, respectiv, Departamentul Naţional Anticorupţie şi Direcţia de Combatere a Infracţiunilor de Criminalitate Organizată şi Terorism, rezultă că în perioada 2003-2005 au fost trimişi în judecată pentru săvârşirea unor infracţiuni prevăzute de Legea nr. 78/200 pentru prevenirea, descoperirea şi sancţionarea faptelor de corupţie, a unor infracţiuni stabilite prin Legea nr. 31/1990 cu aplicarea prevederilor din Legea nr. 78/2000, precum şi a unor fapte prevăzute de Codul Penal (luare de mită, trafic de influenţă, fals, uz de fals) un număr de 10 judecători şi procurori. În aceeaşi perioadă, s-au aflat în faza de urmărire penală 7 judecători şi procurori; pentru 4 dintre aceştia  cauzele au fost rezolvate în această fază procesuală, prin scoaterea de sub urmărire penală. 

În cauzele aflate în curs de urmărire penală, în care s-a dispus punerea în mişcare a acţiunii penale, precum şi în cele aflate în curs de judecată, prin Hotărâri ale Consiliului Superior al Magistraturii s-a dispus suspendarea din funcţie a magistraţilor implicaţi. Măsura suspendării a fost comunicată judecătorilor şi procurorilor în cauză, precum şi instanţelor şi parchetelor în care aceştia îşi desfăşurau activitatea. 

În unul din cazurile instrumentate de Departamentul Naţional Anticorupţie, ca urmare a scoaterii de sub urmărire penală, magistratul vizat a solicitat să se constate încetarea măsurii suspendării, cu toate efectele juridice generate de această constatare (repunerea în situaţia anterioară, recunoaşterea vechimii în magistratură, plata drepturilor salariale de care a fost lipsit pe perioada suspendării din funcţie).  

CAPITOLUL 4

ANALIZA  RAPORTURILOR  DINTRE  AUTORITATEA JUDECĂTOREASCĂ  ŞI  SOCIETATEA CIVILĂ

Conform Hotărârii nr. 232/30 martie 2005 privind aprobarea Strategiei de reforma a sistemului judiciar pe perioada 2005-2007 şi a Planului de acţiune pentru implementarea Strategiei de reforma a sistemului judiciar pe perioada 2005-2007, publicată în Monitorul Oficial nr. 273/01.04.2005 strategia de Reforma a Sistemului Judiciar 2005 - 2007 una dintre direcţiile de acţiune spre care este orientată reforma sistemului judiciar este asigurarea transparenţei actului de justiţie.
 „Sistemul judiciar trebuie sa-şi îndeplinească rolul de serviciu public, nu numai prin înfăptuirea actului de justiţie, dar şi prin stabilirea unui nou tip de relaţie între justiţie şi justiţiabil. Transparenţa în comunicare şi facilitarea accesului la informaţii vor fi intermediate de Birourile de Informaţii şi Relaţii Publice din cadrul instanţelor şi parchetelor. Informaţiile de interes public vor fi accesibile pe paginile de Internet ale instituţiilor sistemului judiciar (Consiliul Superior al Magistraturii, Ministerul Justiţiei, Înalta Curte de Casaţie şi Justiţie, Parchetul de pe lângă Înalta Curte de Casaţie şi Justiţie etc). În acelaşi timp, se vor realiza ghiduri de orientare pentru facilitarea accesului la justiţie al cetăţenilor, potrivit practicii deja stabilite în mai multe instanţe. De asemenea, aceste birouri vor asigura accesul presei în scopul informării obiective şi complete asupra actului de justiţie, cu respectarea riguroasă a normelor privind protecţia datelor personale.”

Raportul între autoritatea judecătorească şi societatea civilă şi obiectul acestui raport – percepţia asupra justiţiei, comportă o prezentare din perspectiva celor două subiecte colective a raportului şi anume, pe de-o parte subiectul colectiv reprezentat de judecători, titulari ai acţiunii de a percepe opinia publică despre justiţie, opinie exprimată prin instrumentele proprii ale societăţii civile şi mass-media, pe de altă parte, subiectul colectiv – reprezentat de societatea civilă, organizată sau nu în diverse colectivităţi civile, titulari ai acţiunii de a percepe obiectul reprezentat de justiţie.

Studiul instrumentelor – cercetări sociologice, anchete jurnalistice, emisiuni de ştiri şi cele dedicate stării justiţiei, folosite de societatea civilă şi mass-media pentru a-şi exprima opinia cu privire la justiţie, demonstrează că obiectul percepţiei societăţii civile l-a reprezentat, pe de o parte, componenta reprezentată de autoritatea judecătorească organizată în sistemul ierarhic al instanţelor judecătoreşti în care îşi desfăşoară activitatea judecătorii, pe de altă parte, componenta reprezentată de însuşi actul de judecată al instanţelor.

Percepţia autorităţii judecătoreşti, la rândul ei, are ca obiect tocmai opinia exprimată de societatea civilă despre autoritatea judecătorească – despre actul de judecată.

Cercetările sociologice şi emisiunile pe tema „starea justiţiei” efectuate cu scopul de a examina justiţia, atât în sensul de autoritate, cât şi în sensul actului de judecată, au luat în discuţie diverşi indicatori referitor la independenţa autorităţii judecătoreşti, privită ca sistem, în raport de celelalte puteri ale statului, la independenţa actului de judecată al instanţelor, la încrederea în sistemul judiciar dar şi în justeţea actului de judecată. Legat de încrederea în justeţea actului, au fost exprimate opinii despre existenţa corupţiei în rândul judecătorilor.

În noiembrie 2005 Fundaţia pentru o societate deschisă publică în „Barometrul de Opinie Publică” date privind încrederea în instituţiile publice.

Din acest „Barometru al Opiniei publice” rezultă că în anul 2005 încrederea în justiţie se prezenta astfel:

· 22% din subiecţii intervievaţi au arătat că au foarte puţină încredere sau nu au încredere în justiţie;

· 42% din subiecţii intervievaţi au arătat că nu au prea multă încredere în justiţie;

· 23% din subiecţii intervievaţi au arătat că au foarte multă încredere în justiţie;

· 9% din subiecţii intervievaţi nu şi-au exprimat opinia.

În ce priveşte anchetele jurnalistice şi emisiunile de ştiri, deşi au un impact mai mare asupra societăţii, ele au privit cazuri izolate despre pretinse imixtiuni în actele de justiţie, despre pretinse neregularităţi în activitatea de cercetare judecătorească sau neregularităţi în însuşi actul de justiţie. Într-o pondere foarte mică au relatat despre pretinse cauze de corupţie.

Din perspectiva autorităţii judecătoreşti şi a percepţiei sale despre opinia societăţii civile privind justiţia, Consiliul Superior al Magistraturii a solicitat Asociaţiei Transparency Internaţional România un studiu sociologic referitor la starea justiţiei, pe coordonatele – ingerinţa politicului în justiţie, corupţia din sistemul judiciar.

Acest studiu a scos în evidenţă opinia magistraţilor cu privire la aprecierile exprimate de mass-media în publicaţii, ştiri şi diversele emisiuni despre justiţie. Conform studiului, 73,9% dintre magistraţi au apreciat că mass-media influenţează negativ sistemul judiciar, iar 55,9% din magistraţii intervievaţi au arătat că mass-media reprezintă un factor de presiune directă sau indirectă.

De asemenea, a rezultat că factorul corupţie influenţează calitatea actului de justiţie doar în procent de 8,7%.

În fine, studiul a relevat pentru prima dată că un procent de 29,7% dintre magistraţii intervievaţi au arătat că vicierea actului de judecată se datorează  unei insuficiente pregătiri a magistraţilor, generată de accesul limitat la documentare şi de gradul insuficient de informatizare.

Percepţia este însă un act psihic subiectiv, atât al subiectului colectiv reprezentat de societatea civilă, cât şi a subiectului colectiv reprezentat de magistraţii intervievaţi.

Stabilirea unui procent de încredere în justiţie presupune şi un criteriu obiectiv, reprezentat de proporţia între hotărârile pronunţate şi cele atacate şi desfiinţate, sau, după caz, casate în apel sau recurs. 
Din datele oferite de indicatorii statistici, rezultă că la nivelul judecătoriilor care au soluţionat în anul 2005 1.255.671 cauze, 95,2% hotărâri au devenit definitive şi irevocabile. Tot astfel, din numărul de 230.170 hotărâri pronunţate de tribunale în fond, apel şi recurs, au rămas definitive şi irevocabile 88,2%. 
Procentele evocate reliefează gradul de încredere reală al justiţiabililor cu privire la legalitatea şi temeinicia hotărârilor pronunţate. Indicatorii respectivi constituie, prin valoarea lor obiectivă, un barometru în aprecierea calităţii actului de justiţie. 
Din compararea procentelor sugerate de mass- media şi generate de aprecieri ale unor grupuri ţintă şi a celor induse de valoarea hotărârilor legale şi temeinice pronunţate, se pot trage concluzii cu valoare de adevăr privind credibilitatea justiţiei, care este considerabil mai mare şi validată de participanţii la actul de justiţie. 

* * *

CONCLUZII

Raportul privind starea justiţiei în anul 2005 cuprinde analiza stadiului implementării Strategiei de reformă a sistemului judiciar pentru perioada 2005- 2007 şi a Strategiei Naţionale Anticorupţie prin prisma angajamentelor asumate şi cerinţelor impuse de aderarea României la Uniunea Europeană. 

Realizarea unui sistem judiciar independent, imparţial şi eficient, a constituit şi constituie ţinta finală a reformei sistemului judiciar. 

Aşa cum rezultă din Raport, în ultimii ani, au fost realizate progrese în ceea ce priveşte restructurarea instituţională a sistemului judiciar, sporirea capacităţii acestuia de a răspunde imperativelor sociale, reformarea mentalităţilor la nivelul corpului magistraţilor şi acceptarea costurilor pe care societatea le-a suportat şi pe care va trebui să le asume în continuare. 

Realizarea obiectivelor şi măsurilor cuprinse în Planurile de acţiune pentru implementarea Strategiei de reformă a sistemului judiciar 2005- 2007 şi, respectiv, Strategiei Naţionale Anticorupţie 2005- 2007 rămâne în continuare sarcina prioritară a Consiliului Superior al Magistraturii, a instanţelor judecătoreşti şi a parchetelor de pe lângă acestea. 

Printre obiectivele de îndeplinit de către Consiliul Superior al Magistraturii în anul 2006, subliniem:   

1. Consolidarea, în continuare, a capacităţii administrative a Consiliului Superior al Magistraturii

Prin Constituţie, Consiliul Superior al Magistraturii a fost învestit cu rolul de garant al independenţei justiţiei şi îşi îndeplineşte acest rol prin exercitarea unei palete largi de competenţe şi atribuţii. 

Pentru a putea exercita toate aceste atribuţii, în mod eficient şi la un bun nivel calitativ, ca organ decizional, Consiliului îi este indispensabilă o structură organizatorică şi funcţională adecvată, cu personal suficient şi bine pregătit profesional. 

Pornind de la rezultatele încurajatoare obţinute în anul 2005, uneori în condiţii dificile, accentul va fi pus pe optimizarea capacitaţii instituţionale a Consiliului şi a performanţei operaţionale, conform standardelor celor mai bune practici din Statele Membre ale Uniunii Europene. 

Acest lucru se va realiza prin perfecţionarea procedurilor de organizare şi de desfăşurare a activităţii, prin eficientizarea managementului resurselor umane şi prin specializarea personalului din aparatul propriu în domeniile prioritare legate de competenţele şi atribuţiile Consiliului Superior al Magistraturii. 
Un accent deosebit se va pune pe dinamizarea responsabilizării personalului propriu, fiecărui membru al Consiliului Superior al Magistraturii revenindu-i coordonarea unui domeniu specific de activitate. De asemenea, planificarea activităţilor pe termen scurt, mediu şi lung va fi îmbunătăţită prin stabilirea de calendare precise, care să permită mai buna gestionare a fiecărui domeniu de interes şi monitorizarea rezultatelor.

Organizarea activităţii în această manieră va permite pregătirea şedinţelor Plenului într-un termen optim pentru analizarea şi aprofundarea problemelor supuse discuţiei, cu consecinţe directe asupra calităţii hotărârilor.

O componentă importantă pentru eficientizarea activităţii Plenului o constituie extinderea mapei electronice pentru materialele supuse dezbaterii, precum şi crearea unui sistem informatizat de arhivare a evidenţei lucrărilor Plenului şi secţiilor, paralel cu sistemul de arhivare pe suport de hârtie. 

Progresul viitor în performanţa Consiliului va depinde şi de efortul continuu al membrilor săi de a se adapta la sarcinile noi şi reformatoare din administrarea justiţie. 

În acest mod, capacitatea decizională a Consiliului va fi realizată la un nivel corespunzător şi va fi percepută ca un demers transparent şi eficient, asigurându-se astfel implementarea hotărârilor adoptate.

Conducerea Consiliului Superior al Magistraturii îşi propune o permanentă şi eficientă colaborare cu toate instituţiile statului implicate în procesul de reformă şi, în mod special, cu Ministerul Justiţiei, consultările putând fi valorificate în luarea deciziilor.

Pentru buna funcţionare a Consiliului Superior al Magistraturii se va urmări în mod continuu adaptarea Regulamentului propriu de organizare şi funcţionare, la comandamentele şi ritmul de înfăptuire a reformei. 
2. Activitatea de integrare europeană

Conducerea Consiliul Superior al Magistraturii va întreţine un dialog permanent şi constructiv cu oficialii Uniunii Europene în vederea unei informări corecte şi în timp util asupra progreselor realizate şi dificultăţilor întâmpinate în îndeplinirea angajamentelor României în sectorul justiţie, pentru integrarea europeană.

Recomandările Comisiei Europene vor fi analizate cu atenţie pentru a identifica cele mai eficiente mijloace de transpunere a lor în practică şi monitorizarea rezultatelor. În acest scop, se va urmări conlucrarea cu instanţele şi parchetele, precum şi antrenarea tuturor compartimentelor din aparatul Consiliului.

În acord cu recomandările din Documentul de Poziţie Comună şi rapoartele experţilor europeni, conducerea Consiliului Superior al Magistraturii va urmări, în mod constant, progresele realizate pe următoarele domenii:  

a. garantarea independenţei justiţiei, prin:

· utilizarea unor practici manageriale obiective şi transparente la nivelul întregului sistem;

· perfecţionarea pregătirii profesionale şi specializarea judecătorilor şi procurorilor;

· protejarea sistemului judiciar de posibilele ingerinţe în actul de justiţie;

· îmbunătăţirea sistemului de repartizare aleatorie a cauzelor prin utilizarea unor programe informatizate care să rezolve şi incidentele ivite în cursul procesului;

· extinderea repartizării după criterii obiective a cauzelor la parchete. 

b. reducerea volumului de activitate pentru judecători şi procurori, prin:

· ocuparea posturilor vacante din sistem;

· redistribuirea resurselor umane în sistem, prin reorganizarea instanţelor şi parchetelor;

· transferul atribuţiilor administrative către grefieri, concomitent cu sporirea numărului acestora şi pregătirea lor profesională în mod corespunzător;

· susţinerea reglementării metodelor alternative de soluţionare a conflictelor.

c. sporirea calităţii actului de justiţie, prin:

· îmbunătăţirea programelor de pregătire profesională a judecătorilor şi procurorilor;

· specializarea actului de judecată (instituţional – înfiinţarea secţiilor şi completelor, uman – specializare profesională);

· îmbunătăţirea accesului la legislaţie şi jurisprudenţă, pentru fiecare judecător şi procuror.

d. creşterea încrederii în actul de justiţie, prin:

· asigurarea unei durate predictibile a proceselor;

· sporirea transparenţei actului de justiţie prin întărirea relaţiilor justiţie – mass-media.

Toate aceste obiective vor fi realizate de către instanţe şi parchete, precum şi de compartimentele specializate ale Consiliului Superior al Magistraturii, corespunzător competenţelor şi vor fi monitorizate sub atenta coordonare şi supraveghere a conducerii Consiliului.

În scopul realizării procesului de integrare europeană, conducerea Consiliul Superior al Magistraturii se va preocupa de extinderea cooperării cu instituţiile similare din Statele Membre ale Uniunii Europene, pentru valorificarea experienţei comune şi susţinerea eforturilor de integrare.

3. Activitatea privind resursele umane

În acest domeniu, conducerea Consiliului Superior al Magistraturii va urmări crearea unui corp omogen de profesionişti în aparatul propriu şi a unui corp independent şi profesionist de judecători şi procurori.

În acest sens, se va urmări respectarea şi eventual îmbunătăţirea graficelor pentru concursurile de ocupare a posturilor vacante din sistem şi ridicarea standardelor de recrutare. 

De asemenea, se vor organiza seminarii şi stagii de pregătire şi perfecţionare profesională a personalului de specialitate juridică şi a funcţionarilor publici din cadrul CSM, prin instituţii specializate şi prin programele cu asistenţă internaţională.

În ceea ce priveşte pregătirea profesională a corpului judecătorilor şi procurorilor, conducerea CSM va avea ca prioritate sprijinirea Institutului Naţional al Magistraturii pentru realizarea obiectivelor propuse pentru formarea iniţială şi continuă. Sub acest aspect, se va pune accent pe asigurarea resurselor umane, bugetare şi a infrastructurii necesare, astfel încât să permită INM îndeplinirea sarcinilor ce îi revin în conformitate cu noile legi şi cu strategiile aprobate de CSM. 

În procedura de recrutare şi formare iniţială a magistraţilor se va urmări reformarea sistemului de selecţie, modernizarea şi flexibilizarea programelor de formare iniţială, accentuarea pregătirii practice a auditorilor de justiţie şi orientarea studiului pentru aprofundarea instituţiilor de drept comunitar şi de protecţia a drepturilor omului.

Pentru formarea continuă a magistraţilor se va urmări realizarea unor programe care să permită adaptarea la imperativele reformei sistemului legislativ şi la cerinţele practicii judiciare. În programul de formare continuă vor fi incluse teme pentru aprofundarea legislaţiei şi jurisprudenţei europene.

Se va urmări ca în programul de formare continuă a judecătorilor şi procurorilor să se asigure un număr suficient de acţiuni astfel încât, anual, să participe 1/3 din numărul magistraţilor, asigurându-se totodată specializarea în anumite domenii.

Un accent deosebit se va pune pe recrutarea şi pregătirea formatorilor, care va cuprinde inclusiv pregătirea pedagogică şi didactică a formatorilor.

Pe aceleaşi coordonate conducerea Consiliului Superior al Magistraturii se va implica în asigurarea condiţiilor necesare bunei desfăşurări a activităţii Şcolii Naţionale de Grefieri. În această direcţie se vor întreprinde demersuri pentru asigurarea resurselor umane şi financiare, extinderea spaţiului necesar funcţionării,  organizarea corespunzătoare a concursurilor de admitere în profesie şi pentru modernizarea şi orientarea practică a programelor de pregătire, în perspectiva preluării de către grefier a activităţilor administrative în cadrul instanţelor şi parchetelor.

Pentru o bună gestionare la nivelul întregului sistem a resurselor umane, un obiectiv prioritar îl va constitui alocarea judicioasă a personalului, în special prin reevaluarea volumului activităţii pe criterii ştiinţifice şi prin reorganizarea instanţelor şi parchetelor, inclusiv a Parchetului de pe lângă Înalta Curte de Casaţie şi Justiţie.

În acest cadru, se va acorda o atenţie sporită completării schemelor şi stabilizării procurorilor în cadrul Departamentului Naţional Anticorupţie şi al Direcţiei de Investigare a Infracţiunilor de Crimă Organizată şi Terorism.
4. Activitatea de inspecţie judiciară

Activitatea de control şi monitorizare specifică Inspecţiei Judiciare este percepută la nivelul conducerii Consiliului Superior al Magistraturii ca fiind o prioritate. De aceea, se va urmări realizarea, conform graficelor, a activităţilor programate în acest domeniu şi valorificarea eficientă a rezultatelor controlului.

Pentru asigurarea transparenţei controlului şi încrederea corpului judecătorilor şi procurorilor în această activitate va exista din partea conducerii CSM o preocupare specială pentru elaborarea unei metodologii de efectuare a controlului care să respecte principiile independenţei judecătorului şi supunerii lui doar legii si autorităţii de lucru judecat.

Este necesară instituirea unei noi culturi a controlului prin deplasarea obiectivelor sale dinspre segmentul represiv spre cel preventiv şi  orientativ, bazat pe încredere şi parteneriat.

5. Activitatea în domeniul legislaţiei
Conducerea Consiliul Superior al Magistraturii va susţine creşterea calităţii activităţii de avizare a proiectelor de acte normative printr-o mai bună organizare şi distribuire a resurselor umane şi printr-o fundamentare temeinică a rapoartelor întocmite în acest sens, inclusiv prin raportarea la instituţiile similare din sistemele europene de drept.

În anul 2006 se va urmări cu precădere realizarea competenţei care revine Consiliului referitor la sesizarea ministrului justiţiei cu privire la necesitatea  iniţierii sau modificării unor acte normative care să susţină reforma sistemului judiciar. Avem în vedere îndeosebi structurarea competenţelor instanţelor şi parchetelor, reducerea duratei procedurilor, inclusiv prin identificarea unor proceduri noi pentru soluţionarea pe cale amiabilă a litigiilor.

În realizarea acestor activităţi se vor iniţia dezbateri publice cu implicarea magistraţilor şi a reprezentanţilor societăţii civile.

În vederea asimilării din timp a instituţiilor europene de drept, conducerea Consiliului Superior al Magistraturii va face demersurile necesare pentru identificarea mijloacelor de diseminare a legislaţiei comunitare.
6. Relaţia cu magistraţii şi asociaţiile profesionale ale magistraţilor

Una dintre priorităţile conducerii Consiliului Superior al Magistraturii o constituie dezvoltarea relaţiilor cu magistraţii şi asociaţiile lor profesionale pentru îmbunătăţirea actului decizional. În acest sens, vom propune un calendar al întâlnirilor prin antrenarea membrilor Consiliului Superior al Magistraturii. Consiliul trebuie să dea un semnal ferm de deschidere totală către problemele magistraţilor şi pentru rezolvarea eficientă a acestora, în conformitate cu legea.

7. Percepţia societăţii civile asupra activităţii sistemului judiciar

În opinia conducerii Consiliului Superior al Magistraturii, creşterea încrederii societăţii civile în justiţie şi consolidarea poziţiei acesteia în cadrul sistemului autorităţilor publice presupune realizarea unei reale transparenţe a activităţii sale. 

Pentru aceasta este necesară o bună şi intensă colaborare cu societatea civilă în general şi cu mass-media în special, pe baza unei strategii de comunicare pro active.

Se va urmări ca, sistematic, progresele realizate în activitatea Consiliului Superior al Magistraturii şi a întregului sistem judiciar să fie aduse la cunoştinţa opiniei publice. În egală măsură, pentru o informare corectă şi completă, vor fi prezentate şi deficienţele din sistem, precum şi mijloacele la care s-ar putea recurge pentru eliminarea lor.

Pentru o deschidere cât mai largă către presă, propunem invitarea jurnaliştilor inclusiv la unele şedinţe ale grupurilor de lucru din cadrul Consiliului, constituite pentru aplicarea strategiei de reformă, atunci când se discută aspecte importante ale îmbunătăţirii activităţii pe diferite domenii.

Se va avea în vedere menţinerea unei legături permanente cu purtătorii de cuvânt de la instanţe şi parchete, precum şi cu cei de la alte instituţii şi vor fi sprijinite activităţile de formare a purtătorilor de cuvânt din sistem prin intermediul Institutului Naţional al Magistraturii.

Una dintre căile eficiente de comunicare cu societatea civilă o constituie întâlnirile periodice cu ONG-urile, îndeosebi cele care au un obiect de activitate axat pe domeniul juridic sau al drepturilor omului. 

SITUaŢIA  HOTĂRÂRILOR ÎNALTEI  CURŢI  DE  CASAŢIE  ŞI  JUSTIŢIE     DE  ADMITERE  A recursuLUI în interesul legii  ÎN  ANUL  2005

	Nr.

crt.
	OBIECTUL  RECURSULUI
	HOTĂRÂREA ADOPTATĂ

	1.
	Calitatea societăţii de asigurare în procesul penal având în vedere dispoziţiile art.54 alin.4 din Legea nr.136/1995 privind asigurarea şi reasigurarea în România.
	Decizia I/28.03.2005

Prin decizia nr. I din 28 martie 2005, publicată în Monitorul Oficial nr. 503 din 14 iunie 2005, Secţiile Unite au decis că „societatea de asigurare participă, în procesul penal, în calitate de asigurător de răspundere civilă”.

	2.
	Viol săvârşit asupra unui membru de familie. Existenţa infracţiunii de incest în concurs cu cea prevăzută de art.197 alin.2 lit.b1 din Codul penal.
	Decizia II/23.05.2005

Prin decizia nr. II din 23 mai 2005, publicată în Monitorul Oficial nr. 867 din 27 septembrie 2005, Secţiile Unite au decis că „raportul sexual cu o persoană de sex diferit, care este rudă în linie directă sau frate ori soră, prin constrângerea acesteia sau profitând de imposibilitatea ei de a se apăra ori de a-şi exprima voinţa, constituie atât infracţiunea de viol prevăzută de art. 197 alin. 1 şi alin. 2 lit. b1 din Codul penal, cât şi infracţiunea de incest prevăzută de art. 203 din acelaşi cod, în concurs ideal”.


	3.
	Viol săvârşit prin raporturi sexuale fireşti şi nefireşti. Încadrare juridică.
	Decizia III/23.05.2005

Prin decizia nr. III din 23 mai 2005, publicată în Monitorul Oficial nr. 867 din 27 septembrie 2005, Secţiile Unite au decis că:

„1) Prin act sexual de orice natură, susceptibil a fi încadrat în infracţiunea de viol prevăzută de art. 197 din Codul penal, se înţelege orice modalitate de obţinere a unei satisfacţii sexuale prin folosirea sexului sau acţionând asupra sexului, între persoane de sex diferit sau de acelaşi sex, prin constrângere sau profitând de imposibilitatea persoanei de a se apăra ori de a-şi exprima voinţa.

2) Prin acte de perversiune sexuală, în accepţiunea prevederilor art. 201 din Codul penal, se înţelege orice alte modalităţi de obţinere a unei satisfacţii sexuale decât cele arătate la pct. 1”.

	4.
	Concursul între agravanta specială prevăzută de art.175 lit.c şi cea generală prevăzută de art.75 lit.b1 din Codul penal.



	Decizia IV/26.09.2005

Prin decizia nr. IV din 26 septembrie 2005, publicată în Monitorul Oficial nr. 15 din 9 ianuarie 2006, Secţiile Unite au decis că „în cazul infracţiunii de omor calificat prevăzută de art. 174 alin. 1 raportat la art. 175 alin. 1 lit. c din Codul penal, nu sunt aplicabile dispoziţiile art. 75 alin. 1 lit. b din acelaşi cod privind circumstanţa agravantă ce se referă la săvârşirea infracţiunii << prin violenţe asupra membrilor familiei>>”.

	5.
	Fapta de a emite file cec fără a avea disponibil în contul bancar. Încadrare juridică. Art.215 alin.1, 2 şi 4 sau art.84 alin.1, pct.2 din Legea nr.59/1934. 
	Decizia IX/24.10.2005

Prin decizia nr. IX din 24 octombrie 2005,  publicată în Monitorul Oficial nr. 123 din 9 februarie 2006, în aplicarea dispoziţiilor art. 215 din Codul penal, Secţiile Unite au decis că:

„1) Fapta de emitere a unui cec asupra unei instituţii de credit sau unei persoane, ştiind că pentru valorificarea lui nu există provizia, în totul sau în parte, ori de a interzice trasului de a plăti înainte de expirarea termenului de prezentare, în scopul de a obţine pentru sine sau pentru altul un folos material injust, dacă s-a produs o pagubă posesorului cecului, constituie infracţiunea de înşelăciune prevăzută de art. 215 alin. 4 din Codul penal.

2) Dacă beneficiarul a cunoscut şi acceptat emiterea cecului fără să existe disponibilul necesar acoperirii acestuia la tras, fapta constituie infracţiunea prevăzută de art. 84 alin. 1 pct. 2 din Legea nr. 59/1934.”


	6.
	Competenţa de judecată a cauzelor privind infracţiuni săvârşite de poliţişti.


	Decizia VIII/24.10.2005

Prin decizia nr. VIII din 24 octombrie 2005, publicată în Monitorul Oficial nr. 123 din 9 februarie 2006, în aplicarea dispoziţiilor art. 27 din Legea nr. 218/2002, astfel cum a fost modificată şi completată prin art. IV din Legea nr. 281/2003, Secţiile Unite au decis că:

„În cazul infracţiunilor prevăzute de art. 279 alin. 2 lit. a din Codul de procedură penală săvârşite de poliţişti, care au calitatea de organe de cercetare penală ale poliţiei judiciare, plângerea prealabilă se adresează procurorului, iar acesta, după efectuarea urmăririi penale, poate sesiza instanţa de judecată prin rechizitoriu”.

	7.
	Art.7 din Legea nr.26/1990. Obligaţia instanţelor de a dispune prin încheiere şi hotărâri definitive efectuarea înregistrării în Registrul Comerţului a hotărârii de condamnare a comerciantului pentru fapte penale care îl fac nedemn de a exercita această profesie.  
	Decizia VI/26.09.2005

Prin decizia nr. VI din 26 septembrie 2005, Secţiile Unite au respins recursul în interesul legii cu privire la aplicarea dispoziţiilor    art. 7 şi ale art. 21 lit. g din Legea nr. 26/1990 privind Registrul Comerţului, republicată, cu modificările şi completările ulterioare.

	8.
	Necesitatea aplicării  dispoziţiilor art.33 şi art.34 din Codul penal în cazul pedepselor graţiate condiţionat.
	Decizia X/24.10.2005 

Prin decizia nr. X din 24 octombrie 2005,  publicată în Monitorul Oficial nr. 123 din 9 februarie 2006, în aplicarea dispoziţiilor art. 34, cu referire la art. 120 din Codul penal, Secţiile Unite au decis că:

„1) În caz de concurs de infracţiuni, dintre care pentru unele s-au stabilit pedepse în privinţa cărora a intervenit graţierea, dispoziţiile referitoare la contopire se aplică numai cu privire la pedepsele executabile ce nu au făcut obiectul graţierii sau au fost graţiate parţial.

2) Graţierea individuală acordată în temeiul Legii nr. 546/2002, se referă numai la pedeapsa rezultantă şi pedepsele ce au intrat în compunerea acesteia prin aplicarea dispoziţiilor referitoare la contopire, iar nu şi la cele care nu au făcut obiectul graţierii”.

	9.
	Cauzele derivate din infracţiuni de corupţie prevăzute de Legea nr. 78/2000, în legătură cu înlocuirea, revocarea măsurilor preventive, cererile de liberare provizorie, admiterea în principiu a cererii de revizuire, amânarea sau întreruperea executării pedepsei închisorii, contestaţia la executare, liberarea condiţionată sau alte modificări de pedeapsă.
	Decizia V/26.09.2005

Recursul în interesul legii nr.4714/648/2005 (nr. crt. 9) a fost conexat cu recursurile în interesul legii nr.6464/839/2005 şi nr.18522/1846/2005 (nr. crt. 13 şi 14), pronunţându-se decizia nr. V din 26 septembrie 2005, publicată în Monitorul Oficial nr. 123 din 9 februarie 2006, în sensul că:
„1) Infracţiunile prevăzute în Legea nr. 78/2000 pentru prevenirea, descoperirea şi sancţionarea faptelor de corupţie, precum şi orice alte cauze derivate din cele prevăzute în această lege, se judecă în primă instanţă, la judecătorii, tribunale şi curţi de apel, de complete formate dintr-un singur judecător.

2) În cazul infracţiunilor de corupţie săvârşite de alte persoane decât cele menţionate în Legea nr. 78/2000, completele de judecată se constituie potrivit dispoziţiilor cu caracter general cuprinse în art. 57 din Legea nr. 304/2004 modificată şi completată”.


	10.
	Arestarea preventivă. Calea de atac împotriva încheierilor pronunţate în cursul urmăririi penale prin care au fost respinse cererile de revocare.
	Decizia XII/21.11.2005

Prin decizia nr. XII din 21 noiembrie 2005, publicată în Monitorul Oficial nr. 119 din 8 februarie 2006, în aplicarea dispoziţiilor art. 1403     alin. 1 şi art. 141 din Codul de procedură penală, Secţiile Unite au decis că:

„1. Încheierea prin care se dispune, în cursul urmăririi penale, respingerea cererii de revocare, înlocuire sau încetare a arestării preventive nu poate fi atacată, separat, cu recurs.

   2. Încheierea dată în primă instanţă şi în apel, prin care se dispune respingerea cererii de revocare, înlocuire sau încetare a arestării preventive nu poate fi atacată, separat, cu recurs.”

	11.
	Posibilitatea confiscării speciale, în temeiul art.118 lit.b din Codul penal, a autoturismului în cazul infracţiunii de trafic de droguri.

	Decizia XVIII/12.12.2005

Prin decizia nr. XVIII din 12 decembrie 2005, Secţiile Unite, în aplicarea dispoziţiilor art. 118 lit. b din Codul penal şi art. 17 alin. 1 din Legea nr. 143/2000, privind confiscarea specială a mijlocului de transport în cazul infracţiunii de trafic de droguri, au decis că „măsura de siguranţă a confiscării speciale a mijlocului de transport se dispune, în temeiul art. 117 alin. 1 din Legea nr. 143/2000 raportat la art. 118 lit. b teza I din Codul penal, numai în cazul în care acesta a servit efectiv la realizarea uneia din modalităţile de săvârşire a infracţiunilor prevăzute în art. 2-10 din Legea nr. 143/2000, precum şi în cazul în care se dovedeşte că mijlocul de transport a fost fabricat, pregătit ori adaptat în scopul de a servi la comiterea aceloraşi infracţiuni, dacă este al infractorului”.


	12.
	Organul judiciar competent să dispună anularea actelor false în cazul soluţiilor de netrimitere în judecată adoptate de procuror.
	Decizia XV/21.11.2005

Prin decizia nr. XV din 21 noiembrie 2005, publicată în Monitorul Oficial nr. 119 din 8 februarie 2006, în aplicarea dispoziţiilor art. 14    alin. 3 litera a) din Codul de procedură penală şi a dispoziţiilor art. 184 din Codul de procedură civilă, Secţiile Unite au decis că:

„1. În cauzele în care acţiunea penală s-a stins în faza de urmărire penală, printr-o rezoluţie de netrimitere în judecată, adoptată de procuror, acesta are calitatea de a exercita în faţa instanţei civile acţiunea pentru desfiinţarea totală sau parţială a unui înscris falsificat, numai în cazurile prevăzute de art. 45 alin. 1 din Codul de procedură civilă.

   2. În celelalte cazuri, aceeaşi acţiune aparţine părţilor.”

	13.
	Compunerea completului de judecată învestit cu judecarea în fond a infracţiunilor prevăzute de art.254 – 257 din Codul penal şi a infracţiunilor de corupţie şi a celor asimilate acestora incriminate prin Legea nr.78/2000 cu modificările aduse prin Legea nr.161/2003, comise de persoane neprevăzute de Legea nr.78/2000.

Incidenţa în ambele cazuri a dispoziţiilor art.29 alin.2 din Legea nr.78/2000 modificată prin Legea nr.161/2003.
	Decizia. V/26.09.2005

Recursul în interesul legii nr. 6464/839/2005 (nr. crt. 13) a fost conexat cu recursurile în interesul legii nr.4714/648/2005 şi nr.18522/1846/2005 (nr. crt. 9 şi 14), pronunţându-se decizia nr. V din 26 septembrie 2005,  publicată în Monitorul Oficial nr. 123 din 9 februarie 2006, în sensul că:
„1) Infracţiunile prevăzute în Legea nr. 78/2000 pentru prevenirea, descoperirea şi sancţionarea faptelor de corupţie, precum şi orice alte cauze derivate din cele prevăzute în această lege, se judecă în primă instanţă, la judecătorii, tribunale şi curţi de apel, de complete formate dintr-un singur judecător.

2) În cazul infracţiunilor de corupţie săvârşite de alte persoane decât cele menţionate în Legea nr. 78/2000, completele de judecată se constituie potrivit dispoziţiilor cu caracter general cuprinse în art. 57 din Legea nr. 304/2004 modificată şi completată”.

	14.
	Compunerea completului de judecată în fond pentru infracţiunile prevăzute de Legea nr. 78/2000 în urma modificărilor intervenite prin Legea nr. 247/2005.
	Decizia V/26.09.2005 

Recursul în interesul legii nr.18522/1846/2005 (nr. crt. 14) a fost conexat cu recursurile în interesul legii nr.4714/648/2005 şi nr. 6464/839/2005 (nr. crt. 9 şi 13), pronunţându-se decizia nr. V din 26 septembrie 2005,  publicată în Monitorul Oficial nr. 123 din 9 februarie 2006, în sensul că:
„1) Infracţiunile prevăzute în Legea nr. 78/2000 pentru prevenirea, descoperirea şi sancţionarea faptelor de corupţie, precum şi orice alte cauze derivate din cele prevăzute în această lege, se judecă în primă instanţă, la judecătorii, tribunale şi curţi de apel, de complete formate dintr-un singur judecător.

2) În cazul infracţiunilor de corupţie săvârşite de alte persoane decât cele menţionate în Legea nr. 78/2000, completele de judecată se constituie potrivit dispoziţiilor cu caracter general cuprinse în art. 57 din Legea nr. 304/2004 modificată şi completată”.

	15.
	Data de la care curge perioada de amânare a executării pedepsei închisorii.
	Decizia XIX/12.12.2005
Prin decizia nr. XIX din 12 decembrie 2005, Secţiile Unite au decis că „amânarea executării pedepsei închisorii îşi produce efectele începând cu data rămânerii definitive a hotărârii judecătoreşti de admitere a cererii”.


	16.
	Art. 2781 din Codul de procedură penală. Plângere adresată direct instanţei fără ca soluţia procurorului să fie contestată şi la prim procurorul parchetului. Inadmisibilitate sau scoatere de pe rol şi transmitere la parchet pentru a se pronunţa primul procuror.
	Decizia XIII/21.11.2005

Prin decizia nr. XIII din 21 noiembrie 2005, publicată în Monitorul Oficial nr. 119 din 8 februarie 2006, în aplicarea dispoziţiilor art. 2781 din Codul de procedură penală, Secţiile Unite au decis că:

„Plângerea adresată direct instanţei de judecată, împotriva rezoluţiei de neîncepere a urmăririi penale sau a ordonanţei ori, după caz, a rezoluţiei de clasare, de scoatere de sub urmărire penală sau de încetare a urmăririi penale, date de procuror, fără ca acestea să fie atacate, în prealabil, conform art. 278 din Codul de procedură penală, la procurorul ierarhic superior, este inadmisibilă”.

	17.
	Revocarea unor pedepse atât suspendate condiţionat cât şi graţiate conform Legii nr.137/1997.
	Decizia  XIV/21.11.2005

Prin decizia nr. XIV din 21 noiembrie 2005, în aplicarea dispoziţiilor art. 120 alin. 2 din Codul penal, Secţiile Unite au decis că:

„Efectele graţierii condiţionate asupra pedepselor a căror executare este suspendată condiţionat, constând în reducerea termenului de încercare prevăzut în art. 82 din Codul penal cu durata pedepsei graţiate, se produc imediat şi nu după împlinirea termenului condiţie prevăzut de legea de graţiere, care se referă exclusiv la pedepsele executabile. La împlinirea termenului de încercare astfel redus cel condamnat este reabilitat de drept dacă sunt îndeplinite condiţiile prevăzute de art. 86 din Codul penal.”


	18.
	Art. 47 alin. 2 din Codul de procedură penală. Schimbarea încadrării juridice, prin încheiere, înainte de soluţionarea cauzei.
	Decizia I/16.01.2006

Prin decizia nr. I din 16 ianuarie 2006, Secţiile Unite, în aplicarea  dispoziţiilor art. 47 alin. 2 din Codul de procedură penală, au decis că „schimbarea încadrării juridice a faptei ce face obiectul actului de sesizare a instanţei, prin încheiere pronunţată înainte de soluţionarea cauzei, nu atrage incompatibilitatea judecătorului care a făcut parte din completul de judecată”.

	19.
	Incidenţa agravantei prevăzută de art.209 alin.3 lit.h din Codul penal în cazul furtului de echipamente de comunicaţie aflate într-un depozit, nefiind la momentul sustragerii înglobate într-o reţea de comunicaţie.
	Decizia. II/16.01.2006

Prin decizia nr. II din 16 ianuarie 2006, Secţiile Unite, în aplicarea  dispoziţiilor art. 209 alin. 3 lit. h din Codul penal, au decis că „fapta de însuşire pe nedrept de cabluri, linii, echipamente şi instalaţii de telecomunicaţii, radiocomunicaţii, precum şi de componente de comunicaţii constituie infracţiunea de furt calificat numai dacă, în momentul sustragerii, acestea sunt efectiv integrate într-o reţea sau într-un sistem de comunicaţii aflat sau nu în funcţiune”.



	20.
	Art. 309 din Codul de procedură penală în cazul hotărârilor (încheierii) prin care se soluţionează cererile în materia măsurilor preventive.
	Decizia XVII/21.11.2005

Prin decizia nr. XVII din 21 noiembrie 2005, publicată în Monitorul Oficial nr. 119 din 8 februarie 2006, în aplicarea dispoziţiilor art. 309 din Codul de procedură penală, Secţiile Unite au decis că:

„În cazurile în care judecătorul sau instanţa se pronunţă prin încheiere asupra măsurilor preventive este obligatorie întocmirea unei minute sub sancţiunea nulităţii absolute.”

	21.
	Valabilitatea clauzei  penale  prin care   se  stabileşte  obligaţia  restituirii la  scadenţă  a  sumei  împrumutate  sub   sancţiunea  penalităţilor  de întârziere, pe  lângă dobânda  contractuală convenită  sau  pe  lângă  dobânda  legală.
	Decizia XI/24.10.2005

Se  admite  recursul  în  interesul  legii 

	22.
	Admisibilitatea  cererilor  prin care  se  solicită  obligarea   debitorilor obligaţiilor  de  a   face  sau  a nu  face la  plata  de  daune cominatorii,  după  introducerea în  Codul  de  procedură  civilă a  art. 5803, precum  şi  a  caracterului  de  titlu  executoriu  al  hotărârilor judecătoreşti prin care  debitorii sunt  obligaţi la plata  de  daune  cominatorii.
	Decizia XX/12.12.2005

Se  admite  recursul  în  interesul  legii  

	23.
	Aplicarea  în  timp  a  dispoziţiilor Legii  nr. 7/1996  a  cadastrului  şi  publicităţii imobiliare în  regiunile  de  carte  funciară supuse  sistemului   reglementat     prin Decretul-lege nr. 118/1938  pentru unificarea   dispoziţiilor  privitoare   la  cărţi  funciare
	Decizia XXI/12.12.2005

Se  admite  recursul  în  interesul  legii  

	24.
	Aplicarea   art.  411   din Legea  nr. 50/1996 privind  salarizarea  şi  alte  drepturi  ale  personalului  din organele  autorităţilor  judecătoreşti,  cu  modificările ulterioare, referitor  la prima  de  vacanţă,  aferentă   perioadei  2001-2004, în care  exerciţiul  dreptului  a  fost  suspendat
	Decizia XXIII/12.12.2005

Se  admite  recursul  în  interesul  legii  


SECŢII SPECIALIZATE

LA NIVELUL CURŢILOR DE APEL

	Nr.crt.
	CURTEA DE APEL
	SECŢIILE  SPECIALIZATE

	1.
	ALBA IULIA
	Secţia civilă

	
	
	Secţia penală

	
	
	Secţia pentru cauze cu minori şi de familie

	
	
	Secţia pentru cauze privind conflicte de

muncă şi asigurări sociale

	
	
	Secţia comercială şi de contencios 

administrativ şi fiscal

	2.
	BACĂU
	Secţia civilă şi pentru cauze cu minori şi de 

familie, precum şi pentru cauzele privind conflicte de muncă şi asigurări sociale

	
	
	Secţia penală şi pentru cauze cu minori şi de familie

	
	
	Secţia comercială şi de contencios  

administrativ şi fiscal

	3.


	BRAŞOV


	Secţia civilă 

	
	
	Secţia penală

	
	
	Secţia pentru cauze cu minori şi de familie

	
	
	Secţia comercială

	
	
	Secţia de contencios administrativ şi fiscal

	
	
	Secţia pentru cauze privind conflicte de 

muncă şi asigurări sociale

	4.
	BUCUREŞTI
	Secţia I-a penală

	
	
	Secţia a II-a penală şi pentru cauze cu minori şi de familie

	
	
	Secţia a III-a civilă şi pentru cauze cu minori şi de  şi de familie

	
	
	Secţia a IV-a civilă

	
	
	Secţia a V-a comercială

	
	
	Secţia a VI-a comercială

	
	
	Secţia a VII-a civilă şi pentru cauze privind conflicte de muncă şi asigurări sociale

	
	
	Secţia a VIII-a contencios administrativ şi 

fiscal

	
	
	Secţia a IX-a civilă şi pentru cauzele privind proprietatea intelectuală

	5.
	CLUJ
	Secţia civilă şi pentru cauze cu minori şi de familie, precum şi pentru cauze privind 

conflicte de muncă şi asigurări sociale

	
	
	Secţia penală şi pentru cauze cu minori şi de familie 

	
	
	Secţia comercială şi de contencios 

administrativ şi fiscal

	6.
	CONSTANŢA
	Secţia civilă

	
	
	Secţia penală

	
	
	Secţia comercială, maritimă şi fluvială, precum şi pentru cauze de contencios 

administrativ şi fiscal

	
	
	Secţia pentru cauze cu minori şi de familie,

precum şi pentru cauzele privind conflictele de muncă şi asigurări sociale

	7.
	CRAIOVA
	Secţia civilă

	
	
	Secţia penală

	
	
	Secţia comercială

	
	
	Secţia contencios administrativ şi fiscal

	
	
	Secţia pentru cauze privind conflicte de 

muncă şi asigurări sociale

	
	
	Secţia pentru cauze cu minori şi de familie

	8.


	GALAŢI


	Secţia civilă

	
	
	Secţia penală  

	
	
	Secţia comercială, maritimă şi fluvială 

	
	
	Secţia pentru cauze cu minori şi de familie

	
	
	Secţia pentru cauze de contencios  

administrativ şi fiscal

	
	
	Secţia pentru cauze privind conflicte de 

muncă şi asigurări sociale

	9.
	IAŞI
	Secţia civilă

	
	
	Secţia penală

	
	
	Secţia comercială 

	
	
	Secţia pentru cauze cu minori şi de familie

	
	
	Secţia de contencios administrativ şi fiscal

	
	
	Secţia pentru cauze privind conflicte de 

muncă şi asigurări sociale

	10.
	ORADEA
	Secţia civilă şi pentru cauze cu minori şi de familie precum şi pentru cauze privind 

conflicte de muncă şi asigurări sociale

	
	
	Secţia penală şi pentru cauze cu minori

	
	
	Secţia comercială şi pentru cauze

de contencios  administrativ şi fiscal

	11.
	PITEŞTI
	Secţia civilă  şi pentru cauze privind 

conflicte de muncă şi asigurări sociale

	
	
	Secţia penală

	
	
	Secţia pentru cauze cu minori şi de familie

	
	
	Secţia comercială şi de contencios  

administrativ şi fiscal

	12.
	PLOIEŞTI
	Secţia civilă

	
	
	Secţia penală

	
	
	Secţia comercială şi de contencios  

administrativ şi fiscal 

	
	
	Secţia pentru cauze cu minori şi de familie

	
	
	Secţia pentru cauze privind conflictele de

 muncă şi asigurări sociale

	13.
	SUCEAVA
	Secţia civilă

	
	
	Secţia penală

	
	
	Secţia pentru cauze cu minori şi de familie

	
	
	Secţia comercială, de contencios   

administrativ şi fiscal

	
	
	Secţia pentru cauze privind conflicte de

 muncă şi asigurări sociale

	14.
	TÂRGU MUREŞ
	Secţia civilă şi pentru cauze cu minori şi de familie, precum şi pentru cauze privind 

conflicte de muncă şi asigurări sociale

	
	
	Secţia penală şi pentru cauze cu minori şi de familie 

	
	
	Secţia pentru cauze comerciale,

contencios  administrativ şi fiscal 

	15.
	TIMIŞOARA
	Secţia civilă şi pentru cauze cu minori şi de familie, precum şi pentru cauze privind 

conflicte de muncă şi asigurări sociale

	
	
	Secţia penală şi pentru cauze cu minori şi de familie 

	
	
	Secţia comercială

	
	
	Secţia de contencios administrativ şi fiscal


	LA NIVELUL TRIBUNALELOR

	
	
	

	1
	Tribunalul Alba
	Secţia civilă

	
	
	Secţia penală

	
	
	Secţia comercială şi de contencios administrativ

	
	
	

	2
	Tribunalul Arad
	Secţia civilă

	
	
	Secţia penală

	
	
	Secţia comercială şi de contencios administrativ

	
	
	

	3
	Tribunalul Argeş
	Secţia civilă

	
	
	Secţia penală

	
	
	Secţia comercială şi de contencios administrativ

	
	
	

	4
	Tribunalul Bacău
	Secţia civilă

	
	
	Secţia penală

	
	
	Secţia comercială şi de contencios administrativ

	
	
	

	5
	Tribunalul Bihor
	Secţia civilă

	
	
	Secţia penală 

	
	
	Secţia comercială

	6
	Tribunalul Bistriţa Năsăud
	Secţia civilă

	
	
	Secţia penală

	
	
	Secţia comercială şi de contencios administrativ

	
	
	

	7
	Tribunalul Botoşani
	Secţia civilă

	
	
	Secţia penală

	
	
	Secţia comercială şi de contencios administrativ

	
	
	

	8
	Tribunalul Braşov
	Secţia civilă

	
	
	Secţia penală

	
	
	Sectia comercială şi de contencios administrativ

	
	
	

	9
	Tribunalul Brăila
	Secţia civilă

	
	
	Secţia penală

	
	
	Secţia comercială

	10
	Tribunalul Buzău
	Sectia civilă

	
	
	Secţia penală

	
	
	Secţia comercială şi de contencios administrativ

	
	
	

	11
	Tribunalul Caraş-Severin
	Secţia civilă

	
	
	Secţia penală

	12
	Tribunalul Călăraşi
	Secţia civilă

	
	
	Secţia penală

	13
	Tribunalul Cluj
	Secţia civilă

	
	
	Secţia penală

	
	
	Secţia mixtă de contencios administrativ şi fiscal, de conflicte de muncă si asigurări sociale

	
	
	

	14
	Tribunalul Constanţa
	Secţia civilă

	
	
	Secţia penală

	
	
	Secţia comercială, maritimă, fluvială şi de contencios administrativ

	
	
	

	15
	Tribunalul Covasna
	Sectia civilă

	
	
	Sectia penală

	16
	Tribunalul Dâmboviţa
	Secţia civilă

	
	
	Secţia penală

	
	
	Secţia comercială şi de contencios administrativ 

	
	
	

	17
	Tribunalul Dolj
	Secţia civilă

	
	
	Secţia penală

	
	
	Secţia conflicte de muncă şi asigurări sociale

	
	
	

	
	
	Secţia comercială

	
	
	Secţia de contencios administrativ şi fiscal

	
	
	Secţia pentru minori şi familie 

	
	
	

	18
	Tribunalul Galaţi
	Secţia penală

	
	
	Secţia civilă

	
	
	Secţia comercială, maritimă, fluvială şi de contencios administrativ

	
	
	

	
	
	

	19
	Tribunalul Giurgiu
	Secţia civilă

	
	
	Secţia penală

	20
	Tribunalul Gorj
	Secţia penală

	
	
	Secţia civilă

	
	
	Secţia comercială şi de contencios administrativ

	
	
	

	
	
	Secţia conflicte de muncă şi litigii de muncă

	
	
	

	21
	Tribunalul Harghita
	Secţia civilă

	
	
	Secţia penală

	22
	Tribunalul Hunedoara
	Secţia civilă

	
	
	Secţia penală

	
	
	Secţia comercială şi de contencios administrativ

	
	
	

	23
	Tribunalul Ialomiţa
	Secţia civilă

	
	
	Secţia penală

	24
	Tribunalul Iaşi

	Secţia civilă

	
	
	Secţia penală

	
	
	Secţia comercială şi de contencios administrative



	
	
	

	25
	Tribunalul Maramureş
	Secţia civilă

	
	
	Secţia penală

	
	
	Secţia comercială şi de contencios administrativ

	
	
	

	26
	Tribunalul Mehedinţi
	Secţia penală

	
	
	Secţia civilă

	
	
	Secţia comercială şi de contencios administrativ

	
	
	

	27
	Tribunalul Mureş
	Secţia civilă

	
	
	Secţia penală

	
	
	Secţia comercială şi de contencios administrativ

	
	
	

	28
	Tribunalul Neamţ
	Secţia civilă

	
	
	Secţia penală

	
	
	Secţia comercială şi de contencios administrativ

	
	
	

	29
	Tribunalul Olt
	Secţia civilă

	
	
	Secţia penală 

	
	
	Secţia comercială şi de contencios administrativ

	
	
	

	30
	Tribunalul Prahova
	Secţia civilă

	
	
	Secţia penală

	
	
	Secţia comercială şi de contencios administrativ

	
	
	

	31
	Tribunalul Satu Mare
	Secţia civilă

	
	
	Secţia penală 

	
	
	Secţia comercială

	32
	Tribunalul Sălaj
	Secţia civilă

	
	
	Secţia penală

	33
	Tribunalul Sibiu
	Secţia civilă

	
	
	Secţia penală

	
	
	Secţia comercială şi de contencios administrativ

	
	
	

	34
	Tribunalul Suceava
	Secţia penală

	
	
	Secţia civilă

	
	
	Secţia comercială şi de contencios administrativ

	
	
	

	35
	Tribunalul Teleorman
	Secţia civilă

	
	
	Secţia penală

	36
	Tribunalul Timiş
	Secţia civilă

	
	
	Secţia penală

	
	
	Secţia comercială şi de contencios administrativ

	
	
	

	37
	Tribunalul Tulcea
	Secţia penală

	
	
	Secţia civilă comercială şi de contencios administrativ

	
	
	

	38
	Tribunalul Vaslui
	Secţia civilă

	
	
	Secţia penală

	39
	Tribunalul Vâlcea
	Secţia civilă

	
	
	Secţia penală

	
	
	Secţia comercială şi de contencios administrativ

	
	
	

	40
	Tribunalul Vrancea
	Secţia penală

	
	
	Secţia civilă

	
	
	Secţia comercială şi de contencios administrativ

	
	
	

	41
	Tribunalul Bucureşti
	Secţia I penală

	
	
	Secţia a II - a penală

	
	
	Secţia a III - a civilă

	
	
	Secţia a IV - a civilă

	
	
	Secţia a V - a civilă

	
	
	Secţia a VI - a comercială

	
	
	Secţia a VII - a comercială

	
	
	Secţia a VIII - a  confllicte de muncă, asigurări sociale, contencios administrativ şi fiscal


LA NIVELUL JUDECĂTORIILOR   

	Nr.crt.
	JUDECĂTORIA
	SECŢIA

	1.
	CRAIOVA
	 SECŢIA CIVILĂ

	
	
	 SECŢIA  PENALĂ                         

	2.
	IAŞI
	 SECŢIA CIVILĂ

	
	
	 SECŢIA PENALĂ

	3.
	CLUJ-NAPOCA
	 SECŢIA CIVILĂ

	
	
	 SECŢIA PENALĂ

	    4.
	PITEŞTI
	 SECŢIA CIVILĂ

	
	
	 SECŢIA PENALĂ

	    5.      
	RÂMNICU VÂLCEA
	 SECTIA CIVILĂ

	
	
	 SECŢIA PENALĂ

	   6.
	CONSTANŢA
	 SECŢIA CIVILĂ

	
	
	 SECŢIA PENALĂ

	7.
	BISTRIŢA
	 SECŢIA CIVILĂ

	
	
	 SECŢIA PENALĂ

	8.
	PLOIEŞTI
	 SECŢIA CIVILĂ

	
	
	 SECŢIA PENALĂ

	9.
	ARAD
	 SECŢIA CIVILĂ

	
	
	 SECŢIA PENALĂ

	10.
	BUZĂU
	 SECŢIA CIVILĂ

	
	
	 SECŢIA PENALĂ


SITUAŢIA TERMENELOR DE SOLUŢIONARE A CAUZELOR AFLATE LA JUDECĂTORII, TRIBUNALE ŞI CURŢI DE APEL LA FINELE ANULUI 2005, COMPARATIV CU ANUL 2004

2. Judecătorii – litigii civile

3. Judecătorii - litigii contravenţionale

4. Tribunale – litigii civile - total

5. Tribunale – litigii civile – primă instanţă

6. Tribunale – litigii civile – apel

7. Tribunale – litigii civile – recurs 

8. Curţi de apel – litigii civile – total

9. Curţi de apel – litigii civile – primă instanţă

10. Curţi de apel – litigii civile –  apel 

11. Curţi de apel – litigii civile – recurs 

12. Judecătorii – litigii penale – total

13. Tribunale – litigii penale – total

14. Tribunale – litigii penale – primă instanţă

15. Tribunale – litigii penale – apel 

16. Tribunale – litigii penale –  recurs 

17. Curţi de apel – litigii penale – total

18. Curţi de apel – litigii penale – primă instanţă

19. Curţi de apel – litigii penale – apel 

[image: image24.emf]703

632

66

5

830

670

147

13

0

100

200

300

400

500

600

700

800

900

Total  0 - 6 luni 6 - 12 luni peste 1 an

2004

2005


20. Curţi de apel – litigii penale – recurs 

� Strategia de reformă a sistemului judiciar 2003- 2007 a fost aprobată prin H.G. nr.1052/2003


� Ambele documente au fost aprobate prin H.G. nr. 232/2005, publicate în Monitorul Oficial, partea I, nr. 273 din 01.04.2005


� Mecanismele de implementare a legilor reformei sistemului judiciar sunt prevăzute pe larg  în Raportul de activitate al Consiliului Superior al Magistraturii pe anul 2005. 


� În acest sens, a se vedea Raportul de evaluare privind politicile anticorupţie ale Guvernului României realizat de Freedom House, INC în perioada ianuarie – martie 2005 la solicitarea Ministerului Justiţiei


� Strategia Naţională Anticorupţie 2005- 2007 şi Planul de acţiune pentru implementarea Strategiei Naţionale au fost adoptate prin H.G. nr.231/2005


� Ordonanţa de urgenţă nr. 43/2002 a fost modificată şi completată ulterior prin: Legea nr. 503/2002; Ordonanţa de urgenţă nr. 102/2003; Legea nr. 161/2003; Legea nr. 26/2004; Ordonanţa de urgenţă nr. 24/2004;  Ordonanţa de urgenţă nr. 103/2004; Ordonanţa de urgenţă nr. 120/2004 şi Ordonanţa de urgenţă nr. 134/2005.


� În urma derulării procedurilor de ocupare a posturilor vacante au fost încadrate 291 posturi de judecător şi 232 posturi de procuror. La sfârşitul anului 2005, numărul de posturi vacante era de 513 la judecători şi de 668 la procurori; au fost pensionaţi 118 judecători şi 87 procurori şi îndeplinesc condiţiile de pensionare, în anul 2006, 118 judecători şi 60 de procurori, în condiţiile în care vârsta de pensionare va fi stabilită la 68 ani. Scăderea vârstei de pensionare va accentua deficitul de magistraţi. 


� Nu sunt considerate dosare soluţionate acele cauze în care au fost date soluţii de conexare, declinare, etc.


� Adoptat prin Hotărârea C.S.M. nr. 154/2004, publicată în Monitorul Oficial nr. 879 din 27 septembrie 2004


� Publicată în Monitorul Oficial nr. 815 din 8.09.2005.


� Publicată în Monitorul Oficial nr. 653 din 22 iulie 2005


� Acesta nu este singurul indicator de calitate la nivelul parchetelor, dar este unul dintre cele relevante. 


� Pentru amănunte, a se vedea supra, Capitolul 2.2.

